
1. Įvadas

Palangos miesto savivaldybės atliekų tvarkymo 2014–2020 m. planas parengtas pagal Lietuvos Respublikos atliekų tvarkymo įstatymo ir 2010 m. gruodžio 16 d. Aplinkos ministro įsakymu Nr. D1-1004 patvirtintų Reikalavimų regioniniams ir savivaldybių atliekų tvarkymo planams reikalavimus. 

Komunalinių atliekų tvarkymo planavimo tikslas – nustatyti savivaldybės komunalinių atliekų tvarkymo sistemos organizavimo priemones, kurios užtikrintų aplinkosaugos, techninius-ekonominius ir higienos reikalavimus atitinkančios viešosios komunalinių atliekų tvarkymo paslaugos pasiūlą visiems savivaldybės teritorijoje esantiems asmenims. Palangos miesto savivaldybės atliekų tvarkymo 2014-2020 m. plane nustatytos priemonės, užtikrinančios Valstybiniame atliekų tvarkymo 2014–2020 metų plane (TAR, 2014, Nr. 4989), Klaipėdos regiono plėtros tarybos 2010 m. kovo 3 d. sprendimu Nr. 6.1-3-(18.4) patvirtintame Klaipėdos regiono komunalinių atliekų tvarkymo plane 2010-2019 m. ir atnaujinamame Klaipėdos regiono atliekų tvarkymo 2014-2020 m. plane nustatytas užduotis. 

Palangos miesto savivaldybės atliekų tvarkymo 2014-2020 m. planą sudaro šios pagrindinės dalys:  

1. Esamos komunalinių atliekų tvarkymo būklės apžvalga;

2. Komunalinių atliekų tvarkymo tikslai, uždaviniai ir užduotys 2014-2020 m.;

3. Komunalinių atliekų tvarkymo sistemos plėtros priemonių planas 2014-2020 m.;

4. Komunalinių atliekų srautų susidarymo ir tvarkymo ateityje vertinimas;

5. Plano įgyvendinimo poveikio įmokų už atliekų tvarkymą dydžiui;

6. Plano įgyvendinimo vertinimo kriterijai.

Už Palangos miesto savivaldybės atliekų tvarkymo 2014–2020 m. plano įgyvendinimą yra atsakinga Palangos miesto savivaldybė ir UAB Klaipėdos regiono atliekų tvarkymo centras (KRATC). Sprendimus dėl šio plano pakeitimų priima Palangos miesto savivaldybės taryba, atsižvelgdama į Palangos miesto savivaldybės administracijos ir KRATC siūlymus. 

Šiam planui, vadovaujantis Planų ir programų strateginio pasekmių aplinkai vertinimo tvarkos apraše numatyta tvarka, buvo atliktas strateginis pasekmių aplinkai vertinimas, įskaitant ir visuomenės informavimo procedūras.

2. Esamos komunalinių atliekų tvarkymo būklės apžvalga
2.1 Savivaldybės komunalinių atliekų tvarkymo sistemos organizavimas
Palangos miesto savivaldybės komunalinių atliekų tvarkymo sistema apima komunalinių atliekų surinkimo, išvežimo, rūšiavimo, naudojimo ir šalinimo paslaugas visiems savivaldybės teritorijoje esantiems komunalinių atliekų turėtojams (fiziniams ir juridiniams asmenims). Vadovaujantis Lietuvos Respublikos atliekų tvarkymo įstatymo nuostatomis, už komunalinių atliekų tvarkymo sistemų organizavimą savo teritorijose yra atsakingos savivaldos institucijos. Komunalinių atliekų tvarkymo sistemų organizavimą savivaldybės gali pavesti (kaip privalomą užduotį) savivaldybės ar kelių savivaldybių įsteigtai įmonei. 

Palangos miesto savivaldybės komunalinių atliekų tvarkymo sistema yra Klaipėdos komunalinių atliekų tvarkymo regiono (toliau – Klaipėdos regiono) komunalinių atliekų tvarkymo sistemos dalis. Kaip nustatyta Valstybinio strateginio atliekų tvarkymo plano 7 priede, Klaipėdos regionas apima Klaipėdos miesto, Klaipėdos rajono, Kretingos rajono, Neringos, Palangos miesto, Skuodo rajono ir Šilutės rajono savivaldybių teritorijas. 

2005 m. gegužės 31 d. Klaipėdos regiono savivaldybės pasirašė sutartį, kurioje nustatyti pagrindiniai Klaipėdos regiono atliekų tvarkymo sistemos organizavimo principai:

· Klaipėdos regiono komunalinių atliekų tvarkymo sistema yra vieninga komunalinių atliekų tvarkymo sistema, integruojanti savyje Klaipėdos miesto, Klaipėdos rajono, Kretingos rajono, Šilutės rajono, Palangos miesto, Neringos, Skuodo rajono savivaldybių komunalinių atliekų tvarkymo sistemas. Klaipėdos regiono komunalinių atliekų tvarkymo sistema turi įgyvendinti Lietuvos Respublikos atliekų tvarkymo įstatyme bei kituose teisės aktuose nustatytus komunalinių atliekų tvarkymo sistemoms reikalavimus.

· Klaipėdos regiono savivaldybėms pageidaujant bus sudaromos su UAB Klaipėdos regiono atliekų tvarkymo centru (toliau – KRATC) koncesijos sutartys, kuriomis savivaldybės perduos komunalinių atliekų tvarkymo sistemos operatoriaus funkcijas KRATC. Šiuo atveju KRATC atsakytų už visą savivaldybės komunalinių atliekų tvarkymo organizavimą. Visa vietinės rinkliavos suma bus pervedama KRATC, o jis organizuos atliekų surinkimo paslaugos pirkimo viešuosius konkursus ir sudarys sutartis su atliekų surinkimo bei transportavimo įmonėmis. Savivaldybių pageidavimu KRATC galės vykdyti ir vietinės rinkliavos administravimo funkciją.

· Klaipėdos regiono savivaldybės, kurios neperduos KRATC komunalinių atliekų tvarkymo sistemos operatoriaus funkcijų, sudarys su KRATC komunalinių atliekų šalinimo sutartis, kuriose bus numatyti abipusiai įsipareigojimai šalinant konkrečioje savivaldybėje susidarančias komunalines atliekas, „solidaraus” sąvartyno vartų mokesčio apskaičiavimo tvarka ir kitos dalyvavimo vieningoje atliekų tvarkymo sistemoje sąlygos. Šiuo atveju regiono savivaldybės pačios organizuos savivaldybės komunalinių atliekų surinkimo ir transportavimo paslaugų pirkimo viešuosius konkursus.

2006 m. gegužės 4 d. Klaipėdos regiono plėtros tarybos sprendimu Nr. 2.2-3 buvo patvirtintas Klaipėdos regiono komunalinių atliekų tvarkymo planas 2006-2010 m., kuriame numatyta Klaipėdos regiono komunalinių atliekų tvarkymo sistemos organizacinė schema (žr. 1) ir Klaipėdos regiono komunalinių atliekų tvarkymo sistemos plėtra. Šiuo planu numatyta įgyvendinti Europos Sąjungos finansuojamo projekto „Klaipėdos apskrities atliekų tvarkymo sistemos sukūrimas“ priemones. 


1. Regiono atliekų tvarkymo planas


2. Savivaldybės atliekų tvarkymo planas


3. Savivaldybės atliekų tvarkymo taisyklės


4. Vietinės rinkliavos už komunalinių atliekų

surinkimą ir tvarkymą nuostatai 

Klaipėdos regiono plėtros tarybos 2010 m. kovo 3 d. nutarimu Nr. 6.1-3-(18.4) Klaipėdos regiono komunalinių atliekų tvarkymo planas buvo atnaujintas ir apima 2010-2019 m. vykdymo laikotarpį. Šio plano tikslas – suderinti Klaipėdos apskrities savivaldybių veiksmus, organizuojant komunalinių atliekų tvarkymo sistemas ir steigiant kelioms savivaldybėms bendrus atliekų naudojimo ar šalinimo įrenginius. Vystant Klaipėdos regiono komunalinių atliekų tvarkymo infrastruktūrą, 2010 m. UAB COWI Lietuva parengė „Komunalinių biologiškai skaidžių atliekų tvarkymo infrastruktūros plėtros Klaipėdos regione galimybių studiją“, kuria remiantis Klaipėdos regiono plėtros taryba 2010 m. spalio 6 d. sprendimu  Nr. 6.1-45-(18.4) papildė Klaipėdos regiono komunalinių atliekų tvarkymo planą 2010-2019 m., numatant įrengti komunalinių atliekų mechaninio apdorojimo įrenginį Klaipėdos regioniniame Dumpių sąvartyne, likusias po mechaninio apdorojimo atliekas naudoti energijos išgavimui. Šiuo sprendimu KRATC buvo įpareigotas organizuoti komunalinių atliekų mechaninio apdorojimo infrastruktūros projektavimo ir statybos darbus Klaipėdos regiono teritorijoje. 2012 m. liepos mėnesį KRATC pasirašė sutartį su UAB „Fortum Klaipėda“, kuri degins išrūšiuotas Klaipėdos regione susidariusias mišrias komunalines atliekas. UAB „Fortum Klaipėda“ termofikacinėje jėgainėje iš komunalinių atliekų gamins šilumos bei elektros energiją (plačiau žr. 2.7.5 skyrių).

Įgyvendindama įsipareigojimus, kuriant Klaipėdos regiono komunalinių atliekų tvarkymo sistemą, 2006 m. lapkričio 30 d. Palangos miesto savivaldybės taryba sprendimu Nr. T2-289 patvirtino Palangos miesto savivaldybės komunalinių atliekų tvarkymo planą 2006-2010 m.
Komunalinių atliekų tvarkymo paslaugų teikimą Palangos miesto savivaldybės teritorijoje reglamentuoja Palangos miesto savivaldybės tarybos 2014 m. kovo 27 d. sprendimu Nr. T2-95 patvirtintos Palangos miesto savivaldybės atliekų tvarkymo taisyklės.

Palangos miesto komunalinių atliekų turėtojams teikiamos šios komunalinių atliekų tvarkymo paslaugos: 

· mišrių komunalinių atliekų tvarkymas;

· antrinių žaliavų, įskaitant pakuočių atliekas, tvarkymas;

· žaliųjų atliekų tvarkymas;

· didžiųjų atliekų, įskaitant naudotas padangas, tvarkymas;

· elektros ir elektroninės įrangos atliekų tvarkymas;

· buityje susidarančių pavojingųjų atliekų tvarkymas.

Lietuvos Respublikos atliekų tvarkymo įstatyme nustatyta, kad įmonės, kurios vykdo komunalinių atliekų surinkimą, įskaitant antrinių žaliavų surinkimą, šią veiklą savivaldybės teritorijoje gali vykdyti tik tuo atveju, jeigu yra sudariusios sutartis su savivaldybe (arba savivaldybės (kelių savivaldybių) įsteigtu juridiniu asmeniu, kuriam pavesta administruoti komunalinių atliekų tvarkymo sistemą). Organizuodamas komunalinių atliekų surinkimo Palangos miesto savivaldybės teritorijoje paslaugas, Palangos miesto savivaldybės administracija 2011 m. rugsėjo 22 d. pasirašė sutartį Nr.69-PS su UAB „Palangos komunalinis ūkis”. 

Lietuvos Respublikos atliekų tvarkymo įstatyme taip pat nustatyta, kad Vyriausybės gamintojams ir importuotojams nustatytų alyvų, transporto priemonių, elektros ir elektroninės įrangos (EEĮ), apmokestinamųjų gaminių ir pakuočių atliekų tvarkymo užduotims įgyvendinti gali būti diegiamos savivaldybės organizuojamą komunalinių atliekų tvarkymo sistemą papildančios atliekų surinkimo sistemos. Nuo 2009 m. Palangos miesto savivaldybės teritorijoje veikia Gamintojų ir importuotojų asociacijos įdiegta papildanti gaminių ir pakuočių atliekų (alyvų, apmokestinamųjų gaminių, buityje susidarančios elektros ir elektroninės įrangos, pakuotės atliekų ir eksploatuoti netinkamų transporto priemonių) surinkimo sistema. Nuo 2013 m. per Gamintojų ir importuotojų asociacijos papildančią sistemą surenkamos alyvų, apmokestinamųjų gaminių atliekos ir eksploatuoti netinkamos transporto priemonės.
2.2 Komunalinių atliekų tvarkymo sistemos finansavimas
Klaipėdos regiono ir Palangos miesto savivaldybės komunalinių atliekų tvarkymo sistemos plėtra finansuojama iš šių šaltinių: Europos Sąjungos ir valstybės paramos lėšų, KRATC skolintų lėšų, vietinės rinkliavos už komunalinių atliekų surinkimą ir tvarkymą, kitų savivaldybės biudžeto lėšų, kitų lėšų.

2005 m. gegužės 31 d. Klaipėdos regiono savivaldybių pasirašytoje sutartyje nustatyti pagrindiniai Klaipėdos regiono atliekų tvarkymo sistemos finansavimo principai:

· visos Klaipėdos regiono komunalinių atliekų tvarkymo sistemos finansavimo pagrindas yra principo „teršėjas moka“ įgyvendinimas, kuris realizuojamas regiono savivaldybėms įvedant vietinę rinkliavą už komunalinių atliekų surinkimą iš atliekų turėtojų ir jų tvarkymą;

· visi Klaipėdos regiono atliekų turėtojai „solidariai“ apmoka tik atliekų transportavimo kaštų nuo atskiros savivaldybės iki regioninio sąvartyno skirtumą, įvedant skirtingus „sąvartyno vartų” mokesčius atliekoms, atvežtoms iš skirtingų regiono savivaldybių (kuo labiau nutolusi savivaldybė arba transportavimo kaštai didesni, tuo „sąvartyno vartų” mokestis mažesnis). Transportavimo kaštus nuo konkrečios savivaldybės iki regioninio sąvartyno solidariai dengia visų regiono savivaldybių atliekų turėtojai; 

· vietinės rinkliavos rinkimą organizuoja savivaldybės. Vietinės rinkliavos už atliekų tvarkymą dydis turi kompensuoti atliekų sistemos administravimo, atliekų surinkimo, rūšiavimo ir transportavimo, vietinės rinkliavos surinkimo bei sąvartyno eksploatavimo, infrastruktūros plėtimo, uždarymo ir priežiūros uždarius išlaidas. Vietinės rinkliavos lėšos gali būti naudojamos tik aukščiau išvardytoms išlaidoms kompensuoti. Atskiroms regiono savivaldybėms pageidaujant sudarius su KRATC koncesijos sutartis, kuriomis savivaldybės perduos komunalinių atliekų tvarkymo sistemos operatoriaus funkcijas KRATC, vietinės rinkliavos administravimo funkcijos gali būti perduotos KRATC;

· siekiant užtikrinti visos regiono atliekų tvarkymo sistemos vieningumą bei solidaraus rinkliavos dydžio taikymo principą, Klaipėdos regiono savivaldybės, tvirtindamos atliekų tvarkymo planus bei taisykles, skaičiuodamos rinkliavos dydį naudoja tą pačią metodiką bei standartus. Atskiros regiono savivaldybės (kurortai, nacionaliniai parkai ir pan.), gali nustatyti griežtesnius komunalinių atliekų surinkimo reikalavimus, atsižvelgiant ir į atliekų susidarymo sezoniškumą.
2.2.1 Principo „teršėjas moka“ įgyvendinimas
Vadovaujantis galiojančiais teisės aktais, komunalinių atliekų tvarkymo finansavimo sistema turi remtis principu „teršėjas moka“. Šis principas reikalauja, kad atliekų tvarkymo išlaidas apmokėtų atliekų turėtojas ir (arba) medžiagų ir gaminių, dėl kurių naudojimo susidaro atliekos, gamintojas arba importuotojas (gamintojo atsakomybės principas). Siekiant įgyvendinti šį principą, visose Klaipėdos regiono savivaldybėse įvesta vietinė rinkliava už komunalinių atliekų surinkimą iš atliekų turėtojų ir jų tvarkymą. Vietinė rinkliava – tai savivaldybės tarybos sprendimu nustatytas privalomasis mokestis, kurį turi mokėti visi komunalinių atliekų turėtojai, besinaudojantys savivaldybės organizuojama komunalinių atliekų tvarkymo sistema.

Vietinė rinkliava už komunalinių atliekų surinkimą iš atliekų turėtojų ir jų tvarkymą Palangos miesto savivaldybėje įvesta nuo 2010 m. sausio 1 d. Visuotinės vietinės rinkliavos už komunalinių atliekų tvarkymą įgyvendinimas ir atliekų tvarkymo paslaugos teikimas kiekvienam rinkliavos mokėtojui užtikrino, kad visos Palangos mieste susidariusios komunalinės atliekos yra surenkamos ir sutvarkomos aplinkai bei visuomenės sveikatai saugiu būdu. 

Palangos miesto savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatai buvo patvirtinti 2009 m. lapkričio 12 d. Palangos miesto savivaldybės tarybos sprendimu Nr. T2-263 (nauji vietinės rinkliavos dydžiai patvirtinti 2012 m. kovo 29 d. Palangos miesto savivaldybės tarybos sprendimu Nr. T2-70). Administruoti vietinę rinkliavą ir vykdyti jos išieškojimo funkcijas yra patikėta BĮ Palangos miesto rinkliavų centrui. 

BĮ Palangos miesto rinkliavų centro duomenimis 2012 m. į vietinės rinkliavos už komunalinių atliekų surinkimą iš atliekų turėtojų ir jų tvarkymą į mokėtojų registrą buvo įtraukta 15 911 fizinių asmenų ir 2038 juridiniai asmenys (iš viso – 17949  nekilnojamojo turto savininkai). 

Dauguma atliekų turėtojų Palangos mieste už komunalinių atliekų tvarkymą moka pagal valdomo nekilnojamojo turto paskirtį ir plotą (išskyrus nustatytą pastovią įmoką už gyvenamąjį namą; žr. 1 lentelę). Vietinės rinkliavos mokėtojui gali būti taikoma kitos paskirties metinė vietinė rinkliava tuo atveju, kai nekilnojamasis turtas faktiškai naudojamas ne pagal pagrindinę tikslinę naudojimo paskirtį, įregistruotą Nekilnojamojo turto registre.

Juridiniai nekilnojamojo turto savininkai ar naudotojai, kurie teikia komercinės paskirties ir/ar viešąsias paslaugas, turi galimybes deklaruoti komunalinių atliekų kiekius ir mokėti 198,83 Lt už toną surinktų atliekų (iki 2013 m. sausio 1 d. buvo 203 Lt už toną). Palangos miesto savivaldybės juridinių asmenų, vietinės rinkliavos mokėtojų, komunalinių atliekų deklaravimo tvarka patvirtinta 2009 m. gruodžio 30 d. Palangos miesto savivaldybės tarybos sprendimu Nr. T2-317. BĮ Palangos miesto rinkliavų centro duomenimis 2012 m. deklaravimo galimybe naudojasi 152 juridiniai asmenys.

1 lentelė. Vietinės rinkliavos už komunalinių atliekų surinkimą ir tvarkymą mokėtojų skaičius.

	Eil. Nr.
	Pagrindinės tikslinės naudojimo paskirties apibūdinimas
	Vietinės rinkliavos mokėtojų skaičius, vnt.

	
	
	Fiziniai asmenys
	Juridiniai asmenys

	1. 
	Vieno buto gyvenamas namas-pastatas ir blokuoti vieno buto gyvenamieji namai-pastatai (kotedžai)
	2709
	43

	2. 
	Dviejų butų gyvenamas namas-pastatas
	93
	8

	3. 
	Butas, kurio bendrasis plotas iki 40 m2, daugiabutyje gyvenamajame name-pastate, skirtame gyventi trims ir daugiau šeimų
	1810
	63

	4. 
	Butas, kurio bendrasis plotas nuo 40 m2, daugiabutyje gyvenamajame name-pastate, skirtame gyventi trims ir daugiau šeimų
	5995
	371

	5. 
	Kambarių nuoma
	1049
	-

	6. 
	Viešbučių ir poilsio paskirties pastatas
	2550
	875

	7. 
	Administracinės, specialiosios, transporto ir religinės paskirties pastatas
	131
	91

	8. 
	Pastatai, skirti didmeninei ir mažmeninei prekybai, didesni kaip 500 m2 bendro ploto
	1
	2

	9. 
	Pastatai, skirti didmeninei ir mažmeninei prekybai, nuo 100 iki 500 m2 bendro ploto
	8
	15

	10. 
	Pastatai, skirti didmeninei ir mažmeninei prekybai, iki 100 m2 bendro ploto
	29
	21

	11. 
	Knygynai, foto prekių, rūbų, pramoninių prekių, ne maisto parduotuvės ir kt.
	35
	17

	12. 
	Paslaugų, gamybos ir pramonės
	126
	74

	13. 
	Didesni kaip 600 m2 bendrojo ploto maitinimo pastatai
	5
	7

	14. 
	Nuo 300 iki 600 m2 bendrojo ploto maitinimo pastatai
	12
	7

	15. 
	Nuo 100 iki 300 m2 bendrojo ploto maitinimo pastatai
	9
	4

	16. 
	Pastatai, skirti, kažką laikyti
	103
	74

	17. 
	Kultūros ir sporto paskirties pastatai
	11
	32

	18. 
	Mokslo paskirties pastatai
	-
	14

	19. 
	Gydymo paskirties pastatai
	9
	18

	20. 
	Sodai su sodo poilsio nameliu
	746
	1

	21. 
	Kitos paskirties pastatai
	480
	149

	22. 
	Atliekų turėtojai, kurie deklaruoja komunalinių atliekų kiekį
	-
	152

	23. 
	Iš viso: 
	15911
	2038


Vietinė rinkliava už komunalinių atliekų surinkimą ir tvarkymą nustatyta ir prekiaujantiems ar teikiantiems paslaugas asmenims (žr. 2 lentelę).
2 lentelė.  Vietinės rinkliavos už komunalinių atliekų surinkimą ir tvarkymą mokėtojai - prekiaujantys ar teikiantys paslaugas asmenys.

	Eil. Nr.
	Veiklos/ paslaugos pavadinimas
	Vietinės rinkliavos mokėtojų skaičius, vnt.

	1.
	Ūkinė – komercinė veikla Palangos miesto savivaldybės teritorijoje: 
	339

	
	Prekyba pagal VMVT suderintą asortimentą (kioskai) 
	39

	
	Staliukai, nuo kurių prekiaujama maisto produktais gaiviaisiais gėrimais
	35

	
	Staliukai, nuo kurių prekiaujama ne maisto produktais (muzikos įrašais, gintaro dirbiniais, paveikslais ir kt.)
	97

	
	Vežimėliai, iš kurių prekiaujama maisto produktais (ledais, spragintais kukurūzais ir kt.)
	24

	
	Foto paslaugos, batutai, dviračiai, rikšos, kinkomasis transportas ir kt.
	53

	
	Atrakcionai
	8

	
	Išvežiojama prekyba paplūdimyje (be variklinėmis transporto priemonėmis)
	10

	
	Foto paslaugos, atrakcionai, batutai, prekyba ne maisto prekėmis paplūdimyje
	49

	
	Lauko kavinės dirbančios paplūdimyje
	24

	2.
	Turistinės stovyklos paslauga
	17


Šaltinis: BĮ Palangos miesto rinkliavų centras.
Vietinės rinkliavos už komunalinių atliekų surinkimą ir tvarkymą surinkimo tendencijos nuo vietinės rinkliavos įvedimo pradžios pateiktos 3 lentelėje. 
3 lentelė. Vietinės rinkliavos už komunalinių atliekų surinkimą ir tvarkymą duomenys.

	Eil. Nr.
	
	2010 m.
	2011 m.
	2012 m.

	1. 
	Apskaičiuota vietinės rinkliavos suma, Lt
	2.559.796
	2.701.615
	2.365.089

	1.1. 
	Tame tarpe iš fizinių asmenų, Lt
	1.525.948
	1.694.620
	1.558.798

	1.2. 
	Tame tarpe iš juridinių asmenų, Lt
	1.033.848
	1.006.995
	806.291

	2. 
	Faktinis vietinės rinkliavos sumokėjimas, Lt
	1.713.881
	2.214.513
	2.158.396

	3. 
	Vietinės rinkliavos sumokėjimas, proc. nuo apskaičiuotos sumos
	67%
	82%
	91%

	4. 
	Pritaikytos vietinės rinkliavos lengvatos, Lt
	1.314
	33.855
	158.582

	5. 
	Pritaikytos vietinės rinkliavos lengvatos, proc. nuo apskaičiuotos sumos
	0%
	1%
	7%


Šaltinis: BĮ Palangos miesto rinkliavų centras.

2009 m. gruodžio 30 d. Palangos miesto savivaldybės tarybos sprendimu Nr. T2-318 buvo patvirtintos vietinės rinkliavos lengvatos. 2010 m. lapkričio 25 d. Palangos miesto savivaldybės tarybos sprendimu Nr. T2-321 buvo patvirtintos naujos vietinės rinkliavos už komunalinių atliekų surinkimą iš atliekų turėtojų ir atliekų tvarkymą lengvatos: 100 proc. lengvata taikoma fiziniams ar juridiniams asmenims, valdantiems, naudojantiems, disponuojantiems avarinės būklės ar fiziškai sunaikintu nekilnojamojo turto objektu Palangos miesto savivaldybės teritorijoje ir nesinaudojantiems nekilnojamojo turto objektu Palangos miesto savivaldybės teritorijoje. Šiuo sprendimu taip pat buvo patvirtintas Vietinės rinkliavos už komunalinių atliekų surinkimą iš atliekų turėtojų ir atliekų tvarkymą lengvatų skyrimo ir teikimo nepasiturinčioms šeimoms ir vieniems gyvenantiems asmenims tvarkos aprašas. BĮ Palangos miesto rinkliavų centro duomenimis, 2012 m. Palangos miesto savivaldybėje buvo pritaikyta lengvatų už 158,6 tūkst. Lt (žr. 3 lentelę). 

Principas „teršėjas moka“ reikalauja, kad atliekų tvarkymo išlaidas apmokėtų ne tik atliekų turėtojas, bet ir (arba) medžiagų ir gaminių, dėl kurių naudojimo susidaro atliekos, gamintojas arba importuotojas. Lietuvoje gamintojo atsakomybės principas taikomas pakuočių, elektros ir elektroninės įrangos, transporto priemonių, alyvų, baterijų ir akumuliatorių bei kitų apmokestinamųjų gaminių (pvz., naudotų padangų) atliekų tvarkymui. Šių atliekų tvarkymas pagal gamintojo atsakomybės principą turėtų būti dengiamas šių gaminių gamintojų / importuotojų ir neįskaitomas į vietinę rinkliavą už komunalinių atliekų tvarkymą. 
2.2.2 Komunalinių atliekų tvarkymo sąnaudos
„Visų sąnaudų padengimo“ principas nustato, kad mokėjimai už komunalinių atliekų tvarkymą turi padengti visas tiesiogines ir netiesiogines atliekų tvarkymo sąnaudas. Taigi vietinės rinkliavos už komunalinių atliekų surinkimą iš atliekų turėtojų ir atliekų tvarkymą dydžiai turi būti nustatomi tokiu būdu, kad surinktos lėšos dengtų suplanuotas Palangos miesto komunalinių atliekų tvarkymo sistemos sąnaudas: komunalinių atliekų surinkimo ir transportavimo, Klaipėdos regioninio sąvartyno Dumpių k., Klaipėdos raj., eksploatavimo, senų sąvartynų uždarymo, rekultivavimo ir priežiūros po uždarymo, kitos atliekų tvarkymo infrastruktūros eksploatavimo ir plėtros, komunalinių atliekų tvarkymo sistemos administravimo, vietinės rinkliavos administravimo bei kitas su atliekų tvarkymu susijusias išlaidas. 

Komunalinių atliekų tvarkymo sąnaudos, t. y. vietinės rinkliavos dydis, susideda iš šių dedamųjų:

· Komunalinių atliekų surinkimo ir pervežimo iki regioninio sąvartyno sąnaudos;

· Komunalinių atliekų šalinimo sąnaudos (regioninis sąvartynas ir kita komunalinių atliekų tvarkymo infrastruktūra regione), kurios nustatomos atsižvelgiant į KRATC vykdomas funkcijas (sąvartyno vartų mokestis patvirtintas KRATC valdybos ir visų Klaipėdos regiono rajonų savivaldybių tarybose);

· Vietinės rinkliavos administravimo sąnaudos.

Vietinė rinkliava už komunalinių atliekų surinkimą iš atliekų turėtojų ir jų tvarkymą Palangos miesto savivaldybėje apskaičiuota, komunalinių atliekų tvarkymo sąnaudoms sudarant 198,83 Lt už toną. 

Palangos miesto savivaldybėje susidarančioms atliekoms Klaipėdos regioniniame sąvartyne taikomas vienos tonos mišrių ir didžiųjų komunalinių atliekų šalinimo (deponavimo) „vartų“ mokestis – 54,49 Lt (su PVM). Šis mokestis nustatytas vadovaujantis „solidarumo“ principu (t. y. kuo labiau nutolusi savivaldybė arba transportavimo kaštai didesni, tuo „sąvartyno vartų” mokestis mažesnis). 2013 m. birželio mėnesį KRATC valdybos posėdžio protokolu Nr.8 padidino sąvartyno „vartų“ mokestį visoms Klaipėdos regiono savivaldybėms, o Palangos miesto savivaldybei nustatė 78,97 Lt (su PVM) už toną atliekų dydžio „vartų“ mokestį. Sąvartyno „vartų“ mokestis padidintas, nes išaugo komunalinių atliekų tvarkymo kaina 2013 m. pavasarį pradėjus komunalines atliekas naudoti energijos gamybai naujoje UAB „Fortum Klaipėda“ biokuro ir atliekų termofikacinėje jėgainėje. 2014 m. nustatytas vienos tonos mišrių ir didelių gabaritų komunalinių atliekų priėmimo „vartų“ mokestis su PVM Palangos m. savivaldybėje susidarančioms atliekoms jau siekė 125,57 Lt. Palangos miesto savivaldybės taryba 2014 m. sausio 30 d. sprendimu Nr. T2-22 patvirtino 1 tonos komunalinių atliekų surinkimo, tvarkymo ir išvežimo šalinti sąvartyne iš fizinių ir juridinių asmenų (rinkliavos mokėtojų) kainą - 223,20 Lt/t (be PVM) arba atitinkamai 270,07 Lt/t (su PVM).

Palangos miesto savivaldybės duomenimis, 2012 m. išlaidos už komunalinių atliekų tvarkymą, tenkančios namų ūkiui daugiabutyje sudarė vidutiniškai 9 Lt/mėn., o individualiame name – 15 Lt/mėn. 2012 m. didžiąją dalį Palangos miesto komunalinių atliekų tvarkymo sistemos sąnaudų sudarė komunalinių atliekų surinkimo ir transportavimo sąnaudos (73 proc.), o šalinimo sąnaudos – 27 proc. 2013 m. pabaigoje komunalinių atliekų surinkimo ir transportavimo sąnaudos sudarė 58 proc., o šalinimo – 42 proc., 2014 m. komunalinių atliekų surinkimo ir transportavimo sąnaudos sudaro 53,5 proc., o šalinimo (ir deginimo) – 46,5 proc.
2.2.3 Investicinių projektų įgyvendinimas ir finansavimas
Klaipėdos regiono komunalinių atliekų tvarkymo sistemos infrastruktūros kūrimas buvo pradėtas įgyvendinant ISPA projektą „Klaipėdos apskrities atliekų tvarkymo sistemos sukūrimas“. Bendra šio projekto vertė – 11,75 mln. EUR. Už šias lėšas per 2004-2009 metus buvo numatyta pastatyti regioninį sąvartyną, įrengti 14 atliekų priėmimo ir kompostavimo aikštelių, uždaryti ir rekultivuoti 7 sąvartynus bei 32 šiukšlynus. Projektas finansuotas iš trijų šaltinių: 50 proc. (5,875 mln. EUR) sudarė ES ISPA teikiamos lėšos, 20 proc. (2,35 mln. EUR) – valstybės investicijos. Trūkstamas 30 proc. (3,525 mln. EUR) projekto išlaidas dengė KRATC, kuris šiuo tikslu yra paėmęs banko paskolą.

Įgyvendinant 2007-2013 m. Europos Sąjungos Struktūrinės paramos projektą Nr. VP3-3.2-AM-01-V-01-019 „Atliekų tvarkymo sistemos sukūrimas. Klaipėdos regiono dešimties didelių gabaritų atliekų surinkimo bei septynių kompostavimo aikštelių įrengimas“, buvusio Palangos miesto sąvartyno teritorijoje Joskaudų k., Kretingos raj., 2013 m. įrengta Palangos miesto didelių gabaritų atliekų surinkimo aikštelė ir žaliųjų atliekų kompostavimo aikštelė, į kurią vežamos mieste surinktos žaliosios atliekos (investicijų vertė 2 mln. Lt).

KRATC įgyvendina ES finansuojamą projektą Nr. VP3-3.2-AM-01-V-02-005 „Klaipėdos regiono komunalinių atliekų tvarkymo sistemos plėtra“, kurio metu numatyta esamo Klaipėdos regioninio sąvartyno teritorijoje (Dumpių k., Klaipėdos r.), pastatyti regioninį atliekų mechaninio apdorojimo (rūšiavimo) įrenginį, kurio metiniai pajėgumai siektų iki 75 tūkst. tonų, dirbant viena pamaina. Projekto tikslas – išplėsti komunalinių atliekų tvarkymo sistemą, užtikrinant biologiškai skaidžių atliekų tvarkymą Klaipėdos regione, kad būtų vykdomos Europos Sąjungos nustatytos atliekų tvarkymo užduotys bei norint įgyvendinti Valstybiniame atliekų tvarkymo 2014–2020 metų plane nustatytus reikalavimus. Pagrindinė šio įrenginio paskirtis – iš mišrių komunalinių atliekų srauto atskirti antrines žaliavas (metalus, plastiką, popierių, kartoną, stiklą) ir kitas vertingas medžiagas. Projektas finansuojamas iš Europos Sąjungos Sanglaudos fondo ir KRATC lėšomis. Bendra projekto vertė 34 mln. 399 tūkst. litų be PVM. Projektas įgyvendinamas nuo 2010 metų, numatoma pabaiga – 2015 m. rugsėjo 30 diena. 

UAB „Fortum Klaipėda“ Klaipėdos laisvoje ekonominėje zonoje (LEZ) pastatė naują biokuro ir atliekų termofikacinę jėgainę, kurioje planuojama elektros ir šilumos energijos gamybai naudoti išrūšiuotas mišrias komunalines atliekas ir biokurą. Investicijų vertė siekia apie 126 milijonų EUR. Jėgainės paleidimo - derinimo darbai pradėti 2013 m. sausio mėn., jėgainė pilnu pajėgumu  pradėta eksploatuoti 2013 m. gegužės mėnesį.
2.3 Palangos miesto savivaldybės statistiniai ir atliekų tvarkymo duomenys
2.3.1 Gyventojų skaičius ir būstai
Kaip pateikta 4 lentelėje, vadovaujantis Lietuvos statistikos departamento skelbiamais gyventojų surašymo duomenimis, gyventojų skaičius Palangos mieste 2012 m. siekė 15,5 tūkst. ir per pastaruosius 11 metų sumažėjo 11,8 proc. (vidutiniškai apie 1 proc. per metus). Palangos mieste yra registruoti 644 juridiniai asmenys (iš kurių 499 – mažos ir vidutinės įmonės). Lietuvos statistikos departamento duomenimis, Palangos mieste yra 8 502 būstai, iš kurių 7 039 – butai daugiabučiuose namuose, 1 463 – butai 1-2 butų namuose.
4 lentelė.  Gyventojų skaičius Palangos mieste ir juridinių asmenų skaičius. 

	Gyventojai 2001 m. surašymo metu
	Gyventojai 2011 m. 
	Gyventojai 2012 m.
	Gyventojų skaičiaus sumažėjimas per 11 m., proc.
	Metinis gyventojų skaičiaus sumažėjimas proc.
	Juridinių asmenų skaičius 2012 m.

	17 623
	15 771
	15 512
	-11,8 proc.
	-1,09
	644


Šaltinis: Lietuvos statistikos departamentas, 2013 m.

2.3.2 Komunalinių atliekų turėtojų (gyventojų ir įmonių) aptarnavimas

Valstybiniame strateginiame atliekų tvarkymo plane nustatyta atliekų tvarkymo užduotis – užtikrinti visuotinumo principą, teikiant viešąją komunalinių atliekų tvarkymo paslaugą, – Palangos mieste įgyvendinta, nes ši paslauga, įvedus vietinę rinkliavą už komunalinių atliekų surinkimą ir tvarkymą, teikiama daugiau kaip 95 proc. savivaldybės teritorijos asmenų, kuriems šioje teritorijoje nuosavybės teise priklauso nekilnojamojo turto objektai, kurie kitu pagrindu teisėtai valdo ar naudoja šiuos objektus (žr. 2 lentelę). UAB „Palangos komunalinis ūkis” vertinimu, iki vietinės rinkliavos įvedimo komunalinių atliekų tvarkymo paslauga buvo teikiama 91 proc. asmenų, o nuo 2010 m. sausio 1 d. aptarnaujama 100 proc. asmenų. 
2.3.3 Susidariusių komunalinių atliekų kiekiai ir sudėtis
Palangos miesto savivaldybės administracijos duomenimis, Palangos miesto savivaldybės teritorijoje 2011 m. buvo atskirai surinkta apie 4,2 tūkst. tonų atliekų ir 14,4 tūkst. tonų mišrių komunalinių atliekų, iš viso susidarė 18,6 tūkst. tonų komunalinių atliekų. 2012 m. buvo atskirai surinkta apie 3,8 tūkst. tonų atliekų ir 12 tūkst. tonų mišrių komunalinių atliekų, iš viso susidarė 15,9 tūkst. tonų komunalinių atliekų. 2013 m. buvo atskirai surinkta apie 2,7 tūkst. tonų atliekų ir 13 tūkst. tonų mišrių komunalinių atliekų, iš viso susidarė 15,7 tūkst. tonų komunalinių atliekų. Kurortinio sezono metu, t.y. vasaros laikotarpiu mišrių komunalinių atliekų susidarymas išauga beveik 4 kartus, lyginant su žiemos mėnesiais (žr. 2). Priklausomai nuo informacijos šaltinių, Palangoje vienu metu gali poilsiauti iki 180 - 250 tūkst. turistų. Bet didžiausias turistų skaičius būna vasaros metu išeiginėmis dienomis.

2 pav. Mišrių komunalinių atliekų susidarymas pagal sezonus
Aplinkos apsaugos agentūros duomenys apie komunalinių atliekų susidarymą (surinktų) Palangos mieste 2010-2011 m. pateikti šio plano 2 priede. 

2012 m. regioniniame nepavojingų atliekų sąvartyne Dumpiuose KRATC pradėjo vykdyti sąvartyne šalinamų mišrių komunalinių atliekų sudėties nustatymo darbus – atliekų monitoringą. Atliekų sudėties tyrimai vykdomi, vadovaujantis Lietuvos Respublikos aplinkos ministro 2011-08-31 įsakymu Nr. D1-661 „Dėl regioniniuose nepavojingų atliekų sąvartynuose šalinamų mišrių komunalinių atliekų sudėties nustatymo ir komunalinių biologiškai skaidžių atliekų kiekio juose vertinimo tvarkos aprašo patvirtinimo“. 5 lentelėje pateikti tyrimų, atliktų 2012 m., rezultatai.

5 lentelė.  Palangos miesto savivaldybės Klaipėdos regioniniame nepavojingųjų atliekų sąvartyne šalinamų mišrių komunalinių atliekų sudėties nustatymo duomenys 2012 m.

	Eil. Nr.
	Atskirtos komunalinių atliekų rūšys
	Komunalinių atliekų kiekis 2012 m., %

	
	
	Žiemos laikotarpis 2012-02-28
	Pavasario laikotarpis 2012-05-29
	Vasaros laikotarpis 2012-08-16
	Rudens laikotarpis

2012-11-30
	Vidurkis

	1.
	Popieriaus ir kartono, įskaitant pakuotes, atliekos
	12,7
	12,2
	6,3
	3,9
	8,78

	2.
	Žaliosios atliekos
	-
	9,8
	3
	-
	3,20

	3.
	Medienos, įskaitant pakuotes, atliekos
	0,7
	2,2
	-
	-
	0,73

	4.
	Biologiškai skaidžios maisto gamybos atliekos
	5,3
	12,8
	28,4
	11,5
	14,50

	5.
	Natūralaus pluošto audinių atliekos
	9,3
	3
	-
	-
	3,08

	6.
	Kitos komunalinės biologiškai skaidžios atliekos
	15
	10,6
	10,9
	14,8
	12,83

	7.
	Visos komunalinės biologiškai skaidžios atliekos
	43
	50,6
	48,6
	30,2
	43,1

	8.
	Plastikų, įskaitant pakuotes, atliekos
	14,3
	11,4
	8,8
	21,2
	13,93

	9.
	Kombinuotų pakuočių atliekos
	0,7
	1,4
	0,3
	0,6
	0,75

	10.
	Metalų, įskaitant pakuotes, atliekos
	1,3
	2,7
	1,2
	1,7
	1,73

	11.
	Stiklo, įskaitant pakuotes, atliekos
	9
	5,4
	8,8
	1,7
	6,23

	12.
	Inertinės atliekos (keramika, betonas, akmenys ir pan.)
	1,7
	2,7
	-
	3,6
	2,00

	16.
	Kitos atsitiktinai į regioninį nepavojingųjų atliekų sąvartyną patekusios pavojingosios atliekos
	0,7
	-
	-
	2,2
	0,73

	17.
	Atsitiktinai į regioninį nepavojingųjų atliekų sąvartyną patekusios elektros ir elektroninės įrangos atliekos
	-
	-
	-
	0,3
	0,08

	18.
	Kitos komunalinės atliekos
	29,3
	25,8
	32,3
	38,5
	31,48

	19.
	Iš viso:
	100
	100
	100
	100
	100


Apibendrinti duomenys apie Palangos miesto savivaldybės teritorijoje 2012 m. susidariusių komunalinių atliekų kiekius ir sudėtį pateikti 6 lentelėje. Vadovaujantis šiais duomenimis, antrinės žaliavos sudaro apie 30 proc. (įskaičiuojant ir pakuočių atliekas), o biologiškai skaidžios atliekos – apie 43 proc. mišrių komunalinių atliekų. 2013 m. Palangos miesto savivaldybės Klaipėdos regioniniame nepavojingųjų atliekų sąvartyne šalinamų mišrių komunalinių atliekų sudėties nustatymo duomenys rodo, kad antrinės žaliavos sudarė apie 38 proc., o biologiškai skaidžios atliekos – apie 52 proc. mišrių komunalinių atliekų.

6 lentelė. 2012 m. Palangos mieste susidarančių komunalinių atliekų sudėtis.

	
	Atskirai surinktos atliekos
	Proc. bendro kiekio
	Mišrios komunali-nės atliekos
	Proc. mišrių atliekų kiekio
	Viso komuna-linės atliekos
	Komuna-linių atliekų sudėtis %

	Žaliosios atliekos
	2.926
	18,4%
	385
	3,2%
	3.311
	21%

	Maisto atliekos
	
	
	1.744
	14,5%
	1.744
	11%

	Natūralaus pluošto audinių atliekos
	
	
	370
	3,1%
	370
	2%

	Kitos komunalinės biologiškai skaidžios atliekos
	
	
	1.543
	12,8%
	1.543
	10%

	Kombinuotų pakuočių atliekos
	
	
	90
	0,8%
	90
	1%

	Plastikų atliekos
	8
	0,1%
	1.675
	13,9%
	1.683
	11%

	Popieriaus/kartono atliekos
	19
	0,1%
	1.056
	8,8%
	1.074
	7%

	Stiklo atliekos
	54
	
	749
	6,2%
	802
	5%

	Metalo laužas
	
	
	208
	1, 7%
	208
	1%

	Naudotos padangos
	-
	
	-
	-
	-
	0%

	Elektros ir elektorinės įrangos atliekos
	16
	0,1%
	9
	0,1%
	25
	0%

	Medienos atliekos
	-
	
	87
	0,7%
	87
	1%

	Pavojingosios atliekos
	13
	0,1%
	87
	0,7%
	100
	1%

	Didžiosios atliekos
	798
	5,0%
	-
	-
	798
	5%

	Inertinės atliekos (keramika, betonas, akmenys ir pan.)
	10,00
	0,1%
	241
	2,0%
	251
	2%

	Kitos atliekos
	
	
	3.786
	31,5%
	3.786
	24%

	Iš viso komunalinių atliekų:
	3.844
	24%
	12.030
	100%
	15.873
	100%

	Iš viso antrinių žaliavų ir pakuočių atliekų
	80
	0,5%
	3687
	30,7%
	3767
	24%

	Iš viso biologiškai skaidžių atliekų
	2945
	18,6%
	5185
	43,1%
	8130
	51%


Esama komunalinių atliekų tvarkymo srautų Klaipėdos regione schema pateikta    3 pav. 



2.3.4 Sutvarkytų komunalinių atliekų kiekiai

2011 m. į Palangos miesto savivaldybės komunalinių atliekų surinkimo sistemą pateko ir buvo sutvarkyta 18,6 tūkst. tonų susidariusių komunalinių atliekų, iš jų 16,8 tūkst. tonų atliekų buvo pašalinta sąvartyne (apie 90 proc.), o perdirbta ir panaudota 1,8 tūkst. tonų atliekų (apie 10 proc.). 2012 m. į Palangos miesto savivaldybės komunalinių atliekų surinkimo sistemą pateko ir buvo sutvarkyta 15,8 tūkst. tonų susidariusių komunalinių atliekų, iš jų 9,3 tūkst. tonų atliekų buvo pašalinta sąvartyne (apie 59 proc.), o perdirbta ir panaudota 6,5 tūkst. tonų atliekų (apie 41 proc.). 2013 m. sąvartyne pašalinta tik 2,8 tūkst. tonų (apie 18 proc.), o perdirbta ir panaudota energijos gamybai apie 13 tūkst. tonų komunalinių atliekų (apie 82 proc.). Detalesnė komunalinių atliekų tvarkymo sistemos analizė pateikta tolimesniuose skyriuose.  

7 lentelė. Palangos miesto savivaldybės teritorijoje susidariusių komunalinių atliekų tvarkymas 2012 m. 

	
	Atliekų kiekis, tonos/metus
	proc.
	Atliekų kiekis, kg/gyventojui/metus

	1
	Surinkta ir perdirbta antrinių žaliavų
	80
	1%
	4,6

	2
	Sukompostuota aikštelėje žaliųjų atliekų
	2.926
	18%
	166,7

	3
	Surinkta ir sutvarkyta elektros ir elektroninės įrangos atliekų
	16
	0%
	0,9

	4
	Surinkta ir sutvarkyta buities pavojingųjų atliekų
	13
	0%
	0,7

	5
	Surinkta ir panaudota naudotų padangų
	-
	0%
	-

	6
	Surikta ir sutvarkyta medienos atliekų
	-
	0%
	-

	7
	Surinkta ir pašalinta sąvartyne didelių gabaritų atliekų
	798
	5%
	45,5

	8
	Surinkta ir sutvarkyta statybinių atliekų
	10
	0%
	0,6

	9
	Surinkta mišrių komunalinių atliekų (iš jų pašalinta sąvartyne)
	12.030

(8.508)
	76%


	685,2



	10
	Iš viso komunalinių atliekų
	15.873
	100%
	904,2


Šaltinis: Palangos miesto savivaldybė, 2013 m.

2.4 Antrinių žaliavų surinkimas ir tvarkymas

4 pav. Antrinių žaliavų surinkimas Palangos miesto savivaldybėje 2011–2013 m.
	Informacija apie Palangos miesto savivaldybės teritorijoje 2011-2013 m. surinktus bendrus antrinių žaliavų kiekius pateikta 4 pav. 

Palangos miesto savivaldybės teritorijoje 2011 m. buvo atskirta, surinkta ir perdirbta 63,39 t popieriaus ir kartono, 27,17 t plastikų, 90 t stiklo, 134,08 t medienos atliekų. 2012 m. antrinių žaliavų atskirai buvo surinkta beveik du kartus mažiau, nei 2011 m.: popieriaus ir kartono – 18,5 t, plastikų – 8,25 t, o stiklo atliekų – 53,6 t. 2013 m. iš viso atskirai surinka 110 t pakuočių atliekų (55 t stiklinių, 31 t popieriaus ir kartono bei 24 t plastikinių pakuočių atliekų). 


Palyginti su tais kiekiais, kuriuos būtų galima atskirti iš komunalinių atliekų srauto (žr. 6 lentelę), surenkama labai nedaug antrinių žaliavų. Vertinama, kad 2012 m. kartu su mišriomis komunalinėmis atliekomis buvo pašalinta apie 3,7 tūkst.t antrinių žaliavų, o 2013 m. – apie 4,9 tūkst. tonų.

Kaip nustatyta Valstybiniame strateginiame atliekų tvarkymo plane, visiems komunalinių atliekų turėtojams turi būti užtikrinamos antrinių žaliavų (popieriaus ir kartono, stiklo, plastiko, metalo) rūšiavimo galimybės ir priemonės. Plane nustatyta, kad savivaldybės turi parengti ir (ar) patvirtinti antrinių žaliavų surinkimo konteinerių aikštelių išdėstymo schemas ir užtikrinti, kad būtų pastatyti specialūs konteineriai, skirti antrinėms žaliavoms surinkti.

Antrinių žaliavų surinkimo konteinerių aikštelių išdėstymo schema patvirtinta 2009 m. gegužės 8 d. Palangos miesto savivaldybės tarybos sprendimu Nr. T2-129 „Dėl Palangos miesto savivaldybės antrinių žaliavų konteinerių aikštelių išdėstymo schemos patvirtinimo“.

Antrinėms žaliavoms surinkti iš gyventojų Palangos miesto savivaldybėje įrengtos 83 antrinių žaliavų surinkimo konteinerių aikštelės ir planuojama įrengti dar 23 aikšteles (žr. 8 lentelę). Vykdant Valstybiniame strateginiame atliekų tvarkymo plane nustatytas užduotis, Palangos miesto savivaldybėje gyvenamuosiuose daugiabučių namų rajonuose statoma ne mažiau kaip po vieną antrinių žaliavų konteinerių aikštelę 800 gyventojų. Palangos mieste viena konteinerių aikštelė vidutiniškai tenka 190 gyventojų, taigi Valstybiniame strateginiame atliekų tvarkymo plane nustatyta užduotis yra vykdoma.
8 lentelė. Antrinių žaliavų konteinerių aikštelės Palangos miesto savivaldybėje     2012 m. 

	AŽ surinki-mo aikštelių skaičius, vnt.*
	Gyvento-jų skaičius**
	Gyvento-jai, kuriems tenka viena aikštelė
	Garažų bendri-jų skai-čius, vnt.*
	AŽ surinkimo aikštelių skaičius garažų bendrijo-se, vnt.*
	Sodų bendri-jų skai-čius, vnt. *
	AŽ konteine-rių aikštelės sodų bendri-jose, vnt.*
	Trūks-tamų aikštelių skaičius, vnt.*

	83
	15 512
	187
	2
	3
	4
	7
	23


Šaltiniai: * Savivaldybės ataskaita  AM  2012 m.; ** Lietuvos statistikos departamentas,  2013 m. 

Valstybiniame strateginiame atliekų tvarkymo plane nustatytas reikalavimas sodų ir garažų savininkų bendrijų teritorijose įrengti ne mažiau kaip po vieną antrinių žaliavų konteinerių aikštelę prie pagrindinio išvažiavimo iš bendrijos teritorijos arba įvažiavimo į juos. Palangos mieste yra registruotos keturios sodų bendrijos, kuriose įrengtos 7 antrinių žaliavų konteinerių aikštelės ir planuojama įrengti dar 6 aikšteles. Dvejose Palangos mieste įregistruotose garažų bendrijose yra įrengtos 3 antrinių žaliavų konteinerių aikštelės ir planuojama įrengti dar 2 aikšteles.

2014 m. pradžioje 1000 Palangos miesto savivaldybės individualių valdų buvo aprūpintos individualiais 240 litrų talpos konteineriais, skirtais pakuočių atliekoms ir kitoms antrinėms žaliavoms surinkti.

Daugiabučių ir individualių namų gyventojai į konteinerių aikštelėse pastatytus kolektyvinius antrinių žaliavų surinkimo konteinerius gali rūšiuoti popierių ir kartoną, plastiko, metalo ir stiklo atliekas. Individualių valdų savininkai nuo 2014 m. naudojasi vienu konteineriu, skirtu visų rūšių antrinėms žaliavoms ir pakuotės atliekoms surinkti. Stiklas turi būti dedamas į atskirus maišus ir tvarkingai pastatomas greta konteinerio antrinių žaliavų ir pakuotės atliekų surinkimo dieną arba ne anksčiau nei vieną dieną prieš šių atliekų surinkimą. Kaip nustatyta Palangos miesto savivaldybės atliekų tvarkymo taisyklėse, antrinės žaliavos bei pakuotės atliekos surenkamos apvažiavimo būdu pagal iš anksto atliekų surinkėjo viešai paskelbtą grafiką, kuris turi būti suderintas su savivaldybės administracija, bet ne rečiau kaip 1 kartą per mėnesį. Sudaryti antrinių žaliavų surinkimo grafikai skelbiami Palangos miesto savivaldybės interneto svetainėje.

Informacija apie antrinių žaliavų surinkimui Palangos mieste naudojamus konteinerius ir jais surinktus atliekų kiekius 2011 m. pateikta 9 lentelėje. Šiuos konteinerius Palangos miesto savivaldybė įsigijo Aplinkos ministerijos administruojamos Gaminių ar pakuotės atliekų tvarkymo programos lėšomis. 
9 lentelė. Palangos miesto savivaldybės teritorijoje naudojami antrinių žaliavų surinkimo konteineriai ir jais surinkti antrinių žaliavų kiekiai 2011 m.

	Konteineriai stiklui 1,8 m3
	Konteineriai popieriui ir kartonui 2,5 m3
	Konteineriai plastikui 2,5 m3

	Vnt.
	Surinkta per metus, tonomis
	1 konteineriu surinkta atliekų, kg
	Vnt.
	Surinkta per metus, tonomis
	1 konteineriu surinkta atliekų, kg
	Vnt.
	Surinkta per metus, tonomis
	1 konteineriu surinkta atliekų, tonomis

	83
	90
	1 084
	83
	63,39
	764
	83
	27,17
	327


Šaltinis: UAB „Palangos komunalinis ūkis”, 2012 m.

2011 m. Palangos miesto savivaldybėje iš gyventojų kolektyviniais antrinių žaliavų konteineriais buvo surinkta apie 180 t antrinių žaliavų (stiklo, popieriaus ir kartono, plastikų atliekų), t. y. tik apie 10 kg vienam gyventojui (atitinkamai 2012 m. – 80 t per metus antrinių žaliavų arba 5 kg vienam gyventojui). Toks rodiklis rodo labai žemą rūšiavimo kolektyviniais antrinių žaliavų konteineriais efektyvumą.

Palangos miesto savivaldybės atliekų tvarkymo taisyklės nustato, kad veiklą vykdančiam atliekų turėtojui ar individualių gyvenamųjų namų kvartaluose gyvenančiam atliekų turėtojui pageidavus, antrinės žaliavos gali būti surenkamos individualiais konteineriais.
2.5 Biologiškai skaidžių atliekų tvarkymas
Biologiškai skaidžių atliekų tvarkymas yra viena iš svarbiausių komunalinių atliekų tvarkymo uždavinių, nes organinių medžiagų skilimo produktai labai neigiamai veikia aplinką, didina šilumos efektą sukeliančių dujų kiekius ir t. t. Biologiškai skaidžias atliekas sudaro žaliosios,  maisto, popieriaus ir kartono bei kitos biologiškai yrančios atliekos. Šiame skyriuje apibūdinamas biologinių atliekų tvarkymas (popieriaus ir kartono atliekų tvarkymas aprašytas 2.4 skyriuje).
2.5.1 Biologinių atliekų namudinis kompostavimas
Remiantis Europoje taikomomis metodikomis, vertinama, kad namų ūkiuose iki 500 m2 ploto – sukompostuojamų atliekų gali siekti apie 170 kg/m, namų ūkiams virš 500 m2 ploto – apie 250 kg/m. Vertinama, kad Palangos miesto namų ūkiuose 2013 m. išdalinus 520 kompostavimo dėžių, sukompostuota apie 80 tonų biologinių atliekų (t.y. 150 kg per metus atliekų viename namų ūkyje). Toks kiekis nepateko į komunalinių atliekų tvarkymo sistemą.

Kadangi individualių namų gyventojai mieste turi ribotas galimybes kompostuoti (dėl mažų sklypų ir arti esančių pastatų), todėl 2013–2014 m. bus išdalinta iš viso 1400 vnt. individualių 600 litrų kompostavimo dėžių. Vertinama, kad Palangos miesto gyventojams išdalintų kompostavimo dėžių pagalba kasmet bus išvengta iki 210 tonų biologinių atliekų patekimo į sąvartynus. Kompostavimo dėžės individualių namų gyventojams Klaipėdos regione išdalintos, KRATC įgyvendinant ES iš dalies finansuojamą projektą „Klaipėdos regiono komunalinių atliekų tvarkymo sistemos plėtra”.
2.5.2 Žaliųjų atliekų surinkimas ir kompostavimas kompostavimo aikštelėje
Palangos miesto savivaldybės atliekų tvarkymo taisyklės nustato, kad biologiškai skaidžios atliekos iš atliekų turėtojų surenkamos apvažiavimo būdu pagal iš anksto atliekų surinkėjo viešai paskelbtą grafiką, kuris turi būti suderintas su savivaldybės administracija, bet ne rečiau kaip 1 kartą per mėnesį. Biologiškai skaidžias atliekas atliekų turėtojai tiesiogiai perduoda atliekų surinkėjui šių atliekų surinkimo dieną arba ne anksčiau nei vieną dieną prieš šių atliekų surinkimą tvarkingai padeda prie mišrių komunalinių atliekų surinkimo konteinerių. Atliekų turėtojai po medžių, krūmų kirtimo ir (ar) genėjimo susidariusias žaliąsias atliekas turi susmulkinti ne ilgesnėmis nei 1 m dalimis. Atliekų turėtojai sugrėbtus medžių ir krūmų lapus turi sudėti į maišus. Susikaupus didesniam žaliųjų atliekų kiekiui (po želdinių genėjimo, kirtimo, lapų grėbimo, šienavimo), atliekų turėtojas turi paprašyti atliekų surinkėjo laikinai pastatyti specialų konteinerį šioms atliekoms surinkti su užrašu „žaliosios atliekos“. Laikino naudojimo konteineris negali stovėti ilgiau nei tris kalendorines dienas.

Valstybiniame strateginiame atliekų tvarkymo plane nustatyta, kad savivaldybės iki 2010 m., atsižvelgdamos į regionų bendradarbiavimo galimybes, privalo užtikrinti, kad kiekviename atliekų tvarkymo regione būtų sudarytos sąlygos apdoroti (kompostuoti ir (ar) anaerobiškai pūdyti) komunalines biologiškai skaidžias atliekas. 

Palangos miesto savivaldybės teritorijoje susidarančias žaliąsias atliekas atliekų turėtojai gali pristatyti į žaliųjų atliekų laikymo aikštelę, kuri veikia Glaudėnų k., Klaipėdos raj., šalia uždaryto senojo Klaipėdos miesto nepavojingų atliekų sąvartyno. Į žaliųjų atliekų tvarkymo aikšteles atliekų turėtojai gali pristatyti medžių šakas, šaknis, lapus, žolės ir kitas kompostui tinkamas sodo ir daržo atliekas.

Įgyvendinus projektą „Atliekų tvarkymo sistemos sukūrimas. Klaipėdos regiono dešimties didelių gabaritų atliekų surinkimo bei septynių kompostavimo aikštelių įrengimas“, buvusio Palangos miesto sąvartyno teritorijoje Joskaudų k., Kretingos raj. 2013 m. įrengta Palangos žaliųjų atliekų kompostavimo aikštelė. Naujos aikštelės kompostavimo pajėgumai siekia apie 2,8 tūkst. tonų per metus (aikštelės plotas – 0,78 ha), ją eksploatuoja KRATC.
2.5.3 Maisto (virtuvės) atliekų tvarkymas
Įmonės, kurių ūkinėje veikloje susidaro maisto ir virtuvės atliekų (viešbučiai, moteliai, restoranai, kitos viešojo maitinimo įstaigos (švietimo įstaigos ir kt.), susidariusias ir išrūšiuotas biologines (maisto ir virtuvės) atliekas turi perdirbti (pvz., kompostuojant įrenginiuose), kitaip panaudoti (pvz., energijai gauti) visuomenės sveikatai ir aplinkai saugiu būdu patys arba perduoti jas sutartiniais pagrindais atliekų apdorojimo įmonei ar atliekų vežėjui. Palangos miesto savivaldybės atliekų tvarkymo taisyklės šioms įmonėms maisto ir virtuvės atliekas draudžia dėti į mišrių komunalinių atliekų ar į kitus šioms atliekoms neskirtus konteinerius.
Komunalinės maisto (virtuvės) atliekos priskiriamos viešojo maitinimo atliekoms pagal Šalutinių gyvūninių produktų (ŠGP) reglamentą
. Vadovaujantis 2011 m. vasario 25 d. Komisijos reglamento Nr. 142/2011/EB
 nuostatomis, maisto (virtuvės) atliekos, tiek surenkamos iš viešojo maitinimo įstaigų, tiek iš gyventojų, priskiriamos 3-iai šalutinių gyvūninių produktų kategorijai ir joms turi būti taikomi ŠGP reglamento reikalavimai.
2006 m. Ūkio ministerijos užsakymu buvo atliktas taikomasis mokslinio tyrimo darbas „Organinių ir biodegraduojamųjų atliekų surinkimo ir perdirbimo galimybių studija“ (rengėjas – VšĮ „Subalansuotos pramonės plėtros centras“). Pagrindinės studijoje identifikuotos problemos dėl viešojo maitinimo įstaigų atliekų tvarkymo:

· viešojo maitinimo atliekos nukeliauja pas ūkininkus, kurie jas sušeria gyvuliams (ko, išskyrus kailiniams gyvūnams, negalima daryti);

· Valstybinė maisto ir veterinarijos tarnyba (VMVT) mato virtuvės atliekų iš viešojo maitinimo įmonių surinkimo sistemos organizavimą kaip savivaldybės funkciją;

· viešojo maitinimo įstaigos net ir turėdamos galimybę atiduoti atliekas tik šių atliekų surinkėjui, to nedaro, nes joms tai nepelninga (reikėtų mokėti už atliekų pridavimą), o ūkininkams gali jas parduoti;

· iš kitos pusės nėra aišku kur šias atliekas išveža tarpininkai (ar tikrai perdirbėjams, ar į sąvartynus, ar nelegaliai šalinamos) – nepakankama tarpininkų kontrolė;

· kai kurios tarpinės 3 kategorijos ŠGP tvarkymo įmonės (bent jau tos kur surenka iš viešojo maitinimo įstaigų) nėra užsiregistravusios Aplinkos apsaugos agentūros atliekų tvarkymo registre.

Nagrinėjant viešojo maitinimo įstaigų atliekų tvarkymo situaciją 2011-2012 m., galima daryti išvadą, kad per pastaruosius metus nuo šios studijos parengimo, viešojo maitinimo įstaigų atliekų tvarkymo problemos Lietuvoje nepasikeitė.

Šios studijos rengėjai nustatė, kad negyvūninės kilmės atliekų pardavinėjimas gyvulių ir gyvūnų maitinimui yra bene populiariausias šių atliekų tvarkymo metodas. Daugelis įmonių patvirtina, kad tokios atliekos yra gana paklausi prekė, kadangi taip gyvūnų augintojams pavyksta sumažinti išlaidas pašarams. Tokios atliekos taip pat paklausios tarp medžiotojų būrelių, kurie jas naudoja gyvūnų miškuose maitinimui. Tam, kad būtų galima įsigyti šių atliekų ir jais šerti gyvūnus, būtina vykdyti reikalavimus, nustatytus nuo 2006 m. rugpjūčio 9 d. įsigaliojusiam VMVT direktoriaus įsakyme „Dėl negyvūninių maisto produktų surinkimo, vežimo ir naudojimo gyvūnų šėrimui“. Pagal šio įsakymo reikalavimus ūkio subjektai, norintys šerti gyvūnus negyvūniniais maisto produktais, privalo registruotis teritorinėje VMVT ir pildyti Negyvūninio maisto produktų apskaitos registrą, kurį saugo pas save ir pateikiamas paprašius teritorinei VMVT.
2.6 Specifinių komunalinių atliekų tvarkymo srautų surinkimas ir tvarkymas
Savivaldybės privalo aprūpinti gyventojus šių specifinių buityje susidarančių atliekų atskiro surinkimo priemonėmis: 

· pavojingųjų atliekų;

· elektros ir elektroninės įrangos atliekų;

· naudotų padangų;

· didelių gabaritų atliekų (statybinių atliekų, baldų ir kt.).

Šias atliekas gyventojai privalo atskirti nuo kitų komunalinių. Specifinių atliekų surinkimas Palangos mieste vykdomas apvažiuojant atliekų turėtojus.
Palangos miesto savivaldybės duomenimis, 2013 m. Palangos mieste surinkta 996 tonos didelių gabaritų atliekų, 123 tonos naudotų padangų (žr. 10 lentelę) ir 9 tonos elektros ir elektroninės įrangos atliekų.

10 lentelė. Palangos miesto savivaldybės teritorijoje surinktos didelių gabaritų atliekos ir naudotos padangos 2010-2013 m., tonomis.

	2010 m.
	2011 m.
	2012 m.
	2013 m.

	Didelių gabaritų atliekos
	Naudotos padangos
	Didelių gabaritų atliekos
	Naudotos padangos
	Didelių gabaritų atliekos
	Naudotos padangos
	Didelių gabaritų atliekos
	Naudotos padangos

	650
	0
	1202
	107
	798
	0
	996
	123


EEĮ atliekas taip pat galima perduoti atliekas įrangos platintojui pagal principą „vienas už vieną“, t.y. atliekų turėtojai, pirkdami naują EEĮ, gali perduoti susidariusias EEĮ atliekas naujos įrangos platintojui prekybos vietoje be papildomo mokesčio tuo atveju, jei atiduodamos EEĮ atliekos yra tos pačios paskirties kaip perkama nauja EEĮ ir jei atiduodamos EEĮ atliekų kiekis (skaičiuojant įrangos vienetais) atitinka perkamos EEĮ kiekį. 

Valstybiniame strateginiame atliekų tvarkymo plane nustatyta, kad savivaldybės turi užtikrinti, kad būtų įrengta ne mažiau kaip viena didelių gabaritų atliekų (baldų, statybos ir griovimo, elektros ir elektroninės įrangos atliekų, naudotų padangų, pavojingųjų buitinių atliekų, antrinių žaliavų, biologiškai skaidžių atliekų) surinkimo aikštelė 50 tūkst. gyventojų. 2013 m. pabaigoje buvo pastatyta ir pradėta eksploatuoti didelių gabaritų atliekų surinkimo aikštelė buvusio Palangos miesto sąvartyno teritorijoje Joskaudų k., Kretingos raj. Į didelių gabaritų atliekų surinkimo aikšteles gyventojai ir smulkios įmonės gali atvežti didžiąsias buities atliekas, antrines žaliavas, elektros ir elektroninės įrangos atliekas, liuminescencines lempas, buityje susidarančias statybines atliekas, naudotas padangas, akumuliatorius ir baterijas, buities pavojingąsias, tekstilės ir žaliąsias atliekas. Surinktos atliekos saugojamos ir apdorojamos iki jų išvežimo į atliekas tvarkančias įmones. Didelių gabaritų atliekų surinkimo aikštelės pajėgumas – 300 t/metus, ją eksploatuoja KRATC.
2.7 Mišrių komunalinių atliekų surinkimas ir tvarkymas
Iki 2013 m. didžioji dalis Palangos mieste susidariusių komunalinių atliekų buvo šalinama sąvartyne. 2011 m. susidariusių nerūšiuotų mišrių komunalinių atliekų kiekis vienam statistiniam gyventojui sudarė 911 kg/metus, 2012 m. – 776 kg/metus, 2013 m. - 850 kg/metus. Aplinkos apsaugos agentūros duomenimis
, 2010 m. vienam gyventojui tenkantis mišrių komunalinių atliekų kiekis siekė 328,8 kg, t.y. Palangos miesto savivaldybėje susidaro 2,7 – 2,4 kartų daugiau mišrių komunalinių atliekų, negu vidutiniškai Lietuvoje.

2012 m. Palangos miesto savivaldybėje susidarė ir buvo surinkta apie 12 tūkst. t mišrių komunalinių atliekų, kurios buvo apdorotos Klaipėdos regioniniame sąvartyne atliekų rūšiavimo linijoje. Dalis šių atliekų – apie 3,5 tūkst. t buvo perrūšiuotos ir laikinai saugomos sąvartyno teritorijoje. Išskirtos iš šio kiekio antrinės žaliavos buvo perduotos perdirbimui, o degios atliekos išvežtos į pradėtą eksploatuoti biokuro ir atliekų termofikacinę jėgainę. 2013 m. Palangos miesto savivaldybėje susidarė ir buvo surinkta apie 13 tūkst. t mišrių komunalinių atliekų.

5 pav. pateikta informacija apie sąvartyne pašalintus Palangos miesto savivaldybėje susidariusių mišrių komunalinių atliekų kiekius 2010-2013 m. Kaip matyti iš pateiktų duomenų, bendras šalinamų mišrių komunalinių atliekų kiekis pastaraisiais metais mažėjo, ypač 2013 m. 

Nors Klaipėdos regione susidariusios ir regioniniame sąvartyne išrūšiuotos mišrios komunalinės atliekos pradėtos naudoti energijos gamybai biokuro ir atliekų deginimo termofikacinėje jėgainėje Klaipėdoje tik 2013 m. pavasarį, tačiau jau 2012 m. KRATC dalį išrūšiuotų atliekų saugojo sąvartyno teritorijoje naudojimui energijai gauti, o ne pašalino sąvartyne (6).

5 pav. Sąvartyne pašalinti Palangos mieste susidariusių mišrių komunalinių atliekų kiekiai 2010-2013 m., tonomis
	[image: image5.emf]-

2.000    

4.000    

6.000    

8.000    

10.000    

12.000    

14.000    

16.000    

18.000    

2010 m. 2011 m. 2012 m. 2013 m.

Pašalinta mišrių KA, t

Panaudota energijos gamybai mišrių KA, t


6 pav. Pašalintų ir panaudotų energijos gamybai mišrių komunalinių atliekų kiekiai 2010-2013 m., tonomis




2.7.1 Mišrių komunalinių atliekų surinkimas
UAB „Palangos komunalinis ūkis” surenka ir išveža surinktas mišrias komunalines atliekas 11 automobilių pagalba. Palangos miesto savivaldybės teritorijoje mišrioms komunalinėms atliekoms surinkti naudojama apie 4200 vnt. konteinerių (talpa 0,12; 0,24; 1,1 m3).

Kaip nustatyta Palangos miesto savivaldybės atliekų tvarkymo taisyklėse, mišrių komunalinių atliekų konteineriai tuštinami ne rečiau kaip 1 kartą per dvi savaites ne sezono metu ir 1 kartą per savaitę sezono metu, t. y. gegužės – rugsėjo mėnesiais pagal atliekų vežėjo sudarytą ir su Palangos miesto savivaldybės administracija suderintą grafiką. Sudaryti mišrių komunalinių atliekų surinkimo grafikai skelbiami UAB „Palangos komunalinis ūkis” interneto svetainėje (www.palkom.eu) bei BĮ Palangos miesto rinkliavų centro interneto svetainėje (http://www.pmrc.lt). 
2.7.2 Komunalinių atliekų šalinimo įrenginiai ir jų pajėgumai
Palangos miesto savivaldybės teritorijoje surinktos mišrios komunalinės atliekos vežamos šalinimui į Klaipėdos regioninį nepavojingų atliekų sąvartyną, pradėtą eksploatuoti 2008 m. balandžio 1 d. Dumpių kaime, Klaipėdos rajone. Šis nepavojingų atliekų sąvartynas yra įrengtas 14 km atstumu nuo didžiausio atliekų susidarymo šaltinio Klaipėdos regione – Klaipėdos  miesto, nuošalioje, retai apgyvendintoje vietovėje. Šalia regioninio sąvartyno nėra mokyklų, ligoninių saugomų teritorijų, kultūros vertybių, apylinkės nepasižymi jautriomis aplinkos poveikiui teritorijomis.

Sąvartyne, kuris užima 21,3 ha plotą, tilps apie 2 mln. tonų atliekų. Planuojama, kad jis veiks apie 20 metų. Klaipėdos regioninį atliekų sąvartyną eksploatuoja KRATC. Sąvartyne planuojami šalinti nepavojingų atliekų kiekiai pateikti 
11 lentelė
je.
11 lentelė. Klaipėdos regiono nepavojingų atliekų sąvartyno šalinimo pajėgumai.

	Šalinamos atliekos
	Šalinimo pajėgumai, t/m

	
	2012 m.
	2013-14 m.
	2015 m.
	2016 m.
	2017-28 m.

	Visos šalinamos nepavojingos atliekos
	200.000
	170.000
	130.000
	115.100
	76.450

	Iš jų komunalinės
	136.000
	113.900
	84.400
	73.500
	48.850


Šaltinis: Klaipėdos regioninio sąvartyno (Dumpių km.) Taršos integruotos prevencijos ir kontrolės leidimo Nr. (11.2)-30-124/2008 duomenys, 2012 m. 
Sąvartyno zoną sudaro trys komunalinių atliekų tvarkymo sekcijos, kur tiesiogiai pilamos atliekos. Bendras kaupo plotas apie 11 ha. Sąvartyno kaupo aukštis virš žemės paviršiaus projektuojamas 30 - 35 m. Sąvartyno zonoje įrengta filtrato surinkimo sistema su 2 mm storio membrana iš aukšto tankumo polietileno. Virš membranos paklotas 500 mm storio drenažinis smėlio sluoksnis, kuriame sumontuotas filtrato drenažo vamzdynas iš perforuotų polietileninių vamzdžių su žvirgždo apsauginiu sluoksniu. Drenažine sistema surinktas filtratas automatizuotomis filtrato surinkimo siurblinėmis paduodamas į filtrato kaupyklą, o po to filtrato ir mišrių nuotekų siurblinės pagalba nuvedamas į Klaipėdos m. biologinius nuotekų valymo įrenginius. Visose nuotekų linijose įrengtos monitoringo sistemos, įspėjant bet kokį nuotėkį į gamtinę aplinką.

Sąvartyno kaupe II-ame sąvartyno eksploatavimo etape bus įrengta susidariusių dujų surinkimo sistema. Numatyta sąvartyno dujų panaudojimo sistema iš surinktų dujų energetiniame įrenginyje gaminant elektros energiją bei tiekiant ją į elektros tinklą. Dujų išeiga didės priklausomai nuo sąvartyne sukauptų atliekų kiekio, todėl įrenginio pajėgumą numatyta didinti palaipsniui. Dėl remonto ar kitų priežasčių neveikiant generatoriams, sąvartyno dujos bus deginamos deginimo žvakėje.
Klaipėdos regioniniame nepavojingų atliekų sąvartyne šalinamos Klaipėdos regione susidarančios nepavojingos komunalinės atliekos ir nepavojingos gamybinės atliekos iš įmonių, kurių perdirbti nėra techninių galimybių bei pajėgumų. Nuo 2013 m. pradėjus veikti naujai biokuro ir atliekų jėgainei Klaipėdos LEZ teritorijoje, išrūšiuotos nepavojingos komunalinės atliekos naudojamos energijos gamybai, o sąvartyne šalinamos tik deginimui netinkamos atliekos (pvz. inertines) ir deginimo procese susidarę nepavojingi dugno pelenai ir šlakas (žr. 2.7.4 skyrių). 

Klaipėdos regioniniame nepavojingų atliekų sąvartyne ant kaupo buvo įrengta mechaninė mišrių atliekų rūšiavimo linija, kuri veikė iki 2012 m. Atliekų rūšiavimui iš į sąvartyną atvežtų atliekų yra sudaryta sutartis su VšĮ „Anabazis“, kurios darbuotojai rankiniu būdu išrenka atliekas, tinkamas perdirbimui ir antriniam panaudojimui. 2011 m. iš mišrių komunalinių atliekų sąvartyne buvo atskirta ir paruošta perdirbimui 1455 t antrinių žaliavų. Iš mišraus srauto išskirtos antrinės žaliavos perduodamos tolimesniam tvarkymui šias atliekas perdirbančioms įmonėms. 2013 m. sąvartyne įrengta nauja mišrių komunalinių atliekų rūšiavimo linija, kurios pajėgumas – 50 tūkst. t per metus (7 - 8 t per valandą). Šioje linijoje atskiriamos perdirbimui tinkamos antrinės žaliavos. Nuo 2013 m. pavasario likusios po rūšiavimo netinkamos perdirbti atliekos tiekiamos deginimui biokuro ir atliekų deginimo termofikacinei jėgainei.
2.7.3 Šalinamų komunalinių biologiškai skaidžių atliekų kiekiai
Kaip pateikta 12 lentelėje, 2012 m. šalinamų Palangos miesto savivaldybėje susidariusių komunalinių biologiškai skaidžių atliekų kiekis neviršijo Valstybiniame strateginiame atliekų tvarkymo plane nustatyto didžiausio leistino šalinti komunalinių biologiškai skaidžių atliekų kiekio 2010 m. Kadangi nuo 2013 m. regioniniame sąvartyne išrūšiuotos mišrios komunalinės atliekos pradėtos naudoti energijos gamybai biokuro ir atliekų deginimo termofikacinėje jėgainėje Klaipėdoje, tai 2013 m. taip pat buvo įvykdyta nustatyta biologiškai skaidžių atliekų šalinimo sąvartyne mažinimo užduotis.
12 lentelė. Komunalinių biologiškai skaidžių atliekų šalinimo sąvartynuose mažinimo užduočių vykdymas.

	Pašalintos atliekos
	Biologiškai skaidžių atliekų dalis šalinamose atliekose, proc.
	Pašalintų biologiškai skaidžių atliekų kiekis, tonomis
	Didžiausias leistinas šalinti komunalinių BSA kiekis, tonomis

	
	2012 m.
	2013 m. 
	2012 m.
	2013 m. 
	2010 m.
	2013 m.

	Mišrios komunalinės atliekos
	43,1 %
	51,7%
	3582
	931
	13 200
	8 800

	Kitos komunalinės atliekos
	50 %
	50 %
	6
	9
	
	

	Iš viso:
	
	
	3 588
	940
	
	


Šaltinis: Palangos miesto savivaldybės Regioniniame nepavojingųjų atliekų sąvartynuose pašalintų komunalinių biologiškai skaidžių atliekų kiekio vertinimo ataskaitos (2012.01.01 - 2012.12.31) ir (2013.01.01 - 2013.12.31).
2.7.4 Atliekų naudojimo energijai gauti įrenginiai ir jų pajėgumai
2012 m. liepos mėn. KRATC pasirašė sutartį su UAB „Fortum Klaipėda“ dėl netinkančių perdirbti turinčių energetinę vertę komunalinių atliekų deginimo naujoje biokuro ir atliekų termofikacinėje jėgainėje. Nuo 2013 m. pavasario UAB „Fortum Klaipėda“ termofikacinėje jėgainėje iš komunalinių atliekų gaminama elektros bei šilumos energija.

2011 m. UAB „Fortum Klaipėda“ LEZ teritorijoje pradėjo statyti, o nuo 2013 m. eksploatuoja naują biokuro ir atliekų termofikacinę jėgainę. Jėgainės statybai parinktas sklypas pramoninėje miesto zonoje, toliau nuo gyvenamųjų teritorijų, su gerai išvystyta inžinerine infrastruktūra – ryšių, elektros, vandentiekio ir nuotekų tinklais, šilumos bei karšto vandens tiekimo tinklais, dujotiekiu. Artimiausia gyvenamoji teritorija – Lypkių gyvenvietė/sodyba nutolusi maždaug 390 m, Švepelių gyvenvietė/sodyba - 600 m, artimiausias gyvenamasis daugiabutis namas, esantis Klaipėdos miesto gyvenamajame rajone – Vingyje, nutolęs apie 800 m nuo jėgainės. Jėgainės elektrinė galia siekia 20 MW, o šiluminė galia – 50 MW. Per metus jėgainė gali pagaminti apie 110 GWh elektros energijos ir 400 GWh šilumos energijos. Jėgainė veikia ištisus metus. Jėgainėje planuojama per metus sudeginti iki 180 tūkst. tonų atliekų, apie 34 tonų per valandą kuro mišinio (23,8 t/h nepavojingų atliekų, susidarančių po komunalinių atliekų mechaninio apdorojimo, ir nepavojingų gamybos atliekų bei 10,2 t/h biokuro)
. Jėgainėje kaip pagalbinis kuras jėgainės paleidimo ir stabdymo metu naudojamos gamtinės dujos. Jėgainė oficialiai atidaryta nuo 2013 m. gegužės mėn., joje kurui naudojamos komunalinės atliekos po mechaninio rūšiavimo. 
2.7.5 Mechaninio biologinio apdorojimo įrenginiai ir jų pajėgumai
Siekiant įgyvendinti Valstybiniame strateginiame atliekų tvarkymo plane ir Valstybiniame atliekų tvarkymo 2014–2020 metų plane nustatytas komunalinių biologiškai skaidžių atliekų šalinimo sąvartyne mažinimo bei antrinių žaliavų paruošimo perdirbimui užduotis visame Klaipėdos regione, 2015 m. planuojama Dumpių kaime, Klaipėdos rajone, šalia Klaipėdos regioninio sąvartyno, pastatyti mechaninio apdorojimo įrenginį. Planuojamas mechaninio komunalinių atliekų apdorojimo (rūšiavimo) įrenginio pajėgumas – 75 tūkst. tonų, dirbant viena pamaina.

Pagrindinė šio įrenginio paskirtis – iš mišrių komunalinių atliekų srauto atskirti antrines žaliavas (metalus, plastiką, popierių, kartoną, stiklą) ir kitas vertingas medžiagas. Bendra projekto vertė 34 mln. 399 tūkst. litų be PVM. Planuojama, kad šis įrenginys galės išrūšiuoti ne mažiau kaip 60 proc. visų antrinių žaliavų ir ne mažiau kaip 90 proc. metalų atliekų, esančių mišrių komunalinių atliekų sraute. Rūšiavimo proceso metu bus atskirtos 5 skirtingos frakcijos: (1) antrinės žaliavos (AŽ) ir /arba aukšto kaloringumo frakcijos; (2) geležies (Fe) metalai; (3) ne-Fe metalai; (4) inertinės ir kitos liekanos; (5) organinės liekanos su priemaišomis. Mechaninį atliekų apdorojimą sudarys 8 etapai: (1) atliekų paruošimas rūšiavimui; (2) atskyrimas būgniniame separatoriuje; (3) juodųjų metalų atskyrimas; (4) balistinis rūšiavimas; (5) spalvotųjų ir juodųjų metalų atskyrimas; (6) automatinis įvairių plastiko rūšių atskyrimas (PVC, PET ir mišrūs plastikai); (7) rankinis rūšiavimas; (8) atskirtų antrinių žaliavų presavimas ir pakavimas.

Išrūšiuotos netinkamos perdirbti komunalinės atliekos, turinčios energetinę vertę, bus vežamos deginimui į Klaipėdos biokuro ir atliekų termofikacinę jėgainę (žr. 2.7.4. skyrių). 

Šiuo metu Klaipėdos regioniniame sąvartyne veikia mišrių komunalinių atliekų rūšiavimo linija (žr. 2.7.2 skyrių), kurioje atskiriamos perdirbimui tinkamos antrinės žaliavos.
2.8 Senų sąvartynų uždarymas ir priežiūra po uždarymo
Kadangi Lietuvos Respublikos Vyriausybės 2007 m. spalio 31 d. nutarimu Nr. 1224 patvirtintame Valstybiniame strateginiame atliekų tvarkymo plane) nustatyta, kad ne vėliau kaip nuo 2009 m. vidurio nepavojingas atliekas galima šalinti tik ES reikalavimus atitinkančiuose regioniniuose nepavojingų atliekų sąvartynuose, nuo 2009 m. vidurio Dumpių sąvartynas liko vienintelis, į kurį galima vežti komunalines atliekas. Įgyvendinant projektą „Klaipėdos apskrities atliekų tvarkymo sistemos sukūrimas“, Glaudėnų sąvartynas buvo rekultivuotas 2009 m., o Joskaudų, Puodkalių, Ankštakių, Rumšų, Kiškėnų ir Neringos miesto sąvartynai baigti rekultivuoti iki 2011 m. pabaigos. Visi 32 senieji šiukšlynai Klaipėdos apskrityje jau yra uždaryti ir sutvarkyti. 
2.9 Visuomenės švietimas ir informavimas
Palangos miesto savivaldybė informuoja visuomenę apie tinkamą komunalinių atliekų tvarkymą, skelbiant atitinkamą informaciją savivaldybės internetinėje svetainėje, vietinėje spaudoje, platinant lankstinukus. Sudaryti komunalinių atliekų surinkimo grafikai skelbiami UAB „Palangos komunalinis ūkis” interneto svetainėje (www.palkom.eu) bei BĮ Palangos miesto rinkliavų centro interneto svetainėje (http://www.pmrc.lt).
2.10 Valstybiniame strateginiame atliekų tvarkymo plane nustatytų užduočių įgyvendinimo būklė
Palangos miesto savivaldybės atliekų tvarkymo sistemą galima įvertinti pagal tai, kaip įgyvendinamos Valstybiniame strateginiame atliekų tvarkymo plane nustatytos komunalinių atliekų tvarkymo užduotys. Šis vertinimas pateiktas 13 lentelėje.

13 lentelė. Valstybiniame strateginiame atliekų tvarkymo plane nustatytų užduočių įgyvendinimo būklės Palangos miesto savivaldybėse vertinimas.

	Eil. Nr.
	VSATP punktas
	Komunalinių atliekų tvarkymo užduotis
	Įgyvendinimas 2012 m. – 2013 m.

	1. 
	84.1

98.1
	iki 2009 m. užtikrinti viešosios komunalinių atliekų tvarkymo paslaugos visuotinumą, kokybę ir prieinamumą. Visuotinumo principas laikomas užtikrintu, kai viešoji komunalinių atliekų tvarkymo paslauga teikiama ne mažiau kaip 95 proc. savivaldybės teritorijos asmenų, kuriems toje teritorijoje nuosavybės teise priklauso nekilnojamojo turto objektai (išskyrus žemės sklypus be pastatų) ar kurie kitu pagrindu teisėtai valdo ar naudoja šiuos objektus
	Įgyvendinta.

	2. 
	84.2
	ne vėliau kaip nuo 2009 m. vidurio nepavojingas atliekas šalinti tik Europos Sąjungos reikalavimus atitinkančiuose regioniniuose nepavojingų atliekų sąvartynuose
	Įgyvendinta.

	3. 
	84.3.
	iki 2011 m. pabaigos uždaryti visus aplinkos apsaugos ir visuomenės sveikatos saugos reikalavimų neatitinkančius sąvartynus
	Įgyvendinta.

	4. 
	84.5

98.4
	iki 2013 m. paruošti perdirbti ar kitaip naudoti ne mažiau kaip 50 proc. komunalinių atliekų; užtikrinti, kad šalinamų komunalinių atliekų kiekis neviršytų 50 proc. susidariusių savivaldybės teritorijoje komunalinių atliekų per metus. Kitos susidariusios komunalinės atliekos turi būti perdirbtos ar kitaip panaudotos.
	Įgyvendinta. Nuo 2013 m. komunalinės atliekos pradėtos naudoti energijai gauti.

	5. 
	84.6

98.5.
	ne vėliau kaip nuo 2013 m. sąvartynuose šalinti tik apdorotas, t. y. išrūšiavus likusias, netinkamas perdirbti ar kitaip naudoti, atliekas
	Įgyvendinta. Nuo 2013 m. komunalinės atliekos pradėtos naudoti energijai gauti.

	6. 
	98.2
	Parengti ir (ar) patvirtinti konteinerių aikštelių išdėstymo schemas ir užtikrinti, kad iki 2008 m. būtų pastatyti specialūs konteineriai, skirti antrinėms žaliavoms surinkti, pagal šiuos minimalius reikalavimus:

· įrengti gyvenamuosiuose daugiabučių namų rajonuose ne mažiau kaip po vieną antrinių žaliavų surinkimo konteinerių aikštelę 800 gyventojų šalia mišrių komunalinių atliekų konteinerių ar kitose gyventojams patogiose, estetiškai įrengtose ir visuomenės sveikatos saugos reikalavimus atitinkančiose vietose; 

· gyvenamuosiuose individualių namų kvartaluose ir miesteliuose, sodų ir garažų savininkų bendrijų teritorijose įrengti ne mažiau kaip po vieną antrinių žaliavų surinkimo konteinerių aikštelę prie pagrindinio išvažiavimo iš tokio kvartalo ar bendrijos teritorijos arba įvažiavimo į juos, šalia mišrių komunalinių atliekų konteinerių ar kitose gyventojams (bendrijų nariams) patogiose, estetiškai įrengtose ir visuomenės sveikatos saugos reikalavimus atitinkančiose vietose;

· atskirai rinkti antrines žaliavas (esančias komunalinėse atliekose) iš įmonių, įstaigų ir organizacijų į specialius konteinerius ir (arba) naudojant kitas surinkimo priemones.

Pastatyti specialius konteinerius, skirtus antrinėms žaliavoms surinkti viešosiose vietose, kuriose dėl dažno gyventojų lankymosi ir aptarnavimo specifikos susidaro daug antrinių žaliavų, taip pat laikinuosius specialius konteinerius viešųjų renginių metu. Konteineriai ir jų pastatymo vietos turi būti estetiški ir patogūs lankytojams, atitikti visuomenės sveikatos saugos reikalavimus.

Jeigu nėra techninių galimybių pastatyti specialių konteinerių arba jų naudojimas ekonomiškai netikslingas, taikyti kitas antrinių žaliavų surinkimo priemones ir būdus (pvz., antrinių žaliavų surinkimas specialiais maišais, antrinių žaliavų turėtojų apvažiavimas ar kita).
	Įgyvendinta.



	7. 
	98.3
	iki 2009 m. užtikrinti, kad būtų įrengta ne mažiau kaip viena didelių gabaritų atliekų (baldų, statybos ir griovimo, elektros ir elektroninės įrangos atliekų, naudotų padangų, pavojingųjų buitinių atliekų, antrinių žaliavų, biologiškai skaidžių atliekų) surinkimo aikštelė 50 tūkst. gyventojų, taip pat šios atliekos surenkamos ir kitokiais būdais (pvz., apvažiuojant turėtojus). Gyventojams atstumas iki tokių aikštelių turėtų būti ne daugiau kaip 5 kilometrai.
	Įgyvendinta. Didelių gabaritų atliekų surinkimo aikštelė buvusio Palangos miesto sąvartyno teritorijoje Joskaudų k., Kretingos raj. pradėta eksploatuoti 2013 m.

	8. 
	97.
	Siekdamos gerinti tam tikrų atliekų srautų surinkimą ir mažinti komunalinių atliekų tvarkymo savivaldybių valdomose sistemose išlaidas, savivaldybės turi glaudžiai bendradarbiauti su gamintojais ir importuotojais (arba jiems atstovaujančiomis licencijuotomis gamintojų ir importuotojų organizacijomis), kurie pagal gamintojo atsakomybės principą turi organizuoti ir (ar) finansuoti gaminių ir pakuočių atliekų tvarkymą, kad būtų įvykdytos Lietuvos Respublikos Vyriausybės ar jos įgaliotos institucijos nustatytos gaminių ir (ar) pakuočių atliekų tvarkymo užduotys.
	Įgyvendinama. 2013 m. pasirašytos bendradarbiavimo sutartys su VšĮ „Žaliasis taškas“ ir VšĮ ,Pakuočių tvarkymo organizacija“ dėl pakuočių atliekų tvarkymo.

	9. 
	101.

102.

4 priedas
	Biologiškai skaidžių atliekų tvarkymas turi užtikrinti, kad sąvartynuose šalinamos komunalinės biologiškai skaidžios atliekos, susidariusios Palangos miesto teritorijoje, sudarytų ne daugiau kaip 13 200 tonų 2010 m. ir 8 800 tonų 2013 m. 
	Įgyvendintos 2010 m. ir 2013 m. užduotys.

	10. 
	103. /104.3.

104.1.

106.2.2.
	Atskirai surinktos komunalinės biologiškai skaidžios atliekos turi būti perdirbamos arba kitaip naudojamos.

„Žaliosios atliekos“, t. y. sodų, parkų ir želdynų tvarkymo biologiškai skaidžios atliekos, turi būti surenkamos ir apdorojamos kompostavimo įrenginiuose. Turi būti skatinamas ir individualus „žaliųjų atliekų“ kompostavimas. 

Savivaldybės iki 2010 m., atsižvelgdamos į regionų bendradarbiavimo galimybes, privalo užtikrinti, kad kiekviename atliekų tvarkymo regione būtų sudarytos sąlygos apdoroti (kompostuoti ir (ar) anaerobiškai pūdyti) komunalines biologiškai skaidžias atliekas.
	Įgyvendinta. Žaliųjų atliekų kompostavimo aikštelė buvusio Palangos miesto sąvartyno teritorijoje Joskaudų k., Kretingos raj. pradėta eksploatuoti 2013 m.

	11. 
	104.2. 

107.
	Savivaldybės, atsižvelgdamos į kiekvieno regiono specifiką ir regionų bendradarbiavimo galimybes, privalo taip organizuoti komunalinių atliekų tvarkymo sistemą, kad iki 2010 m. būtų įdiegtas mechaninis biologinis apdorojimas arba atskiras komunalinių biologiškai skaidžių atliekų surinkimas ir šių atliekų apdorojimas.
	Įgyvendinta. Žaliųjų atliekų kompostavimo aikštelė buvusio Palangos miesto sąvartyno teritorijoje Joskaudų k., Kretingos raj. pradėta eksploatuoti 2013 m. Biologiškai skaidžios atliekos, esančios mišriose komunalinėse atliekose, nuo 2013 m. pavasario pradėtos naudoti energijai gauti biokuro ir atliekų termofikacinėje jėgainėje Klaipėdoje.


2.11 Komunalinių atliekų tvarkymo stiprybių, silpnybių, galimybių, grėsmių analizė
Žemiau pateikta Palangos miesto savivaldybės teritorijoje susidariusių komunalinių atliekų tvarkymo stiprybių, silpnybių, galimybių, grėsmių analizė.

	Stiprybės

	Visuotinės vietinės rinkliavos už komunalinių atliekų tvarkymą įgyvendinimas ir atliekų tvarkymo paslaugos teikimas kiekvienam rinkliavos mokėtojui užtikrino, kad visos susidariusios komunalinės atliekos yra surenkamos ir sutvarkomos (paslauga teikiama 100 proc. gyventojų).

	Vietinės rinkliavos mokėtojų mokumas yra ganėtinai aukštas: 2012 m. siekė 91%.

	Mišrios komunalinės atliekos šalinamos ES aplinkosauginius reikalavimus atitinkančiame regioniniame nepavojingų atliekų sąvartyne (Dumpių k., Klaipėdos raj.); sąvartyne išsiskiriančios dujos bus panaudotos šilumos ir elektros gamybai, tokiu būdu mažinant atliekų šalinimo neigiamą poveikį aplinkai. Visi seni ES reikalavimų neatitinkantys sąvartynai Klaipėdos regione yra uždaryti ir rekultivuoti.

	Sukurtas Valstybinio strateginio atliekų tvarkymo plano reikalavimus atitinkantis antrinių žaliavų surinkimo aikštelių tinklas. Nuo 2014 m. pradžios pakuočių atliekos ir antrinės žaliavos surenkamos ir iš individualių valdų individualiais konteineriais.

	Komunalinės atliekos pradedamos rinkti atskirais srautais, pvz., žaliosios, didelių gabaritų, elektros ir elektroninės įrangos atliekos.

	Su ES parama įrengtos Palangos miesto didelių gabaritų atliekų surinkimo ir žaliųjų atliekų kompostavimo aikštelės.

	Nuo 2013 m. pavasario netinkančios perdirbti turinčios energetinę vertę komunalinės atliekos pradėtos deginti naujoje UAB „Fortum Klaipėda“ biokuro ir atliekų termofikacinėje jėgainėje.

	Vieninteliame Lietuvoje Klaipėdos regione, pradėjus eksploatuoti atliekų deginimo įrenginį Klaipėdos m., sudarytos techninės galimybės šalinti tik apdorotas atliekas (t. y. po deginimo likusius pelenus). 

	Silpnybės

	Iki 2013 m. didžioji dalis komunalinių atliekų buvo šalinama sąvartyne.

	Antrinių žaliavų rūšiavimas kolektyviniais konteineriais neefektyvus.

	Palangos miesto savivaldybės teritorijoje dėl turizmo susidaro dideli mišrių komunalinių atliekų kiekiai.

	Esama vietinės rinkliavos už komunalinių atliekų surinkimą ir tvarkymą nustatymo tvarka neskatina atliekų turėtojų mažinti komunalinių atliekų susidarymo ir daugiau atliekų rūšiuoti.

	Surenkami buityje susidarančių pavojingųjų atliekų, kurios turi didžiausią neigiamą poveikį visuomenės sveikatai ir aplinkai, kiekiai yra nedideli.

	Galimybės

	ES finansinė parama komunalinių atliekų tvarkymo sistemos plėtrai: didelių gabaritų atliekų surinkimo aikštelėms, žaliųjų atliekų kompostavimo aikštelėms, mišrių atliekų rūšiavimo infrastruktūrai.

	Vadovaujantis nuo 2013 m. įsigaliojusiomis Pakuočių atliekų tvarkymo įstatymo ir Atliekų tvarkymo įstatymo nuostatomis, pasirašytos bendradarbiavimo sutartys su licencijuotomis gamintojų ir importuotojų organizacijomis dėl komunalinių atliekų sraute susidarančių pakuočių atliekų tvarkymo, todėl gali išaugti antrinių žaliavų atskiro surinkimo ir perdirbimo apimtys.

	Grėsmės

	Visuomenės aplinkosauginis sąmoningumas nebus pakankamas ir rūšiuotų atliekų kiekiai augs nepakankamai, kad būtų užtikrintos komunalinių atliekų naudojimo užduotys.

	Brangstant mišrių komunalinių atliekų tvarkymui reikės didinti vietinės rinkliavos dydį.


3. Komunalinių atliekų tvarkymo tikslai, Uždaviniai IR užduotys 2014–2020 m.
Palangos miesto savivaldybės atliekų tvarkymo užduotys, tikslai ir uždaviniai iki 2020 m. nustatyti vadovaujantis Valstybiniu atliekų tvarkymo 2014–2020 metų planu. Plėtojant Palangos miesto savivaldybės komunalinių atliekų tvarkymo sistemą, siekiama mažinti atliekų šalinimą sąvartynuose ir įgyvendinti atliekų prevencijos ir tvarkymo prioritetų eiliškumą:

1. prevenciją;

2. paruošimą naudoti pakartotinai, prieš tai atskyrus produktus ar jų sudedamąsias dalis, netinkamus naudoti pakartotinai;

3. perdirbimą, prieš tai atskyrus atliekas, netinkamas perdirbti;

4. kitokį naudojimą, pavyzdžiui, naudojimą energijai gauti, prieš tai atskyrus atliekas, netinkamas perdirbti ar kitaip panaudoti;

5. šalinimą, prieš tai atskyrus perdirbti ar kitaip naudoti tinkamas atliekas.

Laikantis nustatytųjų prioritetų, pirmiausia turi būti vengiama komunalinių atliekų susidarymo, o atliekos, kurių neįmanoma išvengti, turi būti paruošiamos pakartotiniam naudojimui, perdirbamos ar kitaip naudojamos tokiais būdais, kad kuo mažiau jų būtų šalinama sąvartynuose ir kituose atliekų šalinimo įrenginiuose.
3.1 Valstybinės komunalinių atliekų tvarkymo užduotys
Vadovaujantis Valstybiniu atliekų tvarkymo 2014–2020 metų planu, 2014-2020 m. laikotarpiui nustatytos šios valstybinės komunalinių atliekų tvarkymo užduotys, kurias privalės įgyvendinti Palangos miesto savivaldybė:

1. užtikrinti, kad sąvartynuose šalinamos komunalinės biologiškai skaidžios atliekos iki 2020 metų sudarytų ne daugiau kaip 35 procentus 2000 metais susidariusių komunalinių biologiškai skaidžių atliekų:

- 2014-2015 m. – 1979 tonų komunalinių biologiškai skaidžių atliekų;

- 2016-2017 m. – 1781 tonų komunalinių biologiškai skaidžių atliekų;

- 2018-2019 m. – 1583 tonų komunalinių biologiškai skaidžių atliekų;

- nuo 2020 m. – 1385 tonų komunalinių biologiškai skaidžių atliekų.
2. iki 2016 metų perdirbti ar kitaip panaudoti ne mažiau kaip 45 procentus komunalinių atliekų (vertinant pagal atliekų kiekį); 

3. iki 2020 metų perdirbti ar kitaip panaudoti ne mažiau kaip 65 procentus komunalinių atliekų (vertinant pagal atliekų kiekį);

4. užtikrinti, kad iki 2020 metų mažiausiai 50 procentų (vertinant pagal atliekų kiekį) komunalinių atliekų sraute esančių popieriaus ir kartono, metalų, plastikų ir stiklo atliekų būtų paruošiama naudoti pakartotinai ir perdirbti.

Palangos miesto savivaldybės atliekų tvarkymo 2014-2020 m. plane numatomos įgyvendinti valstybinės bei kitos komunalinių atliekų tvarkymo užduotys, kurias kaip pareigą savivaldybėms nustato Valstybinis atliekų tvarkymo 2014–2020 metų planas, pateiktos 14 lentelėje. Šioje lentelėje taip pat numatyta, kurios komunalinių atliekų tvarkymo užduotys bus vykdomos per savivaldybės organizuojamą komunalinių atliekų tvarkymo sistemą, o kurios – savivaldybėms bendradarbiaujant – per sukurtą Klaipėdos regioninę komunalinių atliekų tvarkymo sistemą.
14 lentelė. Valstybiniame atliekų tvarkymo 2014–2020 metų plane nustatytos komunalinių atliekų tvarkymo užduotys ir planuojamas jų įgyvendinimas

	VATP punktas
	Valstybiniame atliekų tvarkymo 2014–2020 metų plane nustatytos komunalinių atliekų tvarkymo užduotys
	Planuojamas komunalinių atliekų tvarkymo užduoties įgyvendinimas

	
	Valstybinės komunalinių atliekų tvarkymo užduotys

	230.1.

236.

237.

8 priedas
	1. užtikrinti, kad sąvartynuose šalinamos Palangos miesto savivaldybės komunalinės biologiškai skaidžios atliekos iki 2020 metų sudarytų ne daugiau kaip 35 procentus 2000 metų biologiškai skaidžių komunalinių atliekų:

- 2014-2015 m. – 1979 tonų komunalinių biologiškai skaidžių atliekų;

- 2016-2017 m. – 1781 tonų komunalinių biologiškai skaidžių atliekų;

- 2018-2019 m. – 1583 tonų komunalinių biologiškai skaidžių atliekų;

- nuo 2020 m. – 1385 tonų komunalinių biologiškai skaidžių atliekų.
	Regioniniu principu: savivaldybėms bendradarbiaujant – per sukurtą Klaipėdos regiono komunalinių atliekų tvarkymo sistemą.

	230.2.

242.


	2. iki 2016 metų perdirbti ar kitaip panaudoti ne mažiau kaip 45 proc. komunalinių atliekų (vertinant pagal atliekų kiekį).
	Savivaldybė savarankiškai: perdirbti rūšiuojamuoju atliekų surinkimo būdu surinktas atliekas (antrines žaliavas ir kitas komunalines atliekas).

Regioniniu principu: mechaniškai apdoroti ir panaudoti energijos gamybai  mišrias komunalines atliekas bei perdirbti iš mišrių atliekų srauto išrūšiuotas perdirbimui tinkamas atliekas. Taip pat kompostuoti surinktas žaliąsias atliekas regioninėse žaliųjų atliekų kompostavimo aikštelėse, kurias eksploatuoja KRATC.

	230.3.

242.


	3. iki 2020 metų perdirbti ar kitaip panaudoti ne mažiau kaip 65 proc. komunalinių atliekų (vertinant pagal atliekų kiekį).
	

	230.4.


	4. užtikrinti, kad iki 2020 metų mažiausiai 50 proc. (vertinant pagal atliekų kiekį) komunalinių atliekų sraute esančių popieriaus ir kartono, metalų, plastikų ir stiklo atliekų būtų paruošiamos naudoti pakartotinai ir perdirbti.
	Savivaldybė savarankiškai: perdirbti rūšiuojamuoju atliekų surinkimo būdu surinktas antrines žaliavas.

Regioniniu principu: perdirbti iš mišrių atliekų srauto išrūšiuotas antrines žaliavas.

	
	Sąvartynuose šalinamų biologiškai skaidžių atliekų kiekio mažinimo užduotys

	239.1.


	5. iki 2016 metų gyventojams ir kitiems asmenims (pvz., gėlių parduotuvėms, kapinėms ir kt.), kurių atliekų tvarkymą organizuoja savivaldybės, užtikrinti žaliųjų atliekų surinkimą ir tvarkymą arba tokių atliekų tvarkymą jų susidarymo vietoje.
	Savivaldybė savarankiškai: surinkti žaliąsias atliekas ir, jei bus įgyvendintas komunalinių nuotekų dumblo ir žaliųjų atliekų aerobinio apdorojimo (kompostavimo) projektas, tuomet ir kompostuoti kartu su dumblu atskirai surinktas žaliąsias atliekas.

Regioniniu principu: kompostuoti surinktas žaliąsias atliekas regioninėse žaliųjų atliekų kompostavimo aikštelėse, kurias eksploatuoja KRATC.

	239.2.
	6. iki 2016 metų baigti įrengti mechaninio biologinio apdorojimo įrenginius, kuriuose būtų atskiriamos ir apdorojamos biologiškai skaidžios atliekos, arba mechaninio apdorojimo įrenginius, kuriuose biologiškai skaidžios atliekos būtų apdorojamos, prieš jas perduodant naudoti energijai gauti.
	Regioniniu principu: savivaldybėms bendradarbiaujant – per sukurtą Klaipėdos regiono komunalinių atliekų tvarkymo sistemą, t. y. planuojama įgyvendinti mechaninio apdorojimo įrenginio statybos Klaipėdos regioniniame sąvartyne projektą.

	239.3.
	7. iki 2019 metų įdiegti maisto / virtuvės atliekų rūšiuojamąjį surinkimą ir įrengti pakankamus pajėgumus atskirai surinktoms maisto / virtuvės atliekoms apdoroti.
	Savivaldybė savarankiškai: surinkti maisto / virtuvės atliekas;

Regioniniu principu: apdoroti surinktas maisto / virtuvės atliekas regioniniame įrenginyje, prieš tai atlikus bandomąjį maisto / virtuvės atliekų surinkimo projektą regiono mastu ir parengus galimybių studiją dėl regioninių apdorojimo pajėgumų reikalingumo. Jeigu bandomasis maisto / virtuvės atliekų surinkimo projektas nebus įgyvendintas regiono mastu, savivaldybė planuoja tokį projektą įgyvendinti savarankiškai.

	239.4.
	8. biologiškai skaidžių atliekų tvarkymo infrastruktūros plėtrą pagal galimybes suderinti su komunalinių nuotekų dumblo tvarkymo infrastruktūra.
	Savivaldybė savarankiškai: jei bus įgyvendintas komunalinių nuotekų dumblo ir žaliųjų atliekų aerobinio apdorojimo (kompostavimo) projektas, tuomet kompostuoti kartu su dumblu atskirai surinktas žaliąsias atliekas.

Regioniniu principu: parengti galimybių studiją dėl regioninių maisto / virtuvės atliekų apdorojimo pajėgumų reikalingumo, įvertinant galimybes panaudoti komunalinių nuotekų dumblo tvarkymo infrastruktūrą.

	
	Rūšiuojamojo atliekų surinkimo plėtros užduotys

	246.1.
	9. iki 2015 m. sausio 1 d. patvirtinti konteinerių aikštelių išdėstymo schemas, o pasikeitus teisės aktuose nustatytiems antrinių žaliavų surinkimo reikalavimams – jas atnaujinti.
	Savivaldybė savarankiškai

	246.2.
	10. užtikrinti, kad būtų pastatyti specialūs konteineriai, skirti antrinėms žaliavoms surinkti, pagal šiuos minimalius reikalavimus: 

246.2.1. Palangos miesto savivaldybės gyvenamuosiuose daugiabučių namų rajonuose ne mažiau kaip po vieną antrinių žaliavų surinkimo konteinerių aikštelę 800 gyventojų šalia mišrių komunalinių atliekų konteinerių ar kitose gyventojams patogiose, estetiškai įrengtose ir visuomenės sveikatos saugos reikalavimus atitinkančiose vietose;

246.2.3. vidutiniai atstumai iki antrinių žaliavų surinkimo konteinerių aikštelių nustatomi rengiant (atnaujinant) ir tvirtinant konteinerių aikštelių išdėstymo schemas;

246.2.4. savivaldybių gyvenamuosiuose individualių namų kvartaluose, kai individualių namų savininkai neaprūpinti individualiais pakuočių ir stiklo atliekų surinkimo konteineriais, ir miesteliuose, sodų ir garažų savininkų bendrijų teritorijose įrengti ne mažiau kaip po vieną antrinių žaliavų surinkimo konteinerių aikštelę prie pagrindinio išvažiavimo iš tokio kvartalo ar bendrijos teritorijos arba įvažiavimo į juos, šalia mišrių komunalinių atliekų konteinerių ar kitose gyventojams (bendrijų nariams) patogiose, estetiškai įrengtose ir visuomenės sveikatos saugos reikalavimus atitinkančiose vietose.
	Savivaldybė savarankiškai

	246.3.
	11. pastatyti specialius antrinių žaliavų surinkimo konteinerius viešosiose vietose, kuriose dėl dažno gyventojų lankymosi ir aptarnavimo specifikos susidaro daug antrinių žaliavų, taip pat laikinuosius specialius konteinerius viešųjų renginių metu.
	Savivaldybė savarankiškai

	246.4.
	12. jeigu nėra techninių galimybių pastatyti specialių konteinerių arba juos naudoti ekonomiškai netikslinga, taikyti kitas priemones ir būdus (pavyzdžiui, antrinių žaliavų surinkimas į specialius maišus, antrinių žaliavų turėtojų apvažiavimas ar kita).
	Savivaldybė savarankiškai

	246.5.
	13. atsižvelgdamos į savivaldybių teritorijų ir atliekų tvarkymo specifiką ir faktinį antrinių žaliavų surinkimo konteinerių poreikį, taikyti griežtesnius už nustatytuosius specialių konteinerių, skirtų antrinėms žaliavoms surinkti, pastatymo reikalavimus.
	Savivaldybė savarankiškai

	246.6.
	14. atliekų rūšiavimui skatinti ne rečiau kaip kartą per metus informuoti gyventojus apie antrinių žaliavų ir pakuočių atliekų surinkimą savivaldybės teritorijoje – pateikti informaciją apie surinktą kiekį ir surinkimo kaitą, taip pat informuoti apie numatomas per artimiausius metus įdiegti ir (ar) vykdyti antrinių žaliavų ir pakuočių atliekų rūšiuojamojo surinkimo priemones. Pastaroji prievolė pagal sutartį gali būti pavesta gamintojų ir importuotojų organizacijoms.
	Savivaldybė savarankiškai

	
	Visuotinės komunalinių atliekų tvarkymo gyventojams paslaugos užtikrinimas

	254.
	Savivaldybės iki 2016 m. privalo užtikrinti, kad visiems jos teritorijoje esantiems komunalinių atliekų turėtojams būtų sudarytos sąlygos naudotis viešąja komunalinių atliekų tvarkymo paslauga.
	Savivaldybė savarankiškai


Valstybiniame atliekų tvarkymo 2014–2020 metų plane taip pat numatyta, kad savivaldybės, siekdamos užtikrinti didelių gabaritų atliekų surinkimo ir rūšiavimo galimybę ir priemones visiems komunalinių atliekų turėtojams, į savivaldybių atliekų tvarkymo planus turi įtraukti ir taikyti šias priemones:

1. užtikrinti, kad būtų eksploatuojama ne mažiau kaip po vieną didelių gabaritų atliekų surinkimo aikštelę 50 000 gyventojų, tačiau ne mažiau kaip po vieną tokią aikštelę savivaldybės teritorijoje;

2. užtikrinti didelių gabaritų atliekų surinkimą apvažiuojant ne mažiau kaip 2 kartus per metus.

Savivaldybės taip pat turi užtikrinti buityje susidarančių pavojingųjų atliekų (išskyrus baterijų ir akumuliatorių atliekas) rūšiuojamąjį surinkimą ir tai, kad jų organizuojamose atliekų tvarkymo sistemose nebūtų atsisakoma iš gyventojų priimti baterijų ir akumuliatorių atliekas:

· savivaldybės turi užtikrinti pavojingųjų atliekų surinkimą didelių gabaritų atliekų surinkimo aikštelėse ir pavojingųjų atliekų surinkimą apvažiuojant ne rečiau kaip 2 kartus per metus.

· savivaldybės ne rečiau kaip 2 kartus per metus turi pateikti visiems gyventojams išsamią informaciją apie pavojingųjų atliekų tvarkymą ir šią informaciją skelbti savivaldybės interneto svetainėje. Pateikiamoje informacijoje turi būti nurodyta pavojingųjų atliekų tvarkymo svarba, pavojingųjų atliekų surinkimo savivaldybės teritorijoje vietos (nurodytos surenkamos atliekos, darbo laikas, kontaktinė informacija, kainos, jeigu tokios nustatytos), gyventojų teisės perduodant pavojingąsias atliekas atitinkamų gaminių platinimo vietose. 

· savivaldybės, sudarydamos su gamintojais ir importuotojais, jų įsteigtomis organizacijomis sutartis dėl komunalinių atliekų tvarkymo sistemą papildančių atliekų tvarkymo sistemų, turi siekti, kad pavojingųjų atliekų srautai, kuriuos techniškai ir organizaciniu požiūriu galima surinkti, būtų surenkami tiesiogiai iš atliekų turėtojų, įrengiant specialius konteinerius įmonių, įstaigų ar organizacijų patalpose.
3.2 Palangos miesto savivaldybės komunalinių atliekų tvarkymo tikslai ir uždaviniai
Pagrindinis Palangos miesto savivaldybės organizuojamos komunalinių atliekų tvarkymo sistemos tikslas – užtikrinti, kad viešoji komunalinių atliekų tvarkymo paslauga būtų visuotinė, geros kokybės, prieinama (įperkama) ir atitiktų aplinkos apsaugos, techninius-ekonominius ir visuomenės sveikatos saugos reikalavimus. 

Vadovaujantis atliekų tvarkymo prioritetais ir siekiant įgyvendinti Palangos miesto savivaldybės komunalinių atliekų tvarkymo užduotis, nustatomi šie Palangos miesto savivaldybės komunalinių atliekų tvarkymo tikslai ir uždaviniai iki 2020 m.:

1 tikslas. Skatinti atliekų prevenciją, užtikrinant, kad Palangos miesto savivaldybės teritorijoje susidarančių komunalinių atliekų kiekis mažėtų arba bent jau išliktų stabilus ekonominio augimo sąlygomis.

Atliekų prevencijos tikslas – vengti atliekų susidarymo, mažinti susidarančių ir nenaudojamų atliekų kiekį, neigiamą poveikį aplinkai ir visuomenės sveikatai.

1.1. uždavinys. Šviesti ir informuoti visuomenę atliekų prevencijos srityje.

1.2. uždavinys. Skatinti atliekų turėtojus kompostuoti biologines atliekas namų ūkio sąlygomis.

1.3. uždavinys. Skatinti atliekų prevencijos veiklą  ir paruošimo pakartotiniam naudojimui tinklus.

2 tikslas. Skatinti efektyvų gamtinių ir kitų išteklių naudojimą, didinant komunalinių atliekų perdirbimo (įskaitant kompostavimo) ir naudojimo apimtis.

Atliekų perdirbimo tikslas – naudoti atliekas tos pačios arba kitos paskirties produktams ar medžiagoms gaminti ir taip mažinti gamtinių ir kitų išteklių naudojimą. Atliekų naudojimas, įskaitant atliekų deginimą išgaunant energiją, taip pat prisideda prie šio tikslo ir mažina sąvartyne šalinamų atliekų kiekius.

2.1. uždavinys. Plėsti antrinių žaliavų (įskaitant pakuočių atliekas) rūšiuojamojo surinkimo ir perdirbimo apimtis.

2.2. uždavinys. Plėsti kitų perdirbimui (įskaitant kompostavimą) tinkamų atliekų rūšiuojamojo surinkimo ir perdirbimo  apimtis.

2.3. uždavinys. Skatinti atliekų turėtojus rūšiuoti komunalines atliekas.

2.4. uždavinys. Rūšiuoti mišrias komunalines atliekas, atskiriant perdirbimui tinkamas antrines žaliavas.

2.5. uždavinys. Naudoti komunalinių atliekų energetinius išteklius.

3 tikslas. Užtikrinti aplinkos apsaugos ir visuomenės sveikatos saugos reikalavimus atitinkantį komunalinių atliekų tvarkymą.

3.1. uždavinys. Užtikrinti, kad į mišrių komunalinių atliekų srautą patektų kuo mažiau pavojingųjų atliekų.

3.2. uždavinys. Aplinkai ir visuomenės sveikatai saugiu būdu eksploatuoti regioninę komunalinių atliekų tvarkymo infrastruktūrą.

3.3. uždavinys. Stiprinti darbuotojų administracinius gebėjimus.

4. Palangos miesto savivaldybės atliekų tvarkymo sistemos plėtros priemonių planas 2014–2020 m.
Palangos miesto savivaldybės atliekų tvarkymo 2014–2020 m. plano įgyvendinimo priemonės, skatinančios atliekų prevenciją, paruošimą pakartotiniam naudojimui, perdirbimą, kitokį naudojimą ir saugų atliekų šalinimą, pateiktos 15 lentelėje. Šiame priemonių plane numatytas ir komunalinių atliekų tvarkymo infrastruktūros objektų prognozuojamas investicijų poreikis bei finansavimo šaltiniai.

15 lentelė. Palangos miesto savivaldybės atliekų tvarkymo plano įgyvendinimo 2014-2020 m. priemonės.

	Priemonė
	Vykdytojai*
	Įvykdymo terminas
	Finansavimo šaltinis
	Preliminarus lėšų poreikis, tūkst. litų/ tūkst. eurų

	1 tikslas. Skatinti atliekų prevenciją, užtikrinant, kad Palangos miesto savivaldybės teritorijoje susidarančių komunalinių atliekų kiekis mažėtų arba bent jau išliktų stabilus ekonominio augimo sąlygomis.
	

	1.1. uždavinys. Šviesti ir informuoti visuomenę atliekų prevencijos srityje
	

	1.1.1. Vykdyti visuomenės švietimo ir informavimo priemones atliekų prevencijos ir atsakingo vartojimo srityje (pvz., leisti leidinius, straipsnius, laidas, organizuoti renginius ir pan.)
	PMSA
	2014-2020 m.
	Savivaldybės biudžetas (vietinės rinkliavos lėšos), gamintojų ir importuotojų, kitos lėšos
	**

	1.2. uždavinys. Skatinti atliekų turėtojus kompostuoti biologines atliekas namų ūkio sąlygomis
	

	1.2.1. Parengti ir platinti atliekų turėtojams kompostavimo namų ūkio sąlygomis rekomendacijas (lankstinukus, informaciją internete, žiniasklaidoje)
	PMSA, PKŪ ar kitas KA vežėjas
	2014 m.
	Savivaldybės biudžetas (vietinės rinkliavos lėšos), kitos lėšos
	**

	1.2.2. Įgyvendinti biologinių atliekų rūšiavimo ir kompostavimo namų ūkio sąlygomis kontrolės ir monitoringo sistemą
	PKŪ ar kitas KA vežėjas
	2014-2020 m.
	Savivaldybės biudžetas (vietinės rinkliavos lėšos), kitos lėšos
	

	1.3. uždavinys. Skatinti atliekų prevencijos veiklą  ir paruošimo pakartotiniam naudojimui tinklus
	

	1.3.1. Viešinti informaciją apie savivaldybės teritorijoje ir/ar Klaipėdos regione veikiančias elektros ir elektroninės įrangos ir/ar kitų daiktų remonto dirbtuves bei taisyklas, kuriose prailginamas namų ūkiuose naudojamų daiktų tarnavimo laikas ir taip išvengiama komunalinių atliekų susidarymo
	PMSA, gamintojai ir importuotojai
	2014-2020 m.
	Savivaldybės biudžetas (vietinės rinkliavos lėšos), gamintojų ir importuotojų lėšos, kitos lėšos
	**

	1.3.2. Organizuoti pakartotiniam naudojimui tinkamų produktų (baldų, elektros ir elektroninės įrangos, drabužių  ir kt.) priėmimą didelių gabaritų atliekų surinkimo aikštelėje
	KRATC, PMSA, PKŪ ar kitas KA vežėjas
	2014-2020 m.
	Savivaldybės biudžetas (vietinės rinkliavos lėšos), gamintojų ir importuotojų lėšos, kitos lėšos
	

	2 tikslas. Skatinti efektyvų gamtinių ir kitų išteklių naudojimą, didinant komunalinių atliekų perdirbimo (įskaitant kompostavimo) ir naudojimo apimtis
	

	2.1. uždavinys. Plėsti antrinių žaliavų (įskaitant pakuočių atliekas) rūšiuojamojo surinkimo ir perdirbimo apimtis
	

	2.1.1. Aprūpinti individualius namus, bendro naudojimo teritorijas ir juridinius asmenis konteineriais pakuočių atliekoms  ir antrinėms žaliavoms  rūšiuoti (iš viso 2750 vnt. (komplektų)), bendradarbiaujant su gamintojais ir importuotojais, organizuojančiais pakuočių atliekų tvarkymą
	PMSA, PKŪ ar kitas KA vežėjas, gamintojai ir importuotojai
	2014-2020 m.
	Gamintojų ir importuotojų lėšos, ES parama, nacionalinė parama, kitos lėšos
	640/185,36

	2.1.2. Įrengti antrinių žaliavų ir mišrių komunalinių atliekų surinkimo kolektyviniais konteineriais aikšteles (įrengiant pusiau požeminius, požeminius ir/ar antžeminius konteinerius) prie daugiabučių ir viešosiose erdvėse (sutvarkant esamas aikšteles, jas pilnai rekonstruojant į požemines – 83 vnt.)
	PMSA, gamintojai ir importuotojai
	2014-2020 m.
	Savivaldybės biudžetas (vietinės rinkliavos lėšos), gamintojų ir importuotojų lėšos, ES parama, nacionalinė parama, kitos lėšos
	9 441/2734,3

	2.1.3. Organizuoti atskirą antrinių žaliavų, įskaitant pakuočių atliekas, surinkimą kolektyviniais konteineriais bei kitomis priemonėmis (pvz. spec. maišais) iš daugiabučių namų ir viešųjų vietų, bendradarbiaujant su gamintojais ir importuotojais, organizuojančiais pakuočių atliekų tvarkymą
	PMSA, PKŪ ar kitas KA vežėjas, gamintojai ir importuotojai
	2014-2020 m.
	Gamintojų ir importuotojų lėšos, kitos lėšos
	

	2.1.4. Organizuoti atskirą antrinių žaliavų, įskaitant pakuočių atliekas, surinkimą iš individualių namų, bendradarbiaujant su gamintojais ir importuotojais, organizuojančiais pakuočių atliekų tvarkymą
	PMSA, PKŪ ar kitas KA vežėjas, gamintojai ir importuotojai
	2014-2020 m.
	Gamintojų ir importuotojų lėšos, kitos lėšos
	

	2.1.5. Organizuoti atskirą antrinių žaliavų, įskaitant pakuočių atliekas, surinkimą iš juridinių asmenų, bendradarbiaujant su gamintojais ir importuotojais, organizuojančiais pakuočių atliekų tvarkymą
	Gamintojai ir importuotojai
	2014-2020 m.
	Gamintojų ir importuotojų lėšos, kitos lėšos
	

	2.1.6. Atnaujinti ir patvirtinti atnaujintą antrinių žaliavų, įskaitant pakuočių atliekas, surinkimo konteinerių aikštelių išdėstymo schemą
	PMSA
	2014 m.
	Savivaldybės biudžetas (vietinės rinkliavos lėšos)
	

	2.1.7. Įrengti rūšiavimo šiukšliadėžes antrinėms žaliavoms ir mišrioms komunalinėms atliekoms rūšiuoti viešose erdvėse (250 vnt.)
	PMSA,  gamintojai ir importuotojai
	2015-2020 m.
	Savivaldybės biudžetas (vietinės rinkliavos lėšos), gamintojų ir importuotojų lėšos, ES parama, nacionalinė parama, kitos lėšos
	500/144,81

	2.1.8. Įrengti atskirai surinktų antrinių žaliavų rūšiavimo liniją 
	PMSA, PKŪ
	2015-2016 m.
	Savivaldybės biudžetas (vietinės rinkliavos lėšos), gamintojų ir importuotojų lėšos, nacionalinė parama, kitos lėšos
	1 000/289,62

	2.2. uždavinys. Plėsti kitų perdirbimui (įskaitant kompostavimą) tinkamų atliekų atskiro rūšiuojamojo surinkimo ir perdribimo  apimtis
	

	2.2.1. Organizuoti elektros ir elektroninės įrangos atliekų surinkimą apvažiavimo būdu ir priėmimą didelių gabaritų atliekų priėmimo aikštelėse, bendradarbiaujant su gamintojais ir importuotojais, organizuojančiais elektros ir elektroninės įrangos atliekų tvarkymą
	PMSA, PKŪ ar kitas KA vežėjas, KRATC, gamintojai ir importuotojai
	2014-2020 m.
	Gamintojų ir importuotojų lėšos, kitos lėšos
	

	2.2.2. Aprūpinti individualius namus konteineriais žaliosioms atliekoms  rūšiuoti/surinkti (2000 vnt. fiziniams ir juridiniams asmenims bei 120 vnt. bendro naudojimo teritorijoms)
	PMSA, PKŪ ar kitas KA vežėjas, gamintojai ir importuotojai
	2015 m.
	Savivaldybės biudžetas (vietinės rinkliavos lėšos), ES parama, nacionalinė parama, kitos lėšos
	662/191,73

	2.2.3. Organizuoti atskirą naudotų padangų ir kitų apmokestinamųjų gaminių priėmimą didelių gabaritų atliekų surinkimo aikštelėse, bendradarbiaujant su gamintojais ir importuotojais, organizuojančiais apmokestinamų gaminių atliekų tvarkymą
	PMSA, PKŪ ar kitas KA vežėjas, KRATC, gamintojai ir importuotojai
	2014-2020 m.
	Gamintojų ir importuotojų lėšos, kitos lėšos, savivaldybės biudžetas (vietinės rinkliavos lėšos)
	

	2.2.4. Organizuoti rūšiuojamąjį žaliųjų atliekų surinkimą iš gyventojų
	PMSA, PKŪ ar kitas KA vežėjas
	2015-2020 m.
	Savivaldybės biudžetas (vietinės rinkliavos lėšos)
	

	2.2.5. Organizuoti rūšiuojamąjį žaliųjų atliekų surinkimą iš gėlių parduotuvių, kapinėse ir kolektyviniuose soduose
	PMSA, PKŪ ar kitas KA vežėjas
	2015-2020 m.
	Savivaldybės biudžetas (vietinės rinkliavos lėšos), kitos lėšos
	

	2.2.6. Įgyvendinti komunalinių nuotekų dumblo ir žaliųjų atliekų aerobinio apdorojimo (kompostavimo) projektą, remiantis atliktos Biologiškai skaidžių atliekų (BSA) tvarkymo sistemos vystymo Palangos miesto savivaldybėje studijos rezultatais***
	PMSA, PKŪ, PV
	2015-2020 m.
	Savivaldybės biudžetas (vietinės rinkliavos lėšos), ES parama, kitos lėšos
	2 450/709,57

	2.2.7. Pasirengti atskiro maisto (virtuvės) atliekų surinkimui ir sutvarkymui nuo 2018 m. – įgyvendinti maisto atliekų atskiro surinkimo pilotinį projektą (dalyvauti regioniniame projekte)
	KRATC, PMSA, PKŪ ar kitas KA vežėjas
	2015 – 2016 m.
	Savivaldybės biudžetas (vietinės rinkliavos lėšos), nacionalinė parama, kitos lėšos
	200/57,92

	2.2.8. Įdiegti atskirą maisto (virtuvės) atliekų surinkimą ir sutvarkymą 
	PMSA, PKŪ ar kitas KA vežėjas
	2018-2020 m.
	Savivaldybės biudžetas (vietinės rinkliavos lėšos), ES parama, nacionalinė parama, kitos lėšos
	600/173,77****

	2.2.9. Organizuoti atskirą perdirbimui tinkamų atliekų (buityje susidarančių statybos ir griovimo atliekų, didelių gabaritų, žaliųjų atliekų, tekstilės atliekų ir kt. atliekų) surinkimą DGASA
	PMSA, PKŪ ar kitas KA vežėjas, KRATC
	2014–2020 m.
	Savivaldybės biudžetas (vietinės rinkliavos lėšos)
	

	2.2.10. Vykdyti atskirą didelių gabaritų atliekų ir kitų perdirbimui tinkamų atliekų bei tekstilės atliekų surinkimą apvažiuojant ne mažiau kaip 2 kartus per metus
	PMSA, PKŪ ar kitas KA vežėjas, KRATC
	2014-2020 m.
	Savivaldybės biudžetas (vietinės rinkliavos lėšos)
	

	2.3. uždavinys. Skatinti atliekų turėtojus rūšiuoti komunalines atliekas
	

	2.3.1. Pasirengti ir nustatyti dvinarę  įmoką už komunalinių atliekų tvarkymą, atsižvelgiant į Vyriausybės nutarimu patvirtintą metodiką
	PMSA, Palangos miesto savivaldybės taryba
	2015 m.
	Savivaldybės biudžetas (vietinės rinkliavos lėšos)
	200/57,92

	2.3.2. Įdiegti ir taikyti įrangą (įskaitant ir programinę) konteinerių ištuštinimo identifikavimui ir atliekų turėtojų apmokestinimui
	PKŪ ar kitas KA vežėjas
	2015-2020 m.
	Savivaldybės biudžetas (vietinės rinkliavos lėšos), kitos lėšos
	200/57,92

	2.3.3. Įgyvendinti antrinių žaliavų rūšiuojamojo surinkimo monitoringo ir kontrolės sistemą 
	PKŪ ar kitas KA vežėjas
	2014-2020 m.
	Savivaldybės biudžetas (vietinės rinkliavos lėšos)
	

	2.3.4. Vykdyti visuomenės švietimo ir informavimo priemones atliekų rūšiavimo ir perdirbimo srityje: pristatyti komunalinių atliekų tvarkymo sistemą (akcentuoti kaip visumą), esamą surinkimo ir tvarkymo infrastruktūrą, pasirinktą apmokestinimą, gyventojų teises ir pareigas, galimybes rūšiuoti atliekas
	PMSA, PKŪ ar kitas KA vežėjas, KRATC, gamintojai ir importuotojai
	2014-2020 m.
	Savivaldybės biudžetas (vietinės rinkliavos lėšos), kitos lėšos
	**

	2.4. uždavinys. Rūšiuoti mišrias komunalines atliekas, atskiriant perdirbimui tinkamas antrines žaliavas
	

	2.4.1.  Organizuoti po pirminio rūšiavimo likusių komunalinių atliekų rūšiavimą mišrių komunalinių atliekų rūšiavimo linijoje
	KRATC
	2014-2020 m.
	Savivaldybės biudžetas (vietinės rinkliavos lėšos)
	

	2.4.2. Įrengti komunalinių atliekų mechaninio apdorojimo (rūšiavimo) įrenginį Dumpių k., Klaipėdos r.
	KRATC
	2015 m.
	ES parama, KRATC lėšos
	34 399/9962,64

	2.4.3. Organizuoti po pirminio rūšiavimo likusių komunalinių atliekų rūšiavimą mechaninio apdorojimo (rūšiavimo) įrenginyje
	KRATC
	2016-2020 m.
	Savivaldybės biudžetas (vietinės rinkliavos lėšos)
	

	2.4.4.  Įrengti po pirminio rūšiavimo likusių mišrių komunalinių atliekų rūšiavimo liniją ***
	PMSA, PKŪ ar kitas KA vežėjas
	2015-2020 m.
	ES parama, kitos lėšos
	4 138/1198,45

	2.4.5.  Organizuoti po pirminio rūšiavimo likusių komunalinių atliekų rūšiavimą Palangos miesto mišrių komunalinių atliekų rūšiavimo linijoje (tuo atveju, jei bus įgyvendinta 2.4.4.  priemonė)
	PMSA, PKŪ ar kitas KA vežėjas
	2015-2020 m.
	Savivaldybės biudžetas (vietinės rinkliavos lėšos)
	

	2.5. uždavinys. Naudoti komunalinių atliekų energetinius išteklius
	

	2.5.1. Organizuoti po mechaninio apdorojimo (rūšiavimo) likusių, netinkamų perdirbti ir turinčių energetinę vertę komunalinių atliekų naudojimą energijai gauti
	PMSA, KRATC 
	2014–2020 m.
	Savivaldybės biudžetas (vietinės rinkliavos lėšos)
	

	3 tikslas. Užtikrinti aplinkos apsaugos ir visuomenės sveikatos saugos reikalavimus atitinkantį komunalinių atliekų tvarkymą
	

	3.1. uždavinys. Užtikrinti, kad į mišrių komunalinių atliekų srautą patektų kuo mažiau pavojingųjų atliekų
	

	3.1.1. Organizuoti atskirą buityje susidarančių pavojingųjų atliekų surinkimą apvažiavimo būdu (ne rečiau kaip 2 kartus per metus) ir priėmimą didelių gabaritų atliekų surinkimo aikštelėje
	PMSA, KRATC
	2014-2020 m.
	Savivaldybės biudžetas (vietinės rinkliavos lėšos), gamintojų ir importuotojų lėšos, kitos lėšos
	

	3.1.2. Vykdyti visuomenės švietimo ir informavimo priemones apie buityje susidarančių pavojingųjų atliekų žalą aplinkai ir visuomenės sveikatai, tvarkymo galimybes  (ne rečiau kaip 2 kartus per metus pateikti visiems gyventojams išsamią informaciją apie pavojingųjų atliekų tvarkymą ir šią informaciją skelbti savivaldybės interneto svetainėje)
	PMSA, KRATC
	2014-2020 m.
	Savivaldybės biudžetas (vietinės rinkliavos lėšos), gamintojų ir importuotojų lėšos, kitos lėšos
	**

	3.2. uždavinys. Aplinkai ir visuomenės sveikatai saugiu būdu eksploatuoti regioninę komunalinių atliekų tvarkymo infrastruktūrą
	

	3.2.1. Visiems atliekų turėtojams teikti viešąją komunalinių atliekų tvarkymo paslaugą, atitinkančią minimalius kokybės reikalavimus, kuriuos nustato Aplinkos ministerija
	PMSA, PKŪ ar kitas KA vežėjas, KRATC
	2014-2020 m.
	Savivaldybės biudžetas (vietinės rinkliavos lėšos)
	

	3.2.2. Eksploatuoti Klaipėdos regioninį nepavojingų atliekų sąvartyną Dumpių k., Klaipėdos raj., kaupti lėšas jo uždarymui
	KRATC
	2014-2020 m.
	Savivaldybės biudžetas (vietinės rinkliavos lėšos)
	

	3.2.3. Vykdyti uždarytų sąvartynų priežiūrą po uždarymo
	KRATC
	2014-2020 m.
	Savivaldybės biudžetas (vietinės rinkliavos lėšos)
	

	3.2.4. Eksploatuoti didelių gabaritų atliekų surinkimo aikštelę Joskaudų k., Kretingos raj. 
	KRATC
	2014-2020 m.
	Savivaldybės biudžetas (vietinės rinkliavos lėšos), gamintojų ir importuotojų lėšos
	

	3.2.5. Eksploatuoti žaliųjų atliekų kompostavimo aikštelę Joskaudų k., Kretingos raj.
	KRATC
	2014-2020 m.
	Savivaldybės biudžetas (vietinės rinkliavos lėšos)
	

	3.2.6. Eksploatuoti mišrių komunalinių atliekų rūšiavimo liniją Dumpių km., Klaipėdos  raj.
	KRATC
	2014-2020 m.
	Savivaldybės biudžetas (vietinės rinkliavos lėšos)
	

	3.2.7. Eksploatuoti regioninį mechaninio apdorojimo (rūšiavimo) įrenginį Dumpių km., Klaipėdos  raj.
	KRATC arba privatus operatorius
	2015–2020 m.
	Savivaldybės biudžetas (vietinės rinkliavos lėšos), KRATC lėšos
	

	3.3. uždavinys. Stiprinti darbuotojų administracinius gebėjimus
	

	3.3.1. Dalyvauti konferencijose, seminaruose ar mokymuose komunalinių atliekų tvarkymo tematika, organizuoti pažintines išvykas į kitų regionų ar šalių atliekų tvarkymo įrenginius
	PMSA, PKŪ ar kitas KA vežėjas
	2014-2020 m.
	Savivaldybės biudžetas (vietinės rinkliavos lėšos), kitos lėšos
	

	3.3.2. Dalyvauti tarptautiniuose projektuose komunalinių atliekų tvarkymo tematika (esant kvietimams ir pagal tikslingumą)
	PMSA, PKŪ ar kitas KA vežėjas
	2014-2020 m.
	Savivaldybės biudžetas (vietinės rinkliavos lėšos), kitos lėšos
	

	Iš viso (be regioninės infrastruktūros):
	20 031/5801,38

	Iš viso:
	54 430/15764,02


*PMSA – Palangos miesto savivaldybės administracija, KRATC – UAB Klaipėdos regiono atliekų tvarkymo centras, PKŪ - UAB „Palangos komunalinis ūkis“, PV – UAB „Palangos  vandenys“
** - Bendras planuojamas visuomenės informavimo ir švietimo atliekų tvarkymo klausimais finansavimo poreikis: 50 tūkst. Lt kasmet 

*** - Priemonė bus įgyvendinta tik tuo atveju, jeigu bus galimybė gauti ES ar nacionalinę paramą

**** - lėšų poreikis bus tikslinamas įgyvendinus  maisto atliekų atskiro surinkimo pilotinį projektą 

2014-2020 metų laikotarpiu Klaipėdos regione bus baigta kurti ir pradėta eksploatuoti jau suplanuota regioninė komunalinių atliekų tvarkymo infrastruktūra – regioninis mechaninio apdorojimo įrenginys, didelių gabaritų atliekų surinkimo aikštelė, žaliųjų atliekų kompostavimo aikštelė.

Pagrindinis dėmesys šiuo planavimo laikotarpiu bus skiriamas atliekų prevencijos, paruošimo pakartotiniam naudojimui bei perdirbimo skatinimui. Šių tikslų bus siekiama ne tik įgyvendinant technines priemones (pvz., sudarant geresnes atliekų rūšiavimo sąlygas), bet ir stiprinant atliekų tvarkymo reikalavimų įgyvendinimo kontrolę bei šviečiant ir informuojant visuomenę. 
5 skyriuje pateiktas detalesnis Palangos miesto savivaldybės atliekų tvarkymo 2014-2020 m. plano įgyvendinimo priemonių aprašymas.
5. KOMUNALINIŲ ATLIEKŲ SRAUTŲ SUSIDARYMO IR TVARKYMO ATEITYJE VERTINIMAS
5.1 Komunalinių atliekų srautų susidarymo ateityje vertinimas
Susidarančių komunalinių atliekų kiekis ateityje priklausys nuo gyventojų skaičiaus kitimo, ekonominio augimo ir vartojimo pokyčių. Atsižvelgiant į Lietuvos statistikos departamento duomenis, galima tikėtis, kad bendras gyventojų skaičius Palangos miesto savivaldybėje ir toliau gali mažėti (vid. apie 1 proc. per metus), tačiau vis daugiau poilsiautojų gali įsigyti būstus poilsiui (bet ne nuolatiniam gyvenimui). Vadovaujantis 2013 m. rugsėjo mėn. Finansų ministerijos skelbiamais Lietuvos ekonominių rodiklių projekcijos duomenimis, numatomas 2013 m. 3,7 proc. bendrojo vidaus produkto (BVP, grandine susietos apimties) augimas (atitinkamai 2014 m.  – 3,4 proc., 2015 m. – 4,3 proc., nuo 2016 m. – 4 proc. augimas). Atsižvelgus į šiuos veiksnius bei numatytas Palangos miesto savivaldybės komunalinių atliekų tvarkymo plano įgyvendinimo 2014-2020 m. atliekų prevencijos priemones, daroma prielaida, kad bendras Palangos miesto savivaldybės teritorijoje susidarantis komunalinių atliekų kiekis iki 2020 m. augs neženkliai, t.y. per planuojamą laikotarpį apie 7 proc., lyginant su 2012 m. (žr. 7).

7 pav. Komunalinių atliekų susidarymo prognozės, tonomis, iki 2020 m.
16 lentelėje pateiktas komunalinių atliekų susidarymo Palangos miesto savivaldybės teritorijoje vertinimas. Vertinant komunalinių atliekų sudėtį buvo daroma prielaida, kad šių atliekų sudėtis planavimo laikotarpiu nesikeis.
5.2 Komunalinių atliekų srautų tvarkymo ateityje vertinimas
Informacija apie iki 2020 m. planuojamus pasiekti komunalinių atliekų rūšiavimo ir tvarkymo (įskaitant namudinį kompostavimą) rodiklius Palangos miesto savivaldybėje pateikta 17 ir 18 lentelėse. Vertinama, kad 2020 m. atskirai surinktos (išrūšiuotos) ar namudiniu būdu sukompostuotos komunalinės atliekos sudarys apie 39 proc. bendro Palangos miesto savivaldybės teritorijoje susidarančių komunalinių atliekų kiekio. Įgyvendinus numatytas Palangos miesto savivaldybės atliekų tvarkymo 2014-2020 m. plano priemones, vertinama, kad iki 2020 m. bus paruošta perdirbimui apie 57 proc. antrinių žaliavų (popieriaus ir kartono, metalo, plastikų ir stiklo, įskaitant pakuočių, atliekų). Energijos gamybai 2020 m. planuojama naudoti apie 57 proc., vertinant nuo bendro susidarančių komunalinių atliekų kiekio Palangos miesto savivaldybėje, o šalinti sąvartyne tik 6 proc. komunalinių atliekų (nevertinant deginimo metu susidarančių pelenų ir šlakų).

17 lentelėje pateikti pagal nustatytas Palangos miesto savivaldybės komunalinių atliekų perdirbimo ir naudojimo užduotis apskaičiuoti komunalinių atliekų kiekiai, kuriuos planuojama sutvarkyti, norint šias užduotis įgyvendinti. Skaičiuojant komunalinių atliekų perdirbimo užduotis, į naudojamų antrinių žaliavų kiekius įskaičiuojamos ir pakuočių atliekos, surenkamos Palangos miesto savivaldybės teritorijoje.

Planuojamas Palangos miesto savivaldybės komunalinių atliekų tvarkymas pagal atliekų tvarkymo būdus iki 2020 m. pateiktas 18 lentelėje ir 8, o komunalinių atliekų tvarkymo srautai, sukūrus reikiamą komunalinių atliekų tvarkymo infrastruktūrą Klaipėdos regione, pavaizduoti 9. 

8 pav. Planuojamas Palangos miesto savivaldybės komunalinių atliekų tvarkymas (pagal atliekų tvarkymo būdus) iki 2020 m.

16 lentelė.  Komunalinių atliekų kiekių ir sudėties prognozė Palangos miesto savivaldybės teritorijoje 2014–2020 m. (tonos per metus).

	Atliekų srautas
	Kiekis, %
	2014
	2015
	2016
	2017
	2018
	2019
	2020

	Biologinės (virtuvės ir žaliosios) ir medienos atliekos 
	44,4%
	7165 
	7248 
	7320 
	7393 
	7467 
	7542 
	7617 

	Tarp jų žaliosios atliekos
	20,9%
	3363 
	3402 
	3436 
	3470 
	3505 
	3540 
	3575 

	Plastikų atliekos
	10,6%
	1710 
	1729 
	1747 
	1764 
	1782 
	1799 
	1817 

	Tarp jų plastikinės pakuotės atliekos
	10,0%
	1612 
	1631 
	1647 
	1663 
	1680 
	1697 
	1714 

	Popieriaus/kartono (PK) atliekos
	7,3%
	1182 
	1196 
	1208 
	1220 
	1232 
	1245 
	1257 

	Tarp jų popierinės/kartono pakuotės atliekos
	6,6%
	1064 
	1076 
	1087 
	1098 
	1109 
	1120 
	1131 

	Stiklo atliekos
	5,1%
	815 
	824 
	833 
	841 
	849 
	858 
	866 

	Tarp jų stiklinės pakuotės atliekos
	5,0%
	806 
	815 
	823 
	832 
	840 
	848 
	857 

	Metalų atliekos
	1,3%
	211 
	213 
	215 
	217 
	220 
	222 
	224 

	Tarp jų metalinės pakuotės atliekos
	1,0%
	161 
	163 
	165 
	166 
	168 
	170 
	171 

	Pavojingosios atliekos
	0,6%
	102 
	103 
	104 
	105 
	106 
	107 
	108 

	Elektros ir elektronines įrangos atliekos
	0,2%
	25 
	25 
	26 
	26 
	26 
	26 
	27 

	Naudotos padangos
	0,6%
	93 
	94 
	95 
	96 
	97 
	97 
	98 

	Kitos nedegios (statybos ir griovimo atliekos) atliekos
	1,6%
	254 
	257 
	260 
	263 
	265 
	268 
	271 

	Kitos degios atliekos (tekstilė, t.t.)
	28,3%
	4563 
	4616 
	4662 
	4709 
	4756 
	4803 
	4851 

	 Iš viso komunalinių atliekų:
	100,0%
	16120
	16306
	16469
	16633
	16800
	16968
	17137

	Tarp jų pakuočių atliekų
	23%
	3643 
	3685 
	3722 
	3759 
	3797 
	3835 
	3873 

	Tarp jų antrinių žaliavų
	24%
	3918 
	3963 
	4002 
	4042 
	4083 
	4124 
	4165 

	Tarp jų biologiškai skaidžių atliekų
	52%
	8348
	8444
	8528
	8614
	8700
	8787
	8875

	Tarp jų degių atliekų
	91%
	14713 
	14883 
	15031 
	15182 
	15333 
	15487 
	15642 

	Tarp jų nedegių atliekų
	9%
	1407 
	1423 
	1437 
	1452 
	1466 
	1481 
	1496 


17 lentelė. Siekiant įgyvendinti komunalinių atliekų tvarkymo užduotis planuojami sutvarkyti komunalinių atliekų kiekiai Palangos miesto savivaldybės teritorijoje 2014-2020 m., tonomis.

	Nr.
	
	2014
	2015
	2016
	2017
	2018
	2019
	2020

	1. 
	Prognozuojamas komunalinių atliekų susidarymas, tonomis
	16120
	16306
	16469
	16633
	16800
	16968
	17137

	A. VALSTYBINĖ ANTRINIŲ ŽALIAVŲ SURINKIMO IR PARUOŠIMO PERDIRBIMUI UŽDUOTIS

	2. 
	Planuojama sutvarkyti popieriaus ir kartono atliekų, % nuo susidarančių PK atliekų
	17%
	20%
	27%
	38%
	42%
	46%
	51%

	3. 
	Planuojama sutvarkyti popieriaus ir kartono atliekų, tonomis
	204 
	243 
	327 
	466 
	516 
	575 
	647 

	4. 
	Planuojama sutvarkyti stiklo atliekų, % nuo susidarančių stiklo atliekų
	42%
	54%
	67%
	70%
	70%
	69%
	69%

	5. 
	Planuojama sutvarkyti stiklo atliekų, tonos
	341 
	446 
	557 
	589 
	591 
	593 
	595 

	6. 
	Planuojama sutvarkyti plastikų atliekų, % nuo susidarančių plastiko atliekų
	21%
	24%
	45%
	49%
	50%
	51%
	51%

	7. 
	Planuojama sutvarkyti plastikų atliekų, tonos
	362 
	412 
	780 
	864 
	887 
	911 
	936 

	8. 
	Planuojama sutvarkyti metalo atliekų, % nuo susidarančių metalo atliekų
	18%
	22%
	60%
	77%
	78%
	78%
	79%

	9. 
	Planuojama sutvarkyti metalo atliekų, tonos
	38 
	47 
	130 
	167 
	170 
	174 
	177 

	10. 
	Iš viso planuojama sutvarkyti antrinių žaliavų, tonomis:
	945 
	1148 
	1795 
	2087 
	2164 
	2253 
	2355 

	11. 
	Planuojama sutvarkyti antrinių žaliavų, proc. nuo susidarančių antrinių žaliavų kiekio
	24%
	29%
	45%
	52%
	53%
	55%
	57%

	B. VALSTYBINĖ BIOLOGIŠKAI SKAIDŽIŲ ATLIEKŲ TVARKYMO UŽDUOTIS

	12. 
	Leidžiamas biologiškai skaidžių atliekų šalinimas sąvartyne, tonomis
	1979
	1979
	1781
	1781
	1583
	1583
	1385

	13. 
	Planuojama šalinti komunalinių atliekų, tonomis
	1119
	1112
	1074
	1079
	1070
	1060
	1037

	14. 
	Tarp jų biologiškai skaidžių atliekų, tonomis
	623
	619
	598
	601
	596
	591
	578

	15. 
	Planuojamas naudoti energijai gauti komunalinių atliekų, įskaitant ir biologiškai skaidžias atliekas, kiekis, tonomis
	10942
	10902
	10146
	9992
	9944
	9899
	9736

	16. 
	Planuojama kitais būdais sutvarkyti biologiškai skaidžių atliekų, tonomis
	3224
	3282
	3670
	3821
	4011
	4184
	4503

	17. 
	Tarp jų sukompostuoti namų ūkiuose, tonomis:
	94
	112
	124
	136
	149
	179
	215

	18. 
	Tarp jų popieriaus/kartono atliekų, tonomis:
	204
	243
	327
	466
	516
	575
	647

	19. 
	Tarp jų žaliųjų atliekų, tonomis:
	2926
	2926
	3219
	3219
	3219
	3219
	3219

	20. 
	Tarp jų kitų biologiškai skaidžių atliekų (maisto atliekų), tonomis:
	
	
	
	
	126
	211
	421

	C. PLANUOJAMAS BUITYJE SUSIDARANČIŲ PAVOJINGŲJŲ ATLIEKŲ IR KITŲ SPECIFINIŲ ATLIEKŲ SURINKIMAS IR PARUOŠIMAS PERDIRBIMUI/NAUDOJIMUI

	21. 
	Planuojama surinkti buityje susidarančių pavojingųjų atliekų, tonomis*
	20
	21
	21
	21
	21
	32
	32

	22. 
	Planuojama surinkti elektros ir elektroninės įrangos atliekų, tonomis**
	28
	38
	44
	52
	57
	66
	72

	23. 
	Planuojama surinkti naudotų padangų, tonomis***
	46
	47
	47
	48
	48
	49
	49

	D. VALSTYBINĖ KOMUNALINIŲ ATLIEKŲ NAUDOJIMO (ĮSKAITANT PERDIRBIMĄ) UŽDUOTIS

	24. 
	Reikia panaudoti komunalinių atliekų, %
	
	
	45%
	45%
	45%
	45%
	65%

	25. 
	Planuojama naudoti atliekų, tonomis (A+B+C užduotys):
	15001
	15194
	15394
	15555
	15730
	15908
	16100

	26. 
	Planuojama naudoti atliekų, %  (A+B+C užduotys):
	93%
	93%
	93%
	94%
	94%
	94%
	94%


* Vertinama, kad bus atskirai surinkta ir perdirbta (panaudota) 20-30 proc. susidariusių pavojingųjų atliekų.

** Vertinama, kad 2020 m. bus atskirai surinkta ir perdirbta (panaudota) 4,1 kg elektros ir elektroninės įrangos atliekų vienam gyventojui.

*** Vertinama, kad bus atskirai surinkta ir perdirbta (panaudota) 3 kg naudotų padangų vienam gyventojui.
18 lentelė. Prognozuojami komunalinių atliekų tvarkymo srautai pagal atliekų tvarkymo būdą Palangos miesto savivaldybės teritorijoje 2014-2020 m.

	Eil. Nr.
	Komunalinių atliekų srautas
	Atliekų tvarkymo būdas
	2014
	2015
	2016
	2017
	2018
	2019
	2020

	Atliekų prevencija

	1. 
	Žaliosios atliekos
	Namudinis kompostavimas
	94
	112
	124
	136
	149
	179
	215

	Atskirai surenkamos atliekos, tonomis

	2. 
	Žaliosios atliekos
	Kompostavimas
	2926
	2926
	3219
	3219
	3219
	3219
	3219

	3. 
	Maisto atliekos
	Kompostavimas/ anaerobinis apdorojimas
	0
	0
	0
	0
	126
	211
	421

	4. 
	Antrinės žaliavos, tame tarpe:
	Perdirbimas
	793
	1005
	1210
	1288
	1378
	1484
	1607

	4.1. 
	Plastikų atliekos
	Perdirbimas
	296
	348
	409
	433
	460
	487
	517

	4.2. 
	Popieriaus/kartono atliekos
	Perdirbimas
	153
	193
	229
	278
	337
	408
	494

	4.3. 
	Stiklo atliekos
	Perdirbimas
	316
	426
	527
	527
	527
	527
	527

	4.4. 
	Metalo atliekos
	Perdirbimas
	29
	38
	45
	50
	56
	62
	69

	5. 
	Elektros ir elektroninės įrangos atliekos
	Perdirbimas/naudojimas
	28
	38
	44
	52
	57
	66
	72

	6. 
	Naudotos padangos
	Perdirbimas/naudojimas
	46
	47
	47
	48
	48
	49
	49

	7. 
	Didelių gabaritų / statybinės atliekos
	Perdirbimas/naudojimas
	1020
	1040
	1061
	1082
	1104
	1126
	1149

	8. 
	Buities pavojingosios atliekos
	Perdirbimas/naudojimas/ šalinimas
	20
	21
	21
	21
	21
	32
	32

	Į mechaninio apdorojimo įrenginius nukreipiamos mišrios komunalinės atliekos, tonomis

	9. 
	Mišrios komunalinės atliekos
	Mechaninis apdorojimas
	11193
	11117
	10744
	10788
	10695
	10602
	10373

	Atskirtos mechaninio apdorojimo įrenginyje antrinės žaliavos, tonomis
	

	10. 
	Antrinės žaliavos, tame tarpe:
	Perdirbimas
	151
	143
	585
	799
	786
	769
	748

	10.1. 
	Plastikų atliekos
	Perdirbimas
	66
	64
	371
	431
	427
	423
	419

	10.2. 
	Popieriaus/kartono atliekos
	Perdirbimas
	51
	50
	98
	188
	179
	167
	153

	10.3. 
	Stiklo atliekos
	Perdirbimas
	25
	20
	31
	63
	65
	66
	68

	10.4. 
	Metalo atliekos
	Perdirbimas
	9
	9
	85
	117
	115
	112
	109

	Į atliekų deginimo, išgaunant energiją, įrenginius patenkančios komunalinės atliekos, tonomis

	11. 
	Degios atliekos / kietasis atgautasis kuras
	Naudojimas
	10942
	10902
	10146
	9992
	9944
	9899
	9736

	Į atliekų šalinimo įrenginius (sąvartyną) patenkančios komunalinės atliekos, tonomis

	12. 
	Naudojimui netinkamos atliekos
	Šalinimas
	1119
	1112
	1074
	1079
	1070
	1060
	1037





5.2.1 Komunalinių atliekų prevencijos ir pakartotinio naudojimo ateityje vertinimas
Atliekų prevencija yra aukščiausias prioritetas atliekų susidaryme ir tvarkyme. Atliekų prevencijos tikslas – vengti atliekų susidarymo, mažinti susidarančių ir nenaudojamų atliekų kiekį, neigiamą poveikį aplinkai ir visuomenės sveikatai, kenksmingų medžiagų kiekį medžiagose ir produktuose. 

Lietuvos Respublikos aplinkos ministro 2013 m. spalio 22 d. įsakymu Nr. D1-782 patvirtinta Valstybinė atliekų prevencijos programa. Įgyvendinant minėtą programą dalyvauja Aplinkos ministerija, Ūkio ministerija, Sveikatos apsaugos ministerija, Švietimo ir mokslo ministerija, Žemės ūkio ministerija ir Valstybinė maisto ir veterinarijos tarnyba. Kadangi atliekų prevencija apima plačias veiklos sritis, įgyvendinant šią programą, siūloma taip pat dalyvauti kitoms suinteresuotoms valstybės institucijoms, savivaldybėms, atliekų turėtojams – fiziniams ir juridiniams asmenims – savo iniciatyva. Iki 2020 m. Palangos miesto savivaldybėje planuojama skirti didelį dėmesį visuomenės švietimui ir informavimui atliekų prevencijos srityje bei vykdyti visuomenės švietimo ir informavimo priemones atliekų prevencijos ir atsakingo vartojimo srityje (pvz., leidinius, straipsnius, laidas ir pan.).

Kaip efektyvią atliekų prevencijos priemonę planuojama skatinti atliekų turėtojus kompostuoti biologines atliekas namų ūkio sąlygomis. 2014 m. planuojama parengti ir platinti atliekų turėtojams kompostavimo namų ūkio sąlygomis rekomendacijas. Taip pat planuojama įgyvendinti biologinių atliekų rūšiavimo ir kompostavimo namų ūkio sąlygomis kontrolės sistemą. Atsakingi už kontrolę asmenys prižiūrėtų kaip atliekų turėtojai atskiria biologines atliekas iš bendro komunalinių atliekų srauto ir kaip laikosi kompostavimo namų ūkio sąlygomis reikalavimų.

Lietuvoje nėra duomenų apie tai, kiek galima sumažinti komunalinių atliekų kiekį, taikant atliekų prevencijos priemones, tačiau 19 lentelėje pateikti duomenys apie galimus išvengti komunalinių atliekų kiekius Europos Sąjungos šalyse.
19 lentelė. Galimi išvengti komunalinių atliekų kiekiai Europos Sąjungos šalyse, taikant prevencijos priemones.

	
	Susidaro atliekų, kg/gyv./m.
	Galimybės sumažinti atliekų kiekį

	
	
	kg/gyv./m.
	Proc.

	Biologinės atliekos
	220
	40
	18%

	Išmani daržininkystė ir sodininkystė 
	90
	10
	11%

	Atsakingas maisto vartojimas
	30
	10
	33%

	Namudinis individualus ar bendruomeninis kompostavimas 
	100
	20
	20%

	Didelių gabaritų atliekos
	52
	12
	23%

	Tekstilės atliekų prevencijos priemonės
	15
	4
	27%

	Baldų atliekų prevencijos priemonės
	20
	4
	20%

	EEĮ atliekų prevencijos priemonės 
	17
	4
	24%

	Pakuočių atliekos
	150
	25
	17%

	Pakartotinio naudojimo gėrimų taros naudojimas
	35
	12
	34%

	Geriamo vandens naudojimas
	6
	2
	33%

	Daugkartinių pirkinių maišelių naudojimas
	2
	1
	50%

	Perteklinės pakuotės vengimas
	107
	10
	9%

	Popieriaus ir kartono atliekos
	100
	15
	15%

	Nepageidaujamo pašto sumažinimas
	15
	4
	27%

	IT priemonių naudojimas
	75
	9
	12%

	Servetėlių, popierinių rankšluosčių naudojimo mažinimas
	10
	2
	20%

	Sauskelnės ir kitos atliekos
	78
	8
	10%

	Daugkartinių sauskelnių naudojimas
	18
	2
	11%

	Kitų komunalinių atliekų prevencija
	60
	6
	10%

	Iš viso:
	600
	100
	17%


Šaltinis: ACR+. Quantitative Benchmarks For Municipal Waste Prevention. A guide for Local & Regional Authorities in support of the new Waste Framework Directive.  November, 2009.
2011 m. pab. pasikeitus teisiniam reguliavimui atliekų tvarkymo srityje, produktų ar jų sudedamųjų dalių paruošimas naudoti pakartotinai buvo išskirtas kaip atskiras atliekų hierarchijos prioritetas. Dėl šios priežasties Palangos miesto savivaldybėje numatoma skatinti ne tik atliekų prevencijos veiklą, bet  ir paruošimo pakartotiniam naudojimui tinklus:

· viešinti informaciją apie savivaldybės teritorijoje ir/ar Klaipėdos regione veikiančias elektros ir elektroninės įrangos ir/ar kitų daiktų remonto dirbtuves bei taisyklas, kuriose prailginamas namų ūkiuose naudojamų daiktų tarnavimo laikas ir taip išvengiama komunalinių atliekų susidarymo;

· Organizuoti pakartotiniam naudojimui tinkamų produktų (baldų, elektros ir elektroninės įrangos, drabužių ir kt.) priėmimą didelių gabaritų atliekų surinkimo aikštelėje.
5.2.2 Biologinių atliekų tvarkymo ateityje vertinimas
Valstybiniame atliekų tvarkymo 2014–2020 m. plane savivaldybėms numatyta užduotis iki 2016 metų gyventojams ir kitiems asmenims (pvz., gėlių parduotuvėms, kapinėms ir kt.), kurių atliekų tvarkymą organizuoja savivaldybės, užtikrinti žaliųjų atliekų atskirą surinkimą ir tvarkymą arba tokių atliekų tvarkymą jų susidarymo vietoje. Palangos miesto savivaldybės teritorijoje susidarančios žaliosios atliekos kompostuojamos žaliųjų atliekų kompostavimo aikštelėje Joskaudų k., Kretingos raj. 2014–2020 m. planavimo laikotarpiu bus siekiama į žaliųjų atliekų kompostavimo aikštelę pristatyti kuo daugiau žaliųjų atliekų, organizuojant žaliųjų atliekų surinkimą iš individualių valdų gyventojų, gėlių parduotuvių, kapinėse ir kolektyviniuose soduose konteineriais (ar kitomis priemonėmis). Iki 2016 m. planuojama įsigyti ir išdalinti 2000 vnt. 1,1 m3 talpos konteinerių žaliosioms atliekoms surinkti fiziniams ir juridiniams asmenims bei 120 vnt. 1,1 m3 talpos konteinerių bendro naudojimo teritorijose.

Atsižvelgiant į tai, kad Valstybiniame atliekų tvarkymo 2014–2020 m. plane savivaldybėms numatyta užduotis iki 2019 metų įdiegti maisto / virtuvės atliekų rūšiuojamąjį surinkimą ir įrengti pakankamus pajėgumus atskirai surinktoms maisto / virtuvės atliekoms apdoroti, planuojama šios užduoties įgyvendinimui pasirengti iš anksto ir 2015–2016 m. dalyvauti regioniniame pilotiniame (bandomajame) atskiro maisto / virtuvės atliekų surinkimo projekte, kuris bus vykdomas Klaipėdos regiono miestuose. Projekto metu turėtų būti įvertinti galimi surinkti maisto atliekų kiekiai, vietos ir suplanuota reikiama infrastruktūra. Šio projekto metu turėtų būti išanalizuoti galimi sprendimai ne tik dėl maisto atliekų surinkimo infrastruktūros (konteinerių, transporto priemonių), bet ir dėl tvarkymo infrastruktūros poreikio, atskiro maisto atliekų surinkimo organizavimo (konteinerių ištuštinimo dažnumo nustatymo maisto ir likusioms mišrioms komunalinėms atliekoms) ir kitų aktualių klausimų. Preliminariai planuojama, kad 2018–2020 m. laikotarpiui reikės papildomai įsigyti apie 2500 vnt. 1100 ir 240 l talpos konteinerių maisto atliekoms surinkti arba pritaikyti dalį esamų mišrių atliekų konteinerių maisto atliekų surinkimui (perdažyti bei atitinkamai paženklinti). Taip pat preliminariai planuojama, kad surinktos maisto atliekos bus perduodamos tvarkyti konkursą laimėjusiam šių atliekų tvarkytojui arba vežami į regioninius maisto/ virtuvės atliekų tvarkymo įrenginius (jei tokie bus sukurti), nes kurortinėje zonoje maisto atliekų kompostavimas gali būti sunkiai įgyvendinamas dėl nemalonių kvapų, o anaerobinio apdorojimo pajėgumų sukūrimui nebus surenkami pakankami atliekų kiekiai, kad atliekos būtų tvarkomos ekonomiškai priimtinu būdu. 

Vertinant galimus iš gyventojų surinkti maisto (virtuvės) atliekų kiekius, remtasi Estijos patirtimi: 

Atskiras maisto atliekų surinkimas Talino mieste, Estijoje.

Talino mieste (apie 406 tūkst. gyv.) privalomas reikalavimas atskirai surinkti maisto atliekas nustatytas 2006 m., tačiau kai kurios įmonės (prekybos centrai, restoranas ir pan.) pradėjo atskirą šių atliekų surinkimą daug anksčiau. Vadovaujantis Talino miesto atliekų tvarkymo taisyklėmis, atskiras maisto atliekų  surinkimas į konteinerius privalo būti organizuotas visuose gyvenamuosiuose namuose, kuriuose yra daugiau negu 10 butų. Šiose taisyklėse taip pat reikalaujama, kad įmonės, kuriose per savaitę susidaro daugiau negu 25 kg maisto atliekų, taip pat šias atliekas rinktų atskirai.

Maisto atliekų kompostavimas prie Talino sąvartyno buvo pradėtas nuo 2002 m. Maisto atliekų kompostavimo kaupuose pajėgumai – apie 11 tūkst. tonų. 2010 m. per metus sukompostuojama apie 9600 tonų maisto atliekų. 

Viešojo maitinimo įstaigos atsako už savo veikloje susidarančių maisto atliekų atskyrimą ir perdavimą atliekų tvarkytojams teisės aktų nustatyta tvarka. Savivaldybėms nėra privaloma kurti viešojo maitinimo įstaigose susidarančių maisto atliekų apdorojimo infrastruktūros, nes įmonės, turinčios teisę tvarkyti 3-ios kategorijos šalutinius gyvūninius produktus (ŠGP), įskaitant maisto atliekas, nors ir įsikūrusios prie Vilniaus arba Rokiškio rajone, tačiau aptarnauja visą Lietuvą. Viešojo maitinimo įstaigos maisto atliekas privalo atiduoti šias atliekas tvarkančioms įmonėms, o ne ūkininkams gyvuliams sušerti, kas iš principo prieštarauja ŠGP reglamento nuostatoms. Tačiau nuo 2018 m. įgyvendinant atskirą maisto atliekų surinkimą iš gyventojų, planuojama kartu surinkti maisto atliekas ir iš viešojo maitinimo įstaigų. 
20 lentelėje pateikti atskiro maisto atliekų surinkimo iš gyventojų privalumai ir trūkumai.
20 lentelė. Atskiro maisto atliekų surinkimo iš gyventojų privalumai ir trūkumai. 

	Privalumai
	Trūkumai

	Dėl drėgnų maisto atliekų atskyrimo padidės likusių komunalinių atliekų šiluminė vertė, antrinių žaliavų kokybė.

Gaminamas kokybiškas kompostas ir į aplinką grąžinamos  maistinės medžiagos.
	Būtinybė pertvarkyti atliekų surinkimo sistemas ir pakeisti gyventojų įpročius. Nors tinkamai parengtos atskiro surinkimo sistemos nebūtinai yra brangesnės, tačiau būtina dėti pastangų, kad jos būtų tinkamai parengtos ir administruojamos, reikia daugiau nei taikant mišriųjų atliekų surinkimo sistemas.

Atskiram atliekų surinkimui tinkamų vietovių parinkimo sunkumai. Tankiai gyvenamose vietovėse užtikrinti reikiamą atliekų grynumą sunku. Vietovėse, kur gyventojų yra nedaug, atskiras atliekų surinkimas gali būti pernelyg brangus, taigi pigiau gali kainuoti namudinis atliekų kompostavimas.

Atliekų susidarymo ir komposto naudojimo derinimo problemos: dėl transporto išlaidų ir mažų kainų kompostas dažnai naudojamas tik šalia atliekų apdorojimo įrenginių esančiose vietovėse. Dėl to gali kilti problemų tankiai gyvenamose vietovėse.

Problemos, susijusios su higiena ir nemaloniu kvapu.


Remiantis 2012 m. atliktos Biologiškai skaidžių atliekų (BSA) tvarkymo sistemos vystymo Palangos miesto savivaldybėje studijos
 rezultatais, esant galimybei gauti ES ar nacionalinę paramą, kartu su UAB „Palangos vandenys“ planuojama įgyvendinti komunalinių nuotekų dumblo ir žaliųjų atliekų aerobinio apdorojimo (kompostavimo) projektą. Įgyvendinus šį projektą būtų sukurti papildomi žaliųjų atliekų kompostavimo pajėgumai (1250 t/metus). Siekiant sumažinti kompostavimo poveikį aplinkai ir kvapų sklidimą, rekomenduotina rinktis uždarą kompostavimo procesą. Uždaro kompostavimo privalumai (pvz., konteinerinio kompostavimo):

· kompostavimo įranga užima mažiau ploto, trumpesnė komposto gamybos proceso trukmė;

· minimalios investicijos į statinius; 

· reikia mažiau inertinės medžiagos (iki 50 proc. nuo kompostuojamo dumblo masės, kai tuo tarpu atviro kompostavimo metu – iki 100 proc.);

· kompostavimas vykdomas uždaroje sistemoje; oras išvalomas biofiltruose, teršalų išmetimai sumažėja apie 98-99 proc.;

· procesas pilnai automatizuotas, pakanka 1-2 aptarnaujančių darbuotojų.
5.2.3 Antrinių žaliavų, įskaitant pakuočių atliekas, tvarkymo ateityje vertinimas
Vadovaujantis atliekų prevencijos ir tvarkymo prioritetų eiliškumu, prioritetas teikiamas komunalinių atliekų perdirbimui, todėl pagrindinis komunalinių atliekų tvarkymo tikslas – atskirti kuo daugiau antrinių žaliavų pirminio rūšiavimo būdu, nes tokios žaliavos yra geresnės kokybės ir tinkamesnės perdirbimui, negu išskirtos iš mišrių komunalinių atliekų srauto rūšiavimo linijos pagalba. 

Vadovaujantis LR pakuočių ir pakuočių atliekų tvarkymo įstatymo pakeitimais, kurie įsigaliojo 2014 m. gegužės 22 d., Lietuvoje nuo 2016 m. vasario mėnesio bus įvesta užstato sistema vienkartinei gėrimų pakuotei (gamintojai ir importuotojai privalės imti užstatą, jeigu tiekia vidaus rinkai alų, alaus kokteilius, sidrą, kriaušių sidrą, vaisių vyną, vaisių vyno kokteilius, vaisių vyno gėrimus, kitus fermentuotus gėrimus, alkoholinius kokteilius ir nealkoholinius gėrimus (gaiviuosius gėrimus, stalo vandenį, girą), natūralų mineralinį vandenį, šaltinio vandenį, fasuotą geriamąjį vandenį, sultis, nektarą, supakuotus į stiklinę,  plastikinę ir metalinę prekinę vienkartinę pakuotę, kurios talpa didesnė negu viena dešimtoji litro, bet mažesnė negu trys litrai). Vienkartinių pakuočių pardavėjai privalės priimti vienkartinių pakuočių, už kurias nustatytas užstatas, atliekas ir grąžinti užstatą, išskyrus pakuočių pardavėjus, prekiaujančius parduotuvėse, kurių prekybos plotas neviršija 300 kv. m (neskaitant kaimo parduotuvių), ir prekyvietėse, kioskuose, degalinėse, viešojo maitinimo įstaigose. Vertinama, kad Lietuvoje į užstato sistemą patenkančios vienkartinių gėrimų pakuotės, kurių atliekos po vartojimo patenka į komunalinių atliekų srautą, sudaro apie 10 kg/gyv./metus (8 kg/gyv./metus gyventojai įsigyja prekybos vietose ir 2 kg/gyv./metus – per Horeca sistemą). Taip pat daroma prielaida, kad miestų gyventojai užstatinių gėrimų suvartos 20-25 proc. daugiau, lyginant su šalies vidurkiu, o kurortiniuose miestuose – net 3 kartus daugiau. Atsižvelgus į šias prielaidas, vertinama, kad Palangos m. savivaldybėje per užstato sistemą nuo 2016 m. kasmet bus surenkama 500-600 tonų pakuočių atliekų (jei grąžinamų pakuočių efektyvumas sieks 90 proc.).

Kadangi didžioji komunalinių atliekų sraute susidarančių antrinių žaliavų dalis – pakuočių atliekos, todėl tikimasi, kad bendradarbiaujant su gamintojais ir importuotojais, organizuojančiais pakuočių atliekų tvarkymą, bus sukurtos efektyvios antrinių žaliavų surinkimo sistemos. Planuojama, kad antrinių žaliavų surinkimo ir paruošimo perdirbimui veikla didžiąją dalimi bus organizuojama pakuočių atliekų tvarkymui licencijuotų gamintojų ir importuotojų organizacijų, teisės aktų nustatyta tvarka sudarius (1) sutartį su savivaldybe dėl bendradarbiavimo organizuojant komunalinių atliekų sraute susidarančių pakuočių atliekų rūšiuojamąjį surinkimą, vežimą ir paruošimą naudoti ir (2) trišalę pakuočių atliekų tvarkymo organizavimo sutartį su savivaldybe ir atliekų tvarkytoju dėl komunalinių atliekų sraute susidarančių pakuočių atliekų rūšiuojamojo surinkimo, vežimo, paruošimo perdirbti, naudoti ir perdirbimo, naudojimo. Šių atliekų tvarkymo sąnaudos neturėtų būti įtrauktos į vietinę rinkliavą už komunalinių atliekų surinkimą iš atliekų turėtojų ir jų tvarkymą.

Bendradarbiaujant su gamintojais ir importuotojais, organizuojančiais pakuočių atliekų tvarkymą, planuojama atliekų turėtojus – individualių valdų gyventojus, daugiabučius namus bei juridinius asmenis aprūpinti pakankamu kiekiu pakuočių atliekų rūšiuojamojo surinkimo priemonių ir organizuoti atskirą (rūšiuojamąjį) pakuočių atliekų ir kitų antrinių žaliavų surinkimą iš šių atliekų turėtojų. Vadovaujantis Valstybinio atliekų tvarkymo 2014–2020 metų plano nuostatomis, savivaldybės atliekų turėtojus aprūpinti rūšiuojamojo surinkimo priemonėmis (konteineriais arba maišais) turėtų per ateinančius 4 metus, t.y. iki 2018 m.

Vadovaujantis Valstybinio atliekų tvarkymo 2014–2020 metų plano nuostatomis, savivaldybės iki 2015 m. sausio 1 d. privalo patvirtinti konteinerių aikštelių išdėstymo schemas, o pasikeitus teisės aktuose nustatytiems antrinių žaliavų surinkimo reikalavimams – jas atnaujinti. Valstybiniame atliekų tvarkymo 2014–2020 metų plane savivaldybėms taip pat rekomenduojama tankinti visų miestų gyvenamuosiuose daugiabučių namų rajonuose antrinių žaliavų surinkimo konteinerių aikštelių tinklą:

· iki 2016 metų užtikrinti, kad visų miestų gyvenamuosiuose daugiabučių namų rajonuose vidutinis atstumas iki antrinių žaliavų surinkimo konteinerių aikštelių būtų ne didesnis kaip 150 metrų;

· iki 2018 metų užtikrinti, kad visų miestų gyvenamuosiuose daugiabučių namų rajonuose vidutinis atstumas iki antrinių žaliavų surinkimo konteinerių aikštelių būtų ne didesnis kaip 100 metrų.

Vidutiniai atstumai iki antrinių žaliavų surinkimo konteinerių aikštelių nustatomi rengiant (atnaujinant) ir tvirtinant konteinerių aikštelių išdėstymo schemas. Tik parengus šią schemą, bus patikslintas savivaldybės gyvenamuosiuose daugiabučių namų rajonuose papildomų antrinių žaliavų surinkimo konteinerių aikštelių ir pačių konteinerių poreikis.

Daugiabučių namų rajonuose bei viešose erdvėse planuojama įrengti (rekonstruoti) 83 vnt. antrinių žaliavų rūšiavimo aikštelių, rekonstruojant jas į požemines aikšteles. Viešose erdvėse planuojama įrengti rūšiavimo šiukšliadėžes, skirtas rūšiuojamajam surinkimui, kad miesto gyventojai ir svečiai turėtų galimybes taip pat rūšiuoti atliekas viešose erdvėse. Papildomai antrinių žaliavų ir pakuočių atliekų surinkimui bendro naudojimo teritorijose planuojama įsigyti ir naudoti po 500 vnt. 120 l talpos konteinerių (žalių), skirtų stiklo atliekoms ir (geltonų), skirtų kitų pakuočių atliekų surinkimui. Taip pat planuojama juridiniams asmenims išdalinti po 250 vnt. 1,1 m3 talpos konteinerių (žalių), skirtų stiklo atliekoms ir (geltonų), skirtų kitų pakuočių atliekų surinkimui.

Antrinių žaliavų surinkimo kolektyviniais atliekų konteineriais būdas neužtikrina efektyvaus antrinių žaliavų rūšiavimo. Bendradarbiaujant su pakuočių gamintojais ir importuotojais, organizuojančiais pakuočių atliekų tvarkymą, Palangos mieste 2014-2020 m. planavimo laikotarpiu planuojama individualius namus aprūpinti antrinių žaliavų rūšiavimui skirtais konteineriais ir organizuoti atskirą pakuočių atliekų surinkimą šiais konteineriais. Siekiant aprūpinti individualių valdų gyventojus konteineriais antrinėms žaliavoms, įskaitant pakuočių atliekas, rūšiuoti, planuojama papildomai įsigyti 2000 vnt. 240 l talpos konteinerių plastikų, popieriaus bei kartono ir kitoms pakuočių atliekoms (išskyrus stiklo) surinkti ir 2000 vnt. 120 l talpos konteinerių stiklo atliekoms surinkti.

Skatinti atliekų turėtojus rūšiuoti komunalines atliekas planuojama ir šiomis priemonėmis:

· nuo 2016 m. pradžios įvesti dvinarę rinkliavą už komunalinių atliekų surinkimą ir tvarkymą, atsižvelgiant į Vyriausybės nutarimu patvirtintą metodiką;

· įdiegti ir taikyti įrangą (įskaitant ir programinę) konteinerių ištuštinimo identifikavimui ir atliekų turėtojų apmokestinimui;

· įgyvendinti antrinių žaliavų rūšiavimo kontrolės sistemą; 

· vykdyti visuomenės švietimo ir informavimo priemones atliekų rūšiavimo ir perdirbimo srityje (šiam tikslui bus numatoma 3 proc. nuo gamintojų ir importuotojų skirtų lėšų).

Informacija apie planuojamą komunalinių atliekų surinkimo organizavimą Palangos mieste pateikta 21 lentelėje.

Atskirai surinktoms antrinėms žaliavoms, įskaitant pakuočių atliekas, apdoroti – išrūšiuoti ir supresuoti, planuojama įsigyti antrinių žaliavų rūšiavimo liniją, kurią eksploatuos UAB „Palangos komunalinis ūkis“. Bus ieškoma galimybių tokią liniją įrengti Palangos mieste arba kitoje vietoje pagal galimybes.
21 lentelė. Planuojamas komunalinių atliekų surinkimo organizavimas Palangos mieste. 

	Eil. Nr.
	Atliekų rūšis
	Surinkimo būdas
	Minimalus ištuštinimo dažnumas

	1. 
	Nerūšiuotos (mišrios) komunalinės atliekos
	Kolektyviniai konteineriai aikštelėse
	ne rečiau kaip 1 kartą per dvi savaites ne sezono metu ir 1 kartą per savaitę sezono metu, t. y. gegužės –rugsėjo mėnesiais

	2. 
	
	Individualūs konteineriai 
	

	3. 
	Antrinės žaliavos, įskaitant pakuočių atliekas
	Kolektyviniai konteineriai antrinėms žaliavoms surinkti aikštelėse
	ne rečiau kaip 1 kartą per mėnesį

	4. 
	
	Individualūs konteineriai  popieriaus ir kartono, plastikų ir stiklo atliekoms
	

	5. 
	Didelių gabaritų atliekos (seni baldai, naudotos padangos) ir pakartotiniam naudojimui tinkami produktai
	Konteineriai didelių gabaritų atliekų surinkimo aikštelėje
	Nuolat 

	6. 
	
	Surinkimas apvažiuojant atliekų turėtojus
	2 kartus per metus

	7. 
	Elektros ir elektroninės įrangos atliekos
	Konteineriai didelių gabaritų atliekų surinkimo aikštelėje
	Nuolat 

	8. 
	
	Surinkimas apvažiuojant atliekų turėtojus
	2 kartus per metus

	9. 
	Tekstilės atliekos
	Konteineriai didelių gabaritų atliekų surinkimo aikštelėje
	Nuolat 

	10. 
	Žaliosios ir medienos atliekos
	Konteineriai didelių gabaritų atliekų surinkimo aikštelėje, priėmimas žaliųjų atliekų kompostavimo aikštelėje
	Nuolat 

	11. 
	
	Surinkimas apvažiuojant atliekų turėtojus
	ne rečiau kaip 1 kartą per mėnesį

	12. 
	
	Individualūs konteineriai  
	ne rečiau kaip 1 kartą per mėnesį

	13. 
	Statybinės atliekos
	Konteineriai didelių gabaritų atliekų surinkimo aikštelėje
	Nuolat 

	
	
	Surinkimas apvažiuojant atliekų turėtojus
	ne rečiau kaip 1 kartą per mėnesį

	14. 
	Buities pavojingosios atliekos
	Konteineriai didelių gabaritų atliekų surinkimo aikštelėje
	Nuolat 

	15. 
	
	Surinkimas apvažiuojant atliekų turėtojus
	2 kartus per metus


Pastaba: maisto atliekų surinkimo grafikas bus patvirtintas, o mišrių atliekų surinkimo grafikas pakoreguotas, atlikus maisto atliekų atskiro surinkimo pilotinį projektą.

5.2.4 Elektros ir elektroninės įrangos bei kitų specifinių atliekų tvarkymo ateityje vertinimas
Teisės aktai nustato, kad savivaldybės privalo aprūpinti gyventojus šių specifinių buityje susidarančių atliekų atskiro surinkimo priemonėmis: 

· elektros ir elektroninės įrangos atliekų;

· pavojingųjų atliekų;

· naudotų padangų;

· didelių gabaritų atliekų;

· statybinių atliekų;

· tekstilės atliekų.

Šių atliekų surinkimas numatomas per didelių gabaritų atliekų surinkimo aikštelę (bendradarbiaujant su gamintojais ir importuotojais, organizuojančiais elektros ir elektroninės įrangos atliekų tvarkymą). Gyventojams bus ir toliau siūlomi alternatyvūs specifinių atliekų surinkimo būdai, t. y. šių specifinių atliekų surinkimas apvažiavimo būdu (ne rečiau kaip 2 kartus per metus). 

Planuojama, kad buityje naudojamos elektros ir elektroninės įrangos atliekų tvarkymo veikla bus organizuojama elektros ir elektroninės įrangos atliekų tvarkymui licencijuotų gamintojų ir importuotojų organizacijų, teisės aktų nustatyta tvarka su savivaldybe sudarius sutartis dėl buityje naudojamos elektros ir elektroninės įrangos atliekų surinkimo savivaldybės įrengtose didelių gabaritų atliekų surinkimo aikštelėse ir šių aikštelių eksploatavimo dalinio finansavimo. Taip pat tokias sutartis su savivaldybe galės sudaryti ir individualūs gamintojai ir (ar) importuotojai. Šių atliekų tvarkymo sąnaudos neturėtų būti įtrauktos į vietinę rinkliavą už komunalinių atliekų surinkimą iš atliekų turėtojų ir jų tvarkymą.

Numatant komunalinių atliekų tvarkymo sistemos plėtrą, labai svarbu užtikrinti, kad į šių mišrių komunalinių atliekų tvarkymo įrenginius ir juose gaunamus produktus patektų kuo mažiau pavojingų medžiagų, todėl savivaldybės, organizuodamos komunalinių atliekų surinkimo sistemas, turi užtikrinti atskiro buities pavojingųjų atliekų surinkimo paslaugų teikimą, visuomenės švietimą ir įgyvendinti pavojingųjų atliekų rūšiavimo sistemą per kontrolės tarnybą. 

Savivaldybė ir/arba KRATC ne rečiau kaip 2 kartus per metus turės gyventojams pateikti išsamią informaciją apie pavojingųjų atliekų tvarkymą ir šią informaciją skelbti savivaldybės/KRATC interneto svetainėse. Pateikiamoje informacijoje turės būti nurodyta pavojingųjų atliekų tvarkymo svarba, pavojingųjų atliekų surinkimo savivaldybės teritorijoje vietos (nurodytos surenkamos atliekos, darbo laikas, kontaktinė informacija, kainos, jeigu tokios nustatytos), gyventojų teisės perduodant pavojingąsias atliekas atitinkamų gaminių platinimo vietose. 

Savivaldybė sudarant su gamintojais ir importuotojais ar jų įsteigtomis organizacijomis sutartis dėl komunalinių atliekų tvarkymo sistemą papildančių atliekų tvarkymo sistemų, sieks, kad pavojingųjų atliekų srautai, kuriuos techniškai ir organizaciniu požiūriu galima surinkti, būtų surenkami tiesiogiai iš atliekų turėtojų, įrengiant specialius konteinerius įmonių, įstaigų ar organizacijų patalpose.

Tekstilės atliekų atskiras surinkimas ir toliau numatomas per didelių gabaritų atliekų surinkimo aikštelę.
5.2.5 Po pirminio rūšiavimo likusių mišrių komunalinių atliekų tvarkymo ateityje vertinimas
Siekiant atliekų tvarkymo sistemos efektyvumo ir ekonominės naudos vartotojams, mišrių komunalinių atliekų tvarkymo infrastruktūros plėtrą numatoma ir toliau vykdyti regioniniu principu. Valstybiniame atliekų tvarkymo 2014–2020 metų plane numatyta, kad savivaldybės iki 2016 metų privalo baigti įrengti mechaninio biologinio apdorojimo įrenginius, kuriuose būtų atskiriamos ir apdorojamos biologiškai skaidžios atliekos, arba mechaninio apdorojimo įrenginius, kuriuose biologiškai skaidžios atliekos būtų apdorojamos prieš jas perduodant naudoti energijai gauti.

KRATC įgyvendinant ES finansuojamą projektą Nr. VP3-3.2-AM-01-V-02-005 „Klaipėdos regiono komunalinių atliekų tvarkymo sistemos plėtra“, numatyta esamo Klaipėdos regioninio sąvartyno teritorijoje (Dumpių k., Klaipėdos r.), pastatyti regioninį atliekų mechaninio apdorojimo (rūšiavimo) įrenginį, kurio metiniai pajėgumai siektų iki 75 tūkst. tonų, dirbant viena pamaina. Projekto tikslas – išplėsti komunalinių atliekų tvarkymo sistemą, užtikrinant biologiškai skaidžių atliekų tvarkymą Klaipėdos regione, kad būtų vykdomos Europos Sąjungos nustatytos atliekų tvarkymo užduotys bei norint įgyvendinti Valstybiniame atliekų tvarkymo 2014–2020 metų plane nustatytus reikalavimus. Pagrindinė šio įrenginio paskirtis – iš mišrių komunalinių atliekų srauto atskirti antrines žaliavas (metalus, plastiką, popierių, kartoną, stiklą) ir kitas vertingas medžiagas. Mechaninio apdorojimo įrenginį eksploatuos konkurso būdu parinktas operatorius. Planuojama, kad nuo 2016 m. kasmet mechaninio apdorojimo įrenginyje bus apdorojama (rūšiuojama) 75 tūkst. tonų mišrių komunalinių atliekų, dirbant viena pamaina. Likusias mišrias komunalines ir kitas atliekas planuojama rūšiuoti esamoje rūšiavimo linijoje. Jeigu nuo 2016 m. regioninis mechaninio apdorojimo (rūšiavimo) įrenginys dirbs daugiau nei viena pamaina (pvz. 1,5-2 pamainomis), tai esamą rūšiavimo liniją mišrių komunalinių atliekų rūšiavimui planuojama naudoti tik kaip rezervinę regioninio mechaninio apdorojimo (rūšiavimo) įrenginio sustabdymo ar gedimo atveju, siekiant užtikrinti rūšiavimo proceso tęstinumą. Mišrių komunalinių atliekų rūšiavimo įrenginiuose išrūšiuojamų antrinių žaliavų kiekis ir kokybė priklausys nuo to, kaip sparčiai ir efektyviai bus vystomas rūšiuojamasis atliekų surinkimas bei gėrimų pakuočių užstato sistema. Kuo atliekų turėtojai geriau rūšiuos pakuočių atliekas ir kitas antrines žaliavas jų susidarymo vietoje, tuo labiau mažės šių atliekų kiekis ir kokybė mišrių komunalinių atliekų sraute ir atitinkamai antrinių žaliavų išskyrimas mišrių komunalinių atliekų rūšiavimo įrenginiuose. Mechaninio apdorojimo metu taip pat bus atskiriamos inertinės atliekos, netinkamos naudojimui energijai gauti. Atskirtos inertinės atliekos bus šalinamos sąvartyne (vertinama, kad tokios atliekos gali sudaryti iki 5 proc. nuo mišrių komunalinių atliekų kiekio). 
Po rūšiavimo likusios netinkamos perdirbimui energetinę vertę turinčios atliekos, įskaitant ir mišrių komunalinių atliekų sraute esančias biologiškai skaidžias atliekas, bus tiekiamos energijos gamybai į UAB „Fortum Klaipėda“ biokuro ir atliekų termofikacinę jėgainę. UAB „Fortum Klaipėda“ biokuro ir atliekų termofikacinėje jėgainėje ir toliau planuojama energijai naudoti Klaipėdos regione susidarančias gamybos ir kitos ūkinės veiklos atliekas.
Esant galimybei 2014 – 2020 m. laikotarpiu gauti ES arba nacionalinę paramą, bus svarstomas poreikis ir galimybė įrengti po pirminio rūšiavimo likusių mišrių komunalinių atliekų rūšiavimo liniją Palangos miesto savivaldybės teritorijoje, siekiant vasaros sezono metu rūšiuoti ir atskirti antrines žaliavas, taip sumažinant transportuojamų atliekų į Klaipėdą kiekius ir padidinant perdirbimui paruošiamų atliekų kiekius. 

6. Plano įgyvendinimo poveikio įmokų už atliekų tvarkymą dydžiui vertinimas
UAB COWI Lietuva KRATC užsakymu 2010 m. parengė „Komunalinių atliekų tvarkymo infrastruktūros plėtros Klaipėdos regione galimybių studiją“, kurioje buvo įvertintas kuriamos regioninės komunalinių atliekų tvarkymo sistemos poveikis komunalinių atliekų tvarkymo įmokos dydžiui. Ši informacija pateikiama 22 lentelėje.
22 lentelė. Kuriamos regioninės komunalinių atliekų tvarkymo sistemos poveikis komunalinių atliekų tvarkymo įmokos dydžiui. 

	Metai
	2010
	2011
	2012
	2013
	2014
	2015
	2016
	2017
	2018
	2019
	2020

	Prognozuojamas vidutinis vietinės rinkliavos dydis Klaipėdos regione, Lt/t
	203
	229
	229
	229
	234
	240
	246
	252
	258
	264
	270

	Planuojamas sąnaudų išaugimas, proc.
	-
	13%
	-
	-
	2%
	3%
	3%
	2%
	2%
	2%
	2%


Šaltinis: UAB COWI Lietuva (2010). Komunalinių atliekų tvarkymo infrastruktūros plėtros Klaipėdos regione galimybių studija. Parengta UAB „Klaipėdos regiono atliekų tvarkymo centras” užsakymu.
Tačiau jau 2014 m. Palangos miesto savivaldybės patvirtinti komunalinių atliekų vienos tonos surinkimo ir sutvarkymo kaštai (sąnaudos) su PVM siekė 270,07 Lt/toną. Šios bendros 1 tonos atliekų tvarkymo sąnaudos patvirtintos, esant 2014 m. nustatytam sąvartyno „vartų mokesčiui“ (su PVM) – 125,57 Lt.

Vertinama, kad iki 2016 m. įrengus regioninį mišrių komunalinių atliekų apdorojimo įrenginį bei patvirtinus valstybinį mokestį už šalinamas atliekas (2016 m. – 75 Lt/toną), sąvartyno „vartų mokestis“ 2016 m. gali padidėti vidutiniškai 29 Lt/toną
. Pažymėtina tai, kad didžiausią įtaką sąvartyno „vartų mokesčio“ padidėjimui turės planuojamas valstybinis mokestis už šalinamas atliekas, tačiau kol kas Lietuvos Respublikos Mokesčio už aplinkos teršimą įstatymo 2, 3, 4, 5, 6, 8, 9, 10 straipsnių pakeitimo ir įstatymo papildymo 7 ir 8 priedėliais įstatymo projektas nėra patvirtintas. Jei įstatymo projektas bus patvirtintas, mokesčio už aplinkos teršimą sąvartyne šalinamomis atliekomis tarifas už nepavojingųjų atliekų sąvartyne šalinamas atliekas kasmet didės 20 Lt/toną ir 2020 m. sieks 155 Lt/toną. Siekiant, kad sąvartyno „vartų mokestis“ už komunalines atliekas didėtų kuo mažiau arba nuo 2016 m. nedidėtų, KRATC planuoja sąvartyne šalinti tik perdirbimui ir deginimui nebetinkamas komunalines atliekas.

Vietinės rinkliavos už komunalinių atliekų surinkimą ir tvarkymą administravimo kaštams įtakos taip pat gali turėti dvinarės vietinės rinkliavos nustatymo reikalavimas, vadovaujantis Rinkliavos ar kitos įmokos už komunalinių atliekų surinkimą iš atliekų turėtojų ir atliekų tvarkymą dydžio nustatymo metodika, kurią Lietuvos Respublikos Vyriausybė patvirtino 2013 m. liepos 24 d. nutarimu Nr. 711. Jeigu bus patvirtintas Lietuvos Respublikos Atliekų tvarkymo įstatymo 2, 30, 302, 33, 34 straipsnių pakeitimo ir papildymo ir įstatymo papildymo 351, 352, 353, 354 straipsniais įstatymo projektas, savivaldybės, vadovaudamosi Vyriausybės patvirtintos rinkliavos ar kitos įmokos už komunalinių atliekų surinkimą iš atliekų turėtojų ir atliekų tvarkymą dydžio nustatymo metodikos nuostatomis, iki 2016 m. sausio 1 d. privalės priimti teisės aktus, reikalingus metodikos įgyvendinimui, ir nustatyti naujus rinkliavos ar kitos įmokos už komunalinių atliekų surinkimą iš atliekų turėtojų ir atliekų tvarkymą dydžius. Ekspertų vertinimu, dvinarės vietinės rinkliavos administravimo kaštai gali išaugti 20-30 proc. Pagrindines investicijas, reikalingas dvinarės vietinės rinkliavos įvedimui, sudarys investicijos į pakuočių atliekų ir kitų antrinių žaliavų rūšiuojamojo surinkimo priemones (konteinerius ir konteinerinių aikštelių įrengimą), tačiau planuojama, kad šios priemonės bus įrengiamos ES struktūrinės paramos, nacionalinės paramos ir pakuočių gamintojų ir importuotojų lėšomis, todėl ženklios įtakos vietinės rinkliavos dydžiui neturės.

7. Plano įgyvendinimo vertinimo kriterijai
Palangos miesto savivaldybės atliekų tvarkymo 2014−2020 m. plano įgyvendinimo vertinimo kriterijai:

I.  Kaip vykdomos atitinkamų kalendorinių metų Palangos miesto savivaldybės atliekų tvarkymo 2014−2020 m. plano įgyvendinimo priemonės.
II.  Kaip vykdomos atitinkamų kalendorinių metų Valstybinio atliekų tvarkymo 2014–2020 m.  plano komunalinių atliekų tvarkymo užduotys:

· ar vykdomos Valstybiniame atliekų tvarkymo 2014−2020 m. plane nustatytos komunalinių biologiškai skaidžių atliekų šalinimo sąvartyne mažinimo užduotys:

· 2014-2015 m. – pašalinama ne daugiau kaip 1979 tonų komunalinių biologiškai skaidžių atliekų;

· 2016-2017 m. – pašalinama ne daugiau kaip 1781 tonų komunalinių biologiškai skaidžių atliekų;

· 2018-2019 m. – pašalinama ne daugiau kaip 1583 tonų komunalinių biologiškai skaidžių atliekų;

· nuo 2020 m. – pašalinama ne daugiau kaip 1385 tonų komunalinių biologiškai skaidžių atliekų.

· ar vykdoma Valstybiniame atliekų tvarkymo 2014−2020 m. plane nustatyta komunalinių atliekų naudojimo užduotis:

· iki 2016 metų perdirbti ar kitaip panaudoti ne mažiau kaip 45  proc. komunalinių atliekų (vertinant pagal atliekų kiekį);

· iki 2020 metų perdirbti ar kitaip panaudoti ne mažiau kaip 65  proc. komunalinių atliekų (vertinant pagal atliekų kiekį).

· ar vykdoma Valstybiniame atliekų tvarkymo 2014−2020 m. plane nustatyta popieriaus ir kartono, metalo, plastiko ir stiklo atliekų paruošimo pakartotinai naudoti ir perdirbti užduotis (užtikrinti, kad iki 2020 metų mažiausiai 50 proc. (vertinant pagal atliekų kiekį) komunalinių atliekų sraute esančių popieriaus ir kartono, metalų, plastikų ir stiklo atliekų būtų paruošiamos naudoti pakartotinai ir perdirbti). 
· kaip vykdomos atitinkamų kalendorinių metų Valstybinio atliekų tvarkymo 2014–2020 m. plano komunalinių atliekų tvarkymo užduotys (užpildoma 23 lentelė):

23 lentelė. Valstybinio atliekų tvarkymo 2014–2020 metų plano įgyvendinimo vertinimo kriterijų ir jų siekiamų reikšmių sąrašas

	Tikslas
	Vertinimo kriterijus
	Rodikliai
	Institucija, atsakinga už vertinimo kriterijaus įgyvendinimą

	
	
	pradinė rodiklio reikšmė – 2011 metų
	2016 metų
	2020 metų
	

	Ilgalaikis strateginis atliekų tvarkymo tikslas – mažinti susidarančių atliekų kiekį, užtikrinti žmonių sveikatai ir aplinkai saugų atliekų tvarkymą ir racionalų atliekų medžiaginių ir energinių išteklių naudojimą, taip mažinti gamtos, kitų išteklių naudojimą ir atliekų šalinimą sąvartynuose
	komunalinių atliekų, šalinamų sąvartynuose, kiekis, procentais
	75
	55
	35
	savivaldybės

	
	
	...
	...
	Palangos m. savivaldybė

	2. Mažinti sąvartynuose šalinamų atliekų kiekį – plėtoti racionalų atliekų medžiaginių ir energinių išteklių naudojimą
	įrengti ir veikiantys mišrių komunalinių atliekų mechaninio ir mechaninio biologinio apdorojimo įrenginiai, vienetais
	0
	10
	10
	savivaldybės, regioniniai atliekų tvarkymo centrai

	
	
	...
	...
	Palangos m. savivaldybė / KRATC

	
	sąvartynuose pašalintų komunalinių biologiškai skaidžių atliekų kiekis, palyginti su 2000 metų kiekiu, procentais
	66
	45
	35
	savivaldybės

	
	
	...
	...
	Palangos m. savivaldybė

	3. Užtikrinti visuomenės sveikatai ir aplinkai saugų visų atliekų srautų tvarkymą, tobulinti esamas atliekų tvarkymo sistemas
	užtikrinta komunalinių atliekų tvarkymo paslauga, procentais
	94,8
	100
	100
	savivaldybės

	
	
	…
	...
	Palangos m. savivaldybė


III.  kaip įgyvendinami atliekų tvarkymo prioritetai (atliekų hierarchija), vertinant pažangą kiekvienais kalendoriniais metais pagal 24 lentelėje pateiktus rodiklius:
24 lentelė. Atliekų hierarchijos įgyvendinimo vertinimo rodikliai.

	Atliekų tvarkymo būdas
	Vertinimo rodikliai
	Laukiamas rezultatas
	Vertinimo rodiklio vertinimo

laikotarpis

	Atliekų prevencija
	1) Bendras komunalinių atliekų susidarymas, tonomis per metus
	Mažėjimas arba stabilumas
	Nuo 2014 m.

	
	2) Komunalinių atliekų susidarymas vienam gyventojui, kilogramais per metus
	Mažėjimas arba stabilumas
	Nuo 2014 m.

	
	3) Komunalinių atliekų susidarymas vienam namų ūkiui, kilogramais per metus
	Mažėjimas arba stabilumas
	Nuo 2014 m.

	Atliekų paruošimas pakartotiniam  naudojimui
	4) Pakartotiniam  naudojimui paruoštų atliekų kiekiai, tonomis per metus
	Didėjimas
	Nuo 2015 m. 

	
	5) Pakartotiniam  naudojimui paruoštų atliekų kiekiai, proc. nuo bendro susidariusių komunalinių atliekų kiekio
	Didėjimas
	Nuo 2015 m

	Atliekų paruošimas perdirbimui
	6) Iš gyventojų ir juridinių asmenų (įmonių, įstaigų, organizacijų) atskirai surinktų antrinių žaliavų kiekiai, tonomis per metus pagal atliekų kategorijas (popieriaus ir kartono, stiklo, plastikų, metalo atliekos)
	Didėjimas
	Nuo 2014 m.

	
	7) Antrinių žaliavų kiekis, išrūšiuotas mechaninio apdorojimo įrenginyje ir/ar mišrių komunalinių atliekų rūšiavimo linijoje, tonomis per metus
	Didėjimas, stabilumas, vėliau mažėjimas
	Nuo 2014 m.

	
	8) Atskirai surinktų buityje susidarančių elektros ir elektroninės įrangos atliekų kiekiai, tonomis per metus
	Didėjimas
	Nuo 2014 m.

	
	9) Atskirai surinktų biologinių atliekų kiekiai, tonomis per metus
	Didėjimas
	Nuo 2014 m.

	
	10) Bendras perdirbimui surinktas ir paruoštas komunalinių atliekų kiekis, tonomis per metus,  įskaitant ir biologinių atliekų kompostavimą 
	Didėjimas
	Nuo 2014 m.

	
	11) Bendras perdirbimui surinktas ir paruoštas komunalinių atliekų kiekis, proc. nuo bendro susidariusių komunalinių atliekų kiekio
	Didėjimas
	Nuo 2014 m.

	Atliekų naudojimas
	12) Panaudotų energijai gauti komunalinių atliekų kiekis, proc. nuo bendro susidariusių komunalinių atliekų kiekio
	Didėjimas arba stabilumas, vėliau mažėjimas  
	Nuo 2014 m.

	Atliekų šalinimas
	13) Pašalintų sąvartyne komunalinių atliekų kiekis, proc. nuo bendro susidariusių komunalinių atliekų kiekio
	Ne daugiau nei 50 proc. 
	Nuo 2014 m.

	
	14) Pašalintų sąvartyne komunalinių biologiškai skaidžių atliekų kiekis, tonomis per metus
	Mažėjimas
	Nuo 2014 m.

	
	15) Pašalintų sąvartyne komunalinių biologiškai skaidžių atliekų kiekis, proc. nuo bendro susidariusių komunalinių atliekų kiekio
	Mažėjimas
	Nuo 2014 m.


Taip pat toliau bus vykdomi atliekų sudėties tyrimai, vadovaujantis Lietuvos Respublikos aplinkos ministro 2011-08-31 įsakymu Nr. D1-661 „Dėl regioniniuose nepavojingų atliekų sąvartynuose šalinamų mišrių komunalinių atliekų sudėties nustatymo ir komunalinių biologiškai skaidžių atliekų kiekio juose vertinimo tvarkos aprašo patvirtinimo“.
_____________________________
Palangos miesto savivaldybės atliekų tvarkymo 2014–2020 m. plano 

1 priedas

APLINKOS APSAUGOS AGENTŪROS DUOMENYS APIE ATLIEKŲ SURINKIMĄ PALANGOS MIESTO SAVIVALDYBĖS TERITORIJOJE 2010–2011 M.

	Kodas
	Atliekų pavadinimas
	2010 m.
	2011 m.

	150101
	Popieriaus ir kartono pakuotės
	-
	53,33

	150102
	Plastikinės pakuotės
	0,44
	1,37

	150103
	Medinės pakuotės
	0,30
	0,76

	150104
	Metalinės pakuotės
	0,00
	0,33

	 Iš viso pakuočių atliekų (15 grupė):
	0,74
	55,78

	160103
	Naudotos padangos
	101,87
	110,67

	170904
	Mišrios statybinės ir griovimo atliekos
	387,54
	255,73

	 Iš viso kitų atliekų:
	489,41
	366,40

	200101
	Popierius ir kartonas
	25,53
	63,51

	200102
	Stiklas
	96,14
	90,00

	200125
	Maistinis aliejus ir riebalai
	0,00
	22,58

	200138
	Mediena
	216,00
	134,08

	200139
	Plastikai
	16,12
	27,17

	200140
	Metalai
	48,97
	396,17

	200201
	Žaliosios atliekos
	590,02
	2333,93

	200301
	Mišrios komunalinės atliekos
	15749,84
	14471,73

	200307
	Didžiosios atliekos
	650,37
	1203,88

	160211, 160213, 160214, 200121, 200123, 200135, 200136
	Nebenaudojamos EEĮ atliekos
	21,37
	25,57

	200113, 14, 15, 17, 19, 26, 27, 29, 31, 33, 37
	Kitos komunalinės atliekos (pavojingosios)
	0,06
	0,24

	200128, 30, 32, 34, 41, 99, 200202, 03, 200303, 04, 06, 99
	Kitos komunalinės atliekos (nepavojingosios)
	0,07
	0,00

	 Iš viso komunalinių atliekų (20 grupė):
	17414,47
	18768,86


Šaltinis: Aplinkos apsaugos agentūra, 2012 m. 
________________________________

SAVIVALDYBĖ





Regiono plėtros taryba





KOMUNALINIŲ ATLIEKŲ SURINKIMO ĮMONĖS





UAB Klaipėdos regiono atliekų tvarkymo centras (KRATC)





KOMUNALINIŲ ATLIEKŲ TURĖTOJAI


(gyventojai, įmonės įstaigos, organizacijos)





Didelio gabarito atliekų, elektros ir elektroninės įrangos, buities pavojingų atliekų, kitų specifinių atliekų atskyrimas (surinkimas apvažiavimo būdu arba į konteinerius)





Po rūšiavimo likusių mišrių atliekų surinkimas





Antrinių žaliavų rūšiavimo linijos





Konteinerių aikštelės





Mišrių komunalinių atliekų rūšiavimo ant kaupo linija





Regioninis sąvartynas,  Dumpių k., Klaipėdos r.





Antrinių žaliavų atskyrimas





Gamintojų ir importuotojų organizuojamos (papildančios) surinkimo sistemos





Antrines žaliavas ir gaminių atliekas perdirbančios ar naudojančios įmonės





Individualus kompostavimas





Regioninės atliekų tvarkymo sistemos infrastruktūra





Pavojingas atliekas tvarkančios įmonės





Žaliųjų atliekų laikymo aikštelė





Žaliųjų atliekų surinkimas apvažiavimo būdu arba į konteinerius





Komunalinių atliekų tvarkymo sistema





� SEQ Pav. \* ARABIC �3� pav. Komunalinių atliekų tvarkymo srautai Klaipėdos regione, 2012 m.





Atliekų turėtojai





Individualus kompostavimas





Antrinių žaliavų rūšiuojamasis surinkimas





Žaliųjų atliekų rūšiuojamasis surinkimas





Didelių gabaritų atliekų, elektros ir elektroninės įrangos, buities pavojingų atliekų, kitų specifinių atliekų rūšiuojamasis surinkimas





Po rūšiavimo likusių mišrių atliekų surinkimas





Konteinerių aikštelės, individualūs konteineriai





Regioninis sąvartynas,  Dumpių k., Klaipėdos raj.





Žaliųjų atliekų kompostavimo aikštelė Joskaudų k., Kretingos raj.





Antrines žaliavas ir gaminių atliekas perdirbančios ar naudojančios įmonės





Pavojingas atliekas tvarkančios įmonės





Gamintojų ir importuotojų organizuojamos (papildančios) surinkimo sistemos ir planuojama „užstato“ sistema





Regioninės atliekų tvarkymo sistemos infrastruktūra





Atliekų turėtojai





Komunalinių atliekų tvarkymo sistema





Antrinių žaliavų rūšiavimo linija**





Mechaninio apdorojimo įrenginys,  Dumpių k., Klaipėdos r.





Atliekų deginimo kogeneracinė jėgainė 





Didelių gabaritų atliekų surinkimo aikštelė Joskaudų k., Kretingos raj.





Maisto atliekų rūšiuojamasis surinkimas





Maisto atliekas tvarkančios įmonės

